
“Daukantas». Daukantas — V. Bagdonas, Julia — 

B. Brechti «III impeeriumi hirm ja viletsus», Leninliku Komsomoli nim Riia Noorsooteatri lavastus 
(lavastaja A. Šapiro, kunstnik A. Freibergs). Siseen lavastusest. 


E. Freimane foto 


Festival «Balti teatrikevad» on jõudnud teistkordselt Tallinna ... 

1956. aastal tekkinud ja 1958. aastal kustunud katse taaselustati Leedu NSV 
Kultuuriministeeriumi initsiatiivil 1984. aastal Vilniuses. Siis määratigi iga-aastase 
festivalilinnade järjestuseks Vilnius —Riia —Tallinn—Minsk —Kaliningrad. 

«Balti teatrikevad 1984». Vilniuse festivali lõpukonverentsil märgiti, et toimunud 
etenduste peateemaks oli kodu ja juurte, ajaloo tänapäevase mõtestamise teema, 
millesse hästi sobis meie vabariiki esindanud V. Kingissepa nim Tallinna Riikliku 
Akadeemilise Draamateatri «Pilvede värvid». Liiduvabariikide esindajatest koos- 
nev žürii määras lavastajale Mikk Mikiverile ja peaosatäitjale Ita Everile 
eripreemiad. Peapreemia jäi võõrustajatele — Leedu NSV Riiklikule Noorsooteat- 
rile — E. Nekrošiuse lavastuse «Ja sajandist on pikem päev» eest. 

«Balti teatrikevad 1985». Riia festivali eripäraks oli (kriitika ja osavõtjate hin- 
nangute järgi) nii kunstiline kui ka organisatsiooniline allajäämine eelmisele. Vii- 
masel päeval näidatu aga korvas keskpärase üldmulje — peapreemia anti J. Kupala 
nim Valgevene NSV Riiklikule Akadeemilisele Draamateatrile A. Dudaravi «Rea- 
meeste» eest, lavastusele, mis nüüdseks saanud ka NSV Liidu riikliku preemia 
ja mida meie vaatajatel õnnestub näha maikuul Tallinnas seoses Valgevene NSV 
kultuuripäevadega. Žürii eripreemia sai A. Dudarav, kelle läbimurd lavale viimaste 
aastate jooksul oli ka mõlemal Balti teatrikevadel märgatav (1984 esindas Valge- 
venet Vitebski Draamateater Dudaravi «Õhtuga». Lisaks «Reameestele» mängis 
meid esindav Viljandi «Ugala» Riias sama autori «Üle läve», milles K. Raidi 
osatäitmist hindas žürii kõrvalosatäitja eripreemiaga). 

Niisiis, Tallinn — 1986. Festivali afišil peegeldub möödunud aasta eripära — 
ühelt poolt 40 aastat võidust fašismi üle, teiselt poolt valmistumine meie partei 
tippfoorumiks ja sellest tulenevalt ka teatrite püüd tõsiselt ja kaalukalt kaasa 
rääkida meie maa uuenemise protsessis, tänase päeva laia ühiskondliku kõlapinnaga 
probleemide tõstatamisel ja lahendusvariantide pakkumisel, Tundub, et möödunud 
teatriaasta on vennasvabariikidel nii nagu meilgi olnud kaalukas ka teatrisünd- 
muste poolest, et erinevalt 1984. (kriisi)aastast olid seekordsed valikuraskused seotud 
mitte niivõrd kõrgtasemel olevate lavastuste puudumisega, kuivõrd nende hulgast 
kõige tähelepanuväärsema, oma teatrikunsti hetkeseisu kõige paremini esindava 
väljaselgitamisega. 

Lätit esindav Leninliku Komsomoli nim Noorsooteater toob festivalile teatraalselt 
väga huvitava, rahvusvahelise temaatika aktuaalsele mõtestamisele pretendeeriva 
B. Brechti «IILI impeeriumi hirmu ja viletsuse», NSV Liidus vähe mängitud teose, mille 
on lavale seadnud teatri peanäitejuht A. Šapiro. Leedu Riiklik Noorsooteater toob > 
kaasa J. Marcinkevišiuse «Daukantase» (D. Tamulevišiute lavastus), M. Gorki nim 
Valgevene Riiklik Vene Draamateater V. Bõkavi «Häda märgi» instseneeringu teatri 
peanäitejuhi V. Masljuki lavastuses, millega teater möödunud aasta novembris vägagi 
edukalt osales üleliidulisel noorsoolavastuste festivalil Tbilisis. Tragöödiana avardab 
«Häda märk» kindlasti Tallinna festivali žanrilist haaret. Tuntud näitekirjaniku 
A. Salõnski näidendi «Pääsemine» on valinud Kaliningradi oblasti Draamateater, 
keda Tallinna teatrikülastaja on näinud ka hiljutistel külalisetendustel. 

Korraldajad, kellel on reglemendi järgi õigus näidata kahte eri teatri 
etendust, pakuvad välja V. Kingissepa nim Akadeemilises Draamateatris mängi- 
tava A. Mišarini «Seoses üleminekuga teisele tööle» (lavastaja M. Mikiver) ja 
Viljandi «Ugalas» lavastatud L. Feuchtwangeri — M. Undi «Vennad Lautensackid» 
(lavastaja K. Komissarov). Mõlemad on laialdast publikumenu ja aktiivset kriitika- 
tähelepanu pälvinud lavastused. Arutelu all olid ka Draamateatri «Reamehed», 
Noorsooteatri «Valge tee kutse», «Vanemuise» «Barbarid», «Ugala» «Ja sajandist 
on pikem päev» ning Pärnu teatri «Vastutus». Kas need kaks väga eriilmelist 
lavastust valikut õigustavad, jääb juba kompetentse žürii otsustada, kellel pea- 
preemia kõrval välja jagada ka preemiad parimale lavastajale, kunstnikule, nais- 
ja meesnäitlejale, kõrvalosatäitjale, muusikalisele kujundajale ning eripreemia. 

Väljaspool ametlikku programmi pakub organiseerimiskomitee külalistele võima- 
luse tutvuda meie väikese saali etenduste paremikuga, uue filmidokumentalistikaga, 
vaadata teatriteemalisi näitusi. 


Jõudu žüriile! Parimaid teatrielamusi meie publikule! 
JAAK VILLER, 
festivali «Balti teatrikevad 1986» oganiseerimiskomitee esimees 

Vastab Eldor Renter 


Miks teist sai teatrikunstnik? 


Mul ei ole kunagi olnud probleemi, kelleks saada. Ilmselt määras selle 
sisemine soov, tung ja vajadus, mille algus ulatub tagasi lapsepõlve. Mäle- 
tan, et püüdsin luua mängulauale mingit omalaadset maailma, mis erineks 
tavalisest poest ostetud mänguasjade maailmast. See oma kätega tehtu oli 
lapselikult primitiivne, pinnad, mida võis tagantpoolt küünaldega val- 
gustada (meil puudus siis veel korteris elekter), olid valmistatud papist ja 
siidpaberist. Lapse ettekujutusele jätkus sellest. 


Kas mäletate oma esimest teatrielamust? 


See oli lastenäidend «Kaval-Ants ja Vanapagan». Mäletan, et istusin 
«Estonia» teatri esimesel rõdul esimeses reas ja ootasin põnevusega eesriide 
avanemist. Järgnes väga ränk pettumus: näitlejad tundusid imeväikestena. 
Ilmselt ei suutnud ma vabaneda varem kinos saadud muljetest. See mõjutas 
mind aga nii palju, et ma pole ka kunagi hiljem tahtnud istuda rõdul. 

Kui esimene pettumus lahtus, hakkasin näidendit jälgima. Mäletan, et 
teises vaatuses oli lavale projitseeritud pilv, mis vahetpidamata liikus. Siis 
ma muidugi ei teadnud, kuidas seda tehti. Nüüd mõistan, et kuna pilv oli 
täisvalguses laval selgelt nähtav, järelikult pidi projektsiooniaparaatide 
valgusjõud olema väga tugev. Praeguse tehnika juures me seda kahjuks 
kätte ei saa! 

Koolipõlves muutus teatriskäimine mulle vajaduseks. Õppimisest vabadel 
momentidel püüdsin teha makette näidenditele, mis olid mulle lugemisel tu- 
geva mulje jätnud. Kuidas neid valmistada, selleks andsid omajagu selgust 
«Estonia» jalutussaali välja pandud spetsiaalsetes kastides maketid. Neid oli 
seal enne «Estonia» põlemist kümneid, kõik valgustatud, korralikult vii- 
mistletud näitusemaketid. 

Kui ma gümnaasiumi lõpetasin, oli loomulik, et astusin kunstiinstituuti 
(tol ajal veel Riiklik Tarbekunstiinstituut) teatridekoratsiooni erialale. Minu 
õpetajateks olid Voldemar Haas ja Natalie Mei, mõlemad tugevad teatri- 
kunstnikud ja head pedagoogid. Neile võlgnen tänu oma erialase aluspõhja 
eest. 


Kas peale erialaõpetajate oli ka teisi eeskujusid? 

Tol ajal ei olnud nii palju teatrikirjandust, ka teatrialane välisperioodika 
ei olnud kättesaadav. Eeskujudeks olid ikka õpetajad ja Nõukogude Liidu 
suured teatrikunstnikud. Minu ideaalile vastas siis Pjotr Viljams Moskva 
Suurest Teatrist, kes on praeguseni jäänud ületamatuks oma stiilipuhtuse 
ja fantaasiaga. 


Instituudi lõpetasite 1954. aastal. 


Pärast lõpetamist läksin tööle «Estonia» teatrisse, erialaõpetaja soovitu- 
sel kandideerisin diplomitöö tegemise aastal vakantsele butafoori kohale. 
Taipasin, et pean kogu omandatud oskuse diplomitöös välja panema, et ret- 
sensentideks tulevatele lavastajatele meelde jääda. Nad valivad ju põhiliselt 
ise oma lavastustele kunstnikke. 

Diplomitööks valisin muusikalavastuse, balleti «Raimonda». See oli esi- 
mene pikemaajaline töö — diplomitööd tehakse terve aasta. Kuigi minu töö 
retsensendiks ei olnud lavastaja Paul Mägi, tuli tema poolt õige pea pakku- 
mine kujundada järgmine lavastus — Straussi «Oö Veneetsias». Sealt algas 
minu pikaajaline loominguline koostöö Paul Mägiga, õppisin tundma lavas- 
taja tööd, mis on teatrikunstnikule väga vajalik: nii on kergem olla teine- 
teisele toeks paljudes küsimustes. Ideaalne oleks, et lavastaja tunneks ka $ 


kunstniku tööd ja nad oleksid teineteise tegemistega kursis, selle asemel et 
kumbki töötab omaette, ja kui hiljem hakkavad tulemust kokku panema, siis 
alles vaatavad, kas klapib. Paul Mägi oskas väga hästi joonistada. Küsisin, 
miks ta ise oma lavastustele kujundusi ei tee. Ta vastas: «Ma võiksin teha, 
aga kui kunstnik teeb, selgub, et mina poleks sellele ideele lihtsalt tulnud.» 

Jäingi muusikateatri juurde, kuigi Kultuuriministeerium pakkus mulle 
Draamateatris vabaks jäänud kunstniku kohta. 


Olete käinud ka konservatooriumis. 

Olin pikemat aega õppinud muusikat eraõpetaja juures, isegi nii palju, et 
suutsin sooritada sisseastumiseksamid tollasesse Tallinna Konservatoo- 
riumi. Õppisin seal paralleelselt gümnaasiumiga kümmekond aastat. Need 
aastad muutsid muusika mulle vajalikuks ja olid valikul ka määravaks — 
just muusikateater! 


Olete töötanud väga erinevate lavastajatega. Mis on teie meelest lavastaja-kunst- 
niku koostöös kõige olulisem? 


Olen teinud umbes sada lavakujundust. Olen töötanud lavastajatega, kes 
on tagasihoidlikud, ootavad ära kunstniku pakutud lahenduse ja arranžeeri- 
vad selle põhjal lavastuse, jättes aga kunstniku pakutust palju kasutamata. 
Lõpptulemuseks on pettumust valmistav hallus ja igavus. On lavastajaid, 
kelle taotlused ja nägemus on neile endile vägagi selged, kuid kunstnikule 
kas arusaamatud või vastuvõetamatud. Sel juhul on tulemuseks ebaõnnes- 
tumine. 


Kas häda pole selles, et osa lavastajaid, ei oska isegi maketti vaadates lava ette 

kujutada? 

Väga vähe on erudeeritud lavastajaid — need kuuluvad siis kolmandasse 
liiki —, kellel on töö algetapil omapoolne kindel seisukoht teose serveerimi- 
sest publikule. Kunstnikule ei dikteeri nad midagi, kuid lõpuks paneb 
kunstnik nende täiesti ebamäärase visiooni optiliselt paika. Selline lavastaja 
on kunstniku kindel tugi. Meie töös on lõpmatult palju kahtlema panevaid 
momente, ükskõik kui suure praktikaga kunstnik ka on. Iga uus töö on prob- 
leemide rägastik, kus kõhkled, kas oled õigel teel, kas see tee viib labürindi 
lõpus valguseni. See on nagu loterii. Sageli teen mitmeid variante ja harjun 
vigadega ära. Olen oma lavakompositsioone tihti ka peegliga kontrollinud, 
sest silma ei saa alati usaldada. 

Pean ütlema, et ma ei ole suuteline väga paljudele variantidele minema. 
Algul mõtlen küll mitmele lahendusele, aga tihti tulen esimese mõtte juurde 
tagasi. 


Lavastaja ei ole kahjuks sel ajal veel valmis, kui kunstnik peab oma töö ära 
andma... 


Meie töö on kollektiivne. Kahjuks on vähevõitu neid lavastajaid, kes on 
töö algstaadiumis nii valmis, kellel on töö jaoks olnud nii palju aega, et tal on 
kõik selge, täpselt teada. Ma ei taha enne lavastajaga kokku saada, kui ei ole 
omas asjas kindel. Esimene mõttevahetus toimugu siis, kui mõlemad on ühel 
tasandil, tunnevad täielikult teost ja mõlemal on juba mingi oma seisukoht. 
Siis on mõtet vaadata, kas need seisukohad ka ühtivad, või kui nad erinevad, 
kas ehk saab neid liita. 


Kuidas teie töötate? 

Töömeetod on pikaajalises praktikas välja kujunenud töörutiin. Rutiin on 
võib-olla liiga jõhker sõna, aga paraku on see nii... Igal juhul on see oma- 
moodi tehnika, teatud osas käsitöölik. Kindlasti peab olema mingi süsteem, 
sest aeg, mis tööks antakse, jääb alati lühikeseks. Kui seda ei oska õigesti 
kasutada, ei jõua tööga valmis või teed viimasel minutil alla oma taset. Nii 
on aja jooksul välja kujunenud oskus saavutada minimaalse ajaga oma või- 

6 mete maksimum. Tööfaaside järjestus jääb põhiliselt ikka samaks: alates 


materjali läbitöötamisest ja lõpetades tehniliste joonistega. Praktika on aga 
dikteerinud nende faaside pikkused ja erineva rõhuasetuse. Varem läks mul 
väga palju aega materjali korjamiseks ja tundmaõppimiseks, see on ju mit- 
metes allikates laiali, tuleb tilkhaaval koguda, raamatukogu kartoteegist 
otsida. Hiljem olen teinud endale oma süsteemiga kartoteegi, nii leian vaja- 
liku kergemini kätte, väldin raamatukogu nn nullfaasi, kus loominguliselt 
veel midagi ei toimu. 

Teine osa on materjali läbitöötamine. Praegu langeb sellele põhirõhk, see 
on muutunud juba nagu esimeseks faasiks, on sisulise kujundi otsimine: 
mitte lihtsalt illustreerida kogu teose tegevust, luua tõepärast õhkkonda, 
vaid allutada ühele sisulisele kujundile kogu etenduse üldine laad. Edasi on 
juba tehniline töö. 

Ma ei tee eskiise, töötan põhiliselt maketiga, kasutan ainult väikesi kom- 
positsioonivisandeid enne maketi tegemist. Tasapinnaline kujund on petlik, 
lubab liiga palju võimaläsi, aga kui hakkad seda ruumi viima, selgub, et ta ei 
mahu ära või, vastupidi, jääb liiga hõredaks. 


v 


Teie kujundustes on suur osa kostüümil. 


Kostüüm on värviaktsent lavapildis, pilku püüdev punkt. Näitleja pärast 
tuleb publik saali ja näitleja kannab teost, muu on sekundaarne. Kostüüm 
peab üldise tervikuga kokku sulama, aga samas ka esile tõusma, karakterit 
avama. 


Kas kostüümi loomisel on aluseks konkreetne ajastu või teete ka kostüümi üldse? 


Ka dekoratsioonide puhul ei tee ma «kujundust üldse», sest teosed, mida 
olen kujundanud, asuvad ise eelkõige omas ajas. Iseasi on fantastiline teema. 


Kunstnikutööd mõjutavad palju materiaal-tehnilised võimalused. 


Nendega tuleb tahes-tahtmata arvestada. Mäletan, kui raske oli seda 
esimestel tööaastatel meeles pidada. Algaja kunstniku fantaasia unustab 
kergesti reaalsuse piirid. Kuid teiselt poolt ei olegi materiaalne küllus tule- 
musele alati määrava tähtsusega, sest kehvemates tingimustes tuleb rohkem 
fantaasiat pingutada. Mäletan, «Estonias» planeeriti «Uinuva kaunitari» 
lavaletoomist, aga raha ja aega oli selleks väga vähe. Ma ei suutnud aru 
saada, miks võetakse nii suur lavastus kavasse, kui ei ole vastavaid tingi- 
musi. Sellele vaatamata tuli see välja tuua. Viimases hädas leidsin lahen- 
duse: rikkuse edasiandmiseks panen parem lavale üheainsa kalliskivi raami 
sisse, kui kuhjan kogu lava luksusega üle. 


Mida arvate meie teatrite lavatehnikast? 


Kunstnik rajab oma lahenduse teatri lavatehnikat arvestades. Suurejoo- 
neline lavatehnika polegi iga kord oluline, ka lihtsal laval saab luua meele- 
olukaid ja huvitavaid kujundusi. 

Mäletan, kui sattusin tööle Vilniuse suurejoonelise lavatehnikaga uude 
ooperitearisse, siis esimene töö langeski mul selle tehnika demonstreerimise 
ohvriks. Mujal olen töötanud lavadel, kus tehnika on lausa primitiivne, ka 
«Estonia» ja Tallinna Draamateater ei saa praegu millegagi kiidelda. 


Kas ilma lavatehnikata tänapäeval üldse saab töötada? 


Muidugi kergendab lavatehnika meie tööd. Nüüd on loota uut ooperi- 
teatrit, aga niikaua, kui seda veel ei ole, tuleb tehnika kasutamise asemel pin- 
gutada oma ajusid. Kõige keerulisem on paljupildilise lavastuse dekorat- 
sioonide vahetamine, mis tavaliselt toimub kinnise kardina taga. Olen vahel 
püüdnud kasutada puhta vahetuse võtet, kus kõik rullub publiku silma all. 
Kuid seda võtet ei saa korduvalt ühtemoodi rakendada, tuleb ikka midagi 
uut välja nuputada. Ideaalne oleks, kui saaks teha puhta dekoratsiooniva- 
hetuse, mis mõjuks täiesti kunstiliselt, mitte asjade mehaanilise ümber- 
tõstmisena, oleks omaette lavastuseks tüki sees. 


Mida mõistate kaasaegsuse all lavakujunduses? 

Paratamatult jääb enamik kunstnikke oma töödes kaasaegseks, tunduks 
täiesti uskumatu, et kunstnik läheks niivõrd sügavale teise ajastusse, et teda 
oleks võimatu ära tunda. Mina siiski kukkusin ükskord sisse, võimalik, et 
oma silmaringi piiratusest. Nägin Moskvas ühel Prantsuse näitusel läbi- 
lõiget nende teatri ajaloost tänapäevani välja. Seal oli eksponeeritud Tho- 
mas* «Mignoni» kavand, mis oma maneerilt, maalimisstiililt, kompositsiooni 
laadilt, pintslilöökidelt istus ideaalselt möödunud sajandi romantismis. Kui 
aga hakkasin allkirja lugema, osutus see kaasaegseks lavastuseks. Lila de 
Nobili oli oma kavandis võrratult tunnetanud romantilist dekoratsiooni, nii 
et pettis vaataja ära. Töö püüdis edasi anda teose ajastut ja meeleolu. Muide, 
lavastajaks oli Franco Zeffirelli, kes tihtipeale ei tee ise kujundust, kuigi on 
kõigepealt teatrikunstnik ja alles siis lavastaja, vaid teeb Lila de Nobiliga 
sageli koostööd. 

Kunstnik võib tunda sümpaatiat ühe või teise ajastu stiili vastu, võib 
püüda edasi anda ajastut, kuid ta töösse jääb enamasti ikka kaasaja vaimu ja 
midagi selle maitsest. Tänapäeva lavakujundus on stiiliderohke, neid kõiki 
ei tunne täpselt kahjuks isegi kriitikud. Mitmeid väga stiilipuhtaid lavastusi 
peetakse lihtsalt traditsiooniliseks, kusjuures tekib vastuolu: viimane mood 
on hetkemood, mis kiiresti vananeb ja mõne aasta pärast on ta samuti tradit- 
siooniline. 

Olulisem on lahenduse huvitavus ja sobivus teemale — see oleks omaette 
püsiv väärtus. Kuidas kunstnik mingit teemat näeb ja tunnetab, on tähtsam 
kui kramplik momendimoe tagaajamine. Kord tinglik lava, siis jälle realist- 
lik kujundus, kõik sõltub kunstniku isikust. Mulle on realism lähedasem kui 
tinglik laad. Väga tinglikust lahendusest ei saa ma õiget emotsiooni. Realism 
ei pruugi olla naturalistlik, sest teater on paratamatult tinglik. 

Teil on kindlasti oma lemmikajastu. 

Sümpaatiad ühe või teise ajastu vastu on vaheldunud ja konkreetseks 
muutunud alles viimasel ajal. Ka maitse vaheldub, sest ta paratamatult 
areneb. Nooremaid inimesi vaimustab enamasti keskaeg, kuna see on sala- 
pärane — piisavalt kauge. Kõik, mis on lähedal, ei ole huvitav. Keskkoolis 
huvitas mind väga ajalugu kuni Viini kongressini, edasi polnud minu 
jaoks enam midagi huvipakkuvat, kaugete aegade võlu kadus. Nüüd on lem- 
mikajastuks saanud sellele järgnev aeg, seda on mõjutanud kaudsed tegurid. 
Kuna olen töötanud põhiliselt muusikateatris, on see paratamatult mõju 
avaldanud «oma ajastu» leidmisele. Kas saabki juttu olla leidmisest, teatri- 
kunstniku töö on seotud repertuaarivalikuga ja talle usaldatud ülesanne- 
tega. Mina olen valdavas osas töötanud XIX sajandi heliloojate teostega. 
Pole küll lausa statistikat teinud, aga kindlasti kuuluvad sellesse aega kolm- 
veerand lavastustest. Nende heliloojate teoste tegevuspaikade amplituud on 
ülisuur, alates vanast Egiptusest kuni XIX sajandi kaasajani. Ooperid kuu- 
luvad oma põhiolemuselt aga ikka XIX sajandisse ja sellele maale, kus heli- 
looja elas ja töötas. Kuid möödunud aastasada oli sisuliselt, võrreldes eel- 
nevatega, üks vaheldusrikkamaid. XIX sajandi kultuuri ja kunstiajaloo 
materjalide alaline ja pidev läbitöötamine ei ole muutunud tüütavaks, vaid 
vastupidi, äratab ikka rohkem ja rohkem kasvavat huvi ajastut sügavuti 
ammutada. Tekkis soov tunda põhjalikumalt ühte sajandit, mitte pealiskaud- 
selt kõiki. Vahelduseks või puhkuseks meeldiks töötada ka XX sajandi esi- 
meses kolmandikus, see huvitaks mind oma rafineeritud elegantsiga. 

XIX sajandi materjalide otsing on olnud keerukas, kaua puudusid suure- 
mad koguteosed. Rokokoost võib leida kuhjaga raamatuid, barokist samuti, 
XIX sajandi teist poolt pidi otsima põhiliselt ainult perioodikast. Materjal 
oli laiali, samas on sellega huvitav töötada, kuigi tegemist on rohkem kui 
mõne teise sajandi puhul. XIX sajand võtab kogu ajaloo uuesti läbi, kõik 
kordub: tulevad uusrenessanss, -barokk, -rokokoo jne, samuti uusgooti ja 

g -romaani stiil. 


Aastaid tagasi olite vaimustatud romantismist. 


See vaimustus on ikka jäänud, see on ju XIX sajandi esimene pool, kuigi 
praegu tundub mulle teine pool oma kontrastiderohkusega huvitavam. 

Mõnda etendust olete kujundanud mitu korda, näiteks «Luikede järve». 

Seda olen kujundanud isegi neli korda. Esimene oli õpilastöö, tegin «ebaro- 
mantiliselt», viisin mõttetult kaugele — ehtsasse romaani aega, kuigi tol 
ajal ei tantsitud ju valssi jt selle balleti tantse. Tahtsin edasi anda puhast 
rüütliajastut, aga unustasin ära, et muusikateose puhul mängib suurimat 
rolli helikeele olemus. See ei olnud mulle veel kriteeriumiks saanud. Hiljem 
tegin šabloonsemalt, kuna need olid juba valmis ülekandelavastused ja ei 
olnud võimalik Moskva Suure Teatri redaktsioonist kõrvale minna — ega 
poleks veel ka osanud. Konstantin Sergejevi tehtud varianti püüdsin natuke 
muuta, aga ta dikteeris täpselt ning oli šokeeritud, kui ei saanud oma kuld- 
set parki. Minul olid aga teised põhimõtted ja lähtusin hoopis muudest 
teguritest, oli ka ajapuudus. Kahjuks ei tulnud kujundus ikka nii välja, nagu 
olin planeerinud. Neljas «Luikede järv» on seotud Riia ooperiteatriga. 
Lavastaja oli A. Lembergs, kellel oli oma kindel kujundusplaan valmis, aga 
ta lubas mul teha nii, nagu mina seda näen, andis mulle täiesti vabad käed. 
Tahtsin olla enda arvates novaatorlik, tõin tegevuse XIX sajandi Vene- 
maale, sest balleti aluseks on ju tolleaegne muusika. Seda ei peetud võima- 
tuks ega möödalöögiks. Polemiseeriti kujunduse heleduse-tumeduse üle. 
Mina nägin seda küllalt tumedas koloriidis, kuna minu jaoks on selles muu- 
sikas palju nukrust. Pealegi oli ballettmeistri poolt valitud lõpplahendus 
peategelaste hukkumine. 


Olete töötanud mitmes muusikateatris: Vilniuses, Riias, Kaunases... 


Suure osa oma kujundustest olen teinud teiste liiduvabariikide teatri- 
tes. See on olnud väga vaheldusrikas, muljeterohke ja loominguliselt ergu- 
tav. Igas teatris on oma töömeetodid, oma tehnilised tingimused, kõikjalt on 
alati midagi õppida. Võõrastes oludes on hea ennast kontrollida, omandada 
uusi kogemusi. Pidevalt kodulaval töötades kipub looming võimaluste piira- 
tusest paratamatult muutuma ühekülgseks ja korduvaks. Teiste teatrite 
meetodeist ja töövõtteist on alati midagi kõrva taha panna. Meie töökodade 
kollektiividel ei ole erilisi võimalusi üksteist külastada, nii et kunstnik on see 
mesilane, kes meetolmu edasi kannab ja teisel pool kasutada saab. 


Olete ikka truuks jäänud maalilisele laadile. 

Ooperiteatrid ja nende laoruumid on oma mõõtmetelt sellised, et suuri 
ruumilisi asju ei ole kusagil hoida, pealegi kuluvad nad kiiremini. Maalitud 
asi on alati kindel. Näiteks kas või maalitud kardinavolt, see on alati õige. 
Kui aga panna iga kord riie drapeeritult üles, ei tule see kunagi täpselt 
sama. Loomulikult kasutan ka ruumilisi asju, aga maalilisus liidab nad 
üheks tervikuks. Ta on tinglik ja pakub mulle elamuse. 


Kas teete vahel ka vaba loomingut? 


Vaba looming on kunstniku eneseväljendamise tung, kui selleks peale 
kutsetööd aega ja jõudu jätkub. Mind on põhitöö täielikult hõivanud. Kui 
mul jääbki vaba aega, ei suuda ma muud teha kui natuke puhata, et järg- 
misel päeval jälle vormis olla. Mul on olnud alati ajapuudus, ei tea, kas võtan 
liiga palju tööd vastu või? Ma planeerin küll enda arvates, aga teatri reper- 
tuaar muutub ja äkki tungivad kõik asjad kuhjas peale. Kui mõni lavastus 
ettepoole nihkub, satub ta mõne teise tööga paralleeli. Vaba aega püüan 
kasutada enesetäiendamiseks: käin kinos, vaatan TV-d, loen. See on ühtlasi 
lõõgastuseks. TV vaatamisel inspireerib mind sageli pildi liikumise rütm. 


See on siis ka omamoodi töö. 


Teist laadi töö ja teist laadi pinge. Paraku ei saa ma etendust rahulikult 
vaadata, kui ka tahaksin. Inimesed lähevad teatrisse puhkama, aga mina 9 


vaatan hoopis pingega, teise mõttega. Täpselt samuti on filmi vaadates: 
sisu ei pane tähelegi, vaatan värve, kõrvaldetaile jm. 


Kui suur osa on teie töös looduselamustel? 


Loodus on kahtlemata üks ammendamatu allikas, millest tahad ikka ja 
alati ammutada ja ka lavale tuua. Elan ju ise ka täiesti looduse keskel: 
Nõmmeoli vanasti mändidega kuiv liivane ala, nüüd on aastatega muutunud 
roheliseks pargiks. 


Aga loodus laval? 

See on midagi muud. Varem püüdsin loodust täiesti ehtsalt laval edasi 
anda. «Tasuleekides» näiteks tõin lavale allika, milles voolas ehtne vesi. 
«Jevgeni Onegini» lavastuses Schwerinis tekkis mõte kasutada loomulikke 
kaski, sellel oli kindel sisuline mõte. Kuid üldiselt eelistan siiski ehtsale 
imitatsiooni. 

Mida arvate teatrikunstnike näitustest? 

Minu arvates on need vajalikud eelkõige teatrikunstnikele endile. Muidu 
nad vaevalt oma töid nii palju koondavad, valikut teevad. Kuid need on 
huvipakkuvad ka vaatajatele, kes näevad seda tööd, millest lavakujundus 
tekib. Näitusekavandid on ka ainuke jälg, mis meie tööst säilib, laval olnu ju 
hävib. 

Mis on teatrikunstniku jaoks kõige valusam probleem? 

On üks mure, mis pole mitte ainult minul, vaid hakkab kummitama ka 
naabreid Riias ja Vilniuses. Teatrikunst on paraku kollektiivne kunst. Lava- 
kujunduse valmistamisega tegelevad paljud inimesed. Teatrikunstniku töö 
on neile skeemiks, n-ö lähtepunktiks. Realiseerijateks on töökodade tööta- 
jad. Muusikateatris, kus suurte dimensioonide tõttu ei saa kõiki asju plasti- 
liselt teha, on üks olulisemaid teostusviise dekoratsioonide maalimine. See 
lõik on hääbumisohus, järelkasvu pole. Kõikjal on veel dekoratsioonimaa- 
lijad olemas — need on suurepärased meistrid, aga juba eakad, pensioniea 
lähedal või isegi üle selle. Töö on füüsiliselt raske ja nõuab vastupidavust. 
Väljaõpe kestab pikka aega, pole võimalik õppida otseselt koolis, vaid aasta- 
kümnetega teatris, vanema kogenud meistri kõrval. Olukord on perspek- 
tiivitu, kuna puuduvad need, kes seda tööd teha sooviksid. Olla päev läbi 
värvide sees, tammuda ühes saalis töötades päevas oma kakskümmend kilo- 
meetrit maha — see inimene peab olema sündinud teatrifanaatik, kes näeb 
selles eneseteostust. 


Milline on olnud viimase aja kõige suurem elamus? 

«Estonia» külalisetenduste ajal Rootsis käisin vabal ajal kahes kohas. 
Ühte ma ootasin väga: Drottingholmi lossiteatri külastamist. See oli häm- 
mastav, isegi valgustus imiteeris küünlavalgust. Sisenedes tundus, et saal on 
pime, aga silmad harjusid ja siis oli kõik nähtav. Imeline on vaadata XVIII 
sajandi dekoratsioone, seda, kuidas lavamasinad tookord töötasid, tolleaeg- 
seid lavaproportsioone, isegi lõhn oleks nagu XVIII sajandist pärit olnud. 
Oleks ma seda varem näha saanud! Olen selles ajastus palju töötanud ja pida- 
nud mitmeid asju ise välja mõtlema. Kõik oli rokokoolikult miniatuurne, ei 
olnud suuri mõõtmeid. 

Teiseks elamuseks oli suursugune Vaasa laev. Ma ei osanud ette kujutada, 
et XVII sajandil võidi teha midagi nii suurt. See on mere põhjast üles tõste- 
tud, puuduvad osad on asendatud, vaja veel värvida ja purjed peale panna. 
Kui palju aga niisuguse asja vaatamine mõtteid ja ideid annab! 


Aga mõni etendus või film? 


Zeffirelli «Traviata»-film. Ei kujuta ette, et võiks veel paremini teha. 
Käisin seda mitu korda vaatamas ja leidsin iga kord, et olin eelmisel korral 

Nikolaus Harnoncourt 


Nikolaus Harnoncourt. Gustav Leonhardt ja Hollandi prints Bernhard Erasmuse preemia üleandmisel 
1980. aastal. 


Ta kuulub kahtlemata viimase paarikümne aasta euroopa muusikaelu kõige tähele- 
panuväärsemate isiksuste hulka. Teda tuntakse kui barokkmuusika uute esituspõhi- 
mõtete üht loojat ning väsimatut ja tulist kaitsjat-põhjendajat. Ent tema ja ta mõtte- 
kaaslaste tegevuse tähendus on siiski oluliselt laiem ning hakkab avanema alles nüüd, 
kus muusikud ja kuulajad on jõudnud nende «veidrustega» juba tasapisi harjuda. 
Nende põhitaotluseks võiks pidada muusikute ja kuulajate sisuliselt uut, varasemast 
palju kordi aktiivsemat suhet tänapäevast ajaliselt kaugete teostega. Sellisena seostu- 
vad «vanamuusikute» põhimõtted paljude teiste meie aja interpreetide, näiteks mit- 
mete sama põlvkonna dirigentide taotlustega, olgugi et need esitavad teistsugust 
muusikat. 

Nikolaus Harnoncourt (sünd 6. XII 1929) alustas muusikaõpinguid sünnilinnas 
Berliinis. Tšellostuudiumi Paul Grümmeri juures lõpetas ta 1945. aastal ja jätkas seda 
1948. aastast Wieni Muusikaakadeemias. Juba õpingute ajal andis ta kontserte gam- 

basolistina, kogus renessanss- ja barokkpille ning pühendas end nende kõlaomaduste 
ja mängutehnika uurimisele, Aastatel 1952—1969 oli ta tšellistiks «Wieni Sümfoo- 
nikute» hulgas. 1953 asutas ta ansambli «Concentus Musicus», põhiliselt oma or- 
kestrikolleegidest, kõrgtasemel muusikutest. Alates 1957. aastast oli neil võimalik 
esineda eranditult ajaloolistel instrumentidel. Esialgse kujutluse järgi pidi ansambel 
mängima muusikat aastatest 1200—1800. N. Harnoncourt'i uurijategevus hõlmab 
seda perioodi tõepoolest, ansambli praktilised huvid keskendusid aga peagi hoopis 
kitsamalt barokkmuusikale, kõige enam Monteverdile ja Bachile. 

Esimesed kümme aastat kuulusid avastamisele ja õppimisele. 1960. aastate lõpul 
hakkasid ridamisi valmima Monteverdi ooperite ja Bachi vokaalsuurteoste plaa- 
distused, mis märgiti kõik ära väga soliidsete plaadiauhindadega. See oli tõsine tun- 
nustus ja lõplik läbimurre. N. Harnoncourt jätab nüüd oma töö sümfooniaorkestris 
ning pühendub dirigenditegevusele. Lisaks sellele õpetab ta 1972. aastast Salzburgis 
Mozarteumis ja ülikoolis (esituspraktika ja ajalooline instrumendiõpetus) ning palju- 
del kursustel. Ta juhib Monteverdi- ja Bachi-kursusi Haagis, Põhja-Saksa Vanamuu- 
sika Suveakadeemiat Bremenis ning barokkmuusika esituspraktika seminare festivalil 
Carinthia suvi» Ossiachis. 

1971. aastast algab N. Harnoncourt'i aktiivsem interpreeditegevus, mis on seotud 
mitme väga julge ja pikaajalise programmiga. 1971—1974 tulevad tema käe all lavale 
kõik kolm Monteverdi säilinud ooperit Wienis, Milanos, Washingtonis, Amsterdamis 
jm, kokku seitsmes linnas. Peale selle valmivad Zürichi ooperiteatris neist kõigist nii 
muusikaliselt kui ka lavaliselt täiesti uued versioonid, lavastajaks Jean-Pierre Pon- 
nelle. Tipplavastaja, kellel peaks olema valida õige paljudest eredatest muljetest, on 
seda koostööd nimetanud oma elu kauneimaks. 

1971. aastal alustas firma «Telefunken-Decca» koos N. Harnoncourt'i ja Gustav 
Leonhardtiga heliplaadiajaloo üht grandioosseimat ettevõtet — kõigi J. S. Bachi kan- 
taatide salvestamist. Tänaseks on ilmunud üle 70 plaadi ligi 150 kantaadiga, lisaks 
mitu valikkomplekti. 1980. aastal andis Hollandis prints Bernhard selle töö eest 
N. Harnoncourt'ile ja G. Leonhardtile üle Erasmuse preemia, viidates pidukõnes 
nende muusikute ja Rotterdami Erasmuse ideaalide lähedusele — nõtke ja tundlik, 
dogmatismivaba ning kriitiline tagasipöördumine algallikate juurde. 

Kolmanda suurmehena on Bachi ja Monteverdi kõrval N. Harnoncourt'i huvikesk- 
mes Mozart. «Concentuse» repertuaari tulid esimesed Mozarti teosed 1974. aastal, 
rohkem on ta seda muusikat dirigeerinud aga teiste kollektiivide ees pärast 1980. 
aastat. Amsterdami Concertgebouw-orkestriga on plaadistatud kaheksa tuntumat 
sümfooniat, Zürichi ooperiteatris valmis taas koostöös J.-P. Ponnelle'iga «Idomeneo» 
lavastus ning plaadistus, mis tõi kolm vägevat auhinda (sh Prix Mondial du 
Disgue). Mozarti vähe tuntud lavamuusika «Thamos» (KV 345) plaadistusega kin- 
kis N. Harnoncourt kuulajaile harukordse avastuse — see 1770. aastate teos on täis 
vulkaaniliselt pulbitsevat jõudu ja ehmatavalt kontrastiderohket dramatismi, mida 
hiliseltki Mozartilt ei söandaks oodata; samuti on see esitus N. Harnoncourt'i 
Mozarti-nägemuse küllap eredaim manifest. Loomulikuks jätkuks sellele sai «Reek- 
viemi» plaadistamine Wieni Ooperi koori ja «Concentus Musicusega». 

N. Harnoncourt on öelnud, et repertuaar, millele ta end pühendada tahab, ulatub 
Aadamast ja Eevast Mozartini. Vähemalt ühes suunas on ta seatud piirid siiski juba 
ületanud ja dirigeerinud 1983. aastal Haagi Residenz-orkestri ees Schuberti-prog- 
rammi (4. ja 5. sümfoonia ning «Rosamunde» balletimuusika). 

Mille eest seisavad N. Harnoncourt ja tema mõttekaaslased, kõik nn vanamuu- 
sikud, kellele viltu vaatamist osa akadeemilisi muusikuid tänaseni heaks tooniks 
peab? Arusaamatus algab sellele küsimusele väärast vastamisest. N. Harnoncourt'i 
peetakse sageli «teosetruuduse» idee fanaatiliseks kaitsjaks, ta just nagu nõuaks teoste 
ettekandmist täpselt nii, nagu seda tehti algselt autori poolt ja tema ajal. A jalooliste 
instrumentide kasutamise pärast barokkmuusikas (eriti Bachi puhul) on tema esitus- 
laadi rünnatud kui «muuseumlikku», millel puudub elav side kaasaja inimesega. Pal- 
jude silmis on ta lihtsalt muusikamaailma enfant terrible, kes püüab kõike teistmoodi 
teha. Ei märgatagi, kui hullusti märgist mööda räägitakse, sest N. Harnoncourt võit- 
leb just nende kirutud asjade vastu. Isegi «teosetruuduse» vastu, vähemalt kujul, 
nagu see praktikas enamasti teostub. Ta nõuab muusikutelt ennekõike arusaamist, 
mis üks teos on ja kui palju temast kirja pannakse, hoiatades seega teosetruuduse ja 
nooditruuduse sagedase segimineku eest. Teisalt pole tõelisel teosetruudusel midagi 

42 tegemist ajaloolise tõepära taotlemisega, mis oleks mõttetu isegi siis, kui ta üldse 


oleks saavutatav.. Seepärast on järgnevas artiklivalimikus sõna «Werktreue» tõl- 
gitud enamasti «loomutruuduseks», mida N. Harnoncourt tõepoolest otsib ja mille 
saavutamise võti peitub eelkõige noodilugemisoskuses, mis (naljakas küll!) pole 
muusikute seas kuigi levinud. Muidugi on mõeldud oskust lugeda noodimärkide tagant 
välja juhiseid artikulatsiooni, dünaamika, väljenduse jm kohta. 

N. Harnoncourt'i on peetud ajaloolise tõepärasuse taotlejaks, kuna ta eelistab kasu- 
tada ajaloolisi pille ja meie ajal harjumatuid vokaalkoosseise. Tema enda arutlus: iga 
muusikateos on kirjutatud konkreetsete pillide kõla arvestades ning igasuguste teiste 
pillide ja koosseisude kasutamist peaks pidama arranžeeringuks; on ju loomulik, et 
iga muusik tahab mängida parima pilliga, st sellisega, mis tema taotlustega kõige 
paremini sobib. Samas rõhutab ta, et tänapäevaste pillidega on võimalik peamine 
välja tuua nagu vanadegagi, viimased lisavad juurde vaid erilise kõlanüansi. Täht- 
saim on siiski, et vanad pillid, näiteks keelpillide lühikesed ja kerged barokkpoognad, 
tingivad ise mänguvõtted, mis viivad meid muusika loomusele lähemale, Samuti on 
vokaalkoosseisudega, sest poistehäältega segakoor (tihti veel ka meesaltidega), poiste- 
hääled sopranisoolodes ja kontratenorid (meeslauljad-falsetistid) aldisoolodes toovad 
kasutusele teistlaadseid laulumaneere. 

Koosseisude ajaloolist täpsust nõudis N. Harnoncourt põhiliselt 1960. aastatel, siis 
lisas see kindlustunnet töös, mis seisnes põhiliselt otsimises ja avastamises. Hiljem 
on soliidne kogemustepagas võimaldanud tal töötada väga erinevate kollektiividega ja 
näib, et ta on nüüd asunud lepitama erinevaid esitustraditsioone, seistes sageli aka- 
deemilise sümfooniaorkestri ees ning eelistades tüsedama kõlaga koore ja laia 
ampluaaga lauljaid. Sellise kompromissi võimalikkuse on paljud vanamuusikud 
seadnud kahtluse alla, pidades N. Harnoncourt'i vaat et usust taganejaks. Ometi oli 


erakordselt mõjuv ja veenev tema läinud aasta algul juhatatud «Matteuse passiooni» 


ettekanne Amsterdami Concertgebouw-orkestriga. Ise ütleb ta selle kohta: «Ma usun 
kindlalt, et mitte ainult üks tee pole õige, õiged on lõpmatult paljud teed. Mõned on aga 
päris kindlasti valed ja neid peaks ometi kord püütama kõrvale jätta.» 

«Ma ei arva, et see mida teen, oleks revolutsiooniline; ma püüan vaid kõrvaldada 
XIX sajandi hiigelkihti, mis lasub kõigil XVII—XVIII sajandi teostel, ja näha teost 
taas loomisaja erapooletute silmadega.» Nii öeldes ei halvusta N. Harnoncourt sugugi 
seda, mida tehti barokkmuusikaga XIX sajandil, ta austab ka Stokowskit ja Furt- 
wänglerit, kuid ta ei saa aru, miks peaksid inimesed veel XX sajandi lõpulgi tahtma 
XVIIL sajandi muusikat kuulata XIX sajandi vaimus. 

Nikolaus Harnoncourt pole tegutsenud üksi ja pole ka ainus õpetaja uuele baroki- 
mängijate põlvkonnale, kes on juba professoriteks Euroopa muusikakõrgkoolides (kus 
pole vanamuusika erialad ega kateedridki enam ammu harulduseks). Ka pole ta enam 
praktikute hulgas väljapaistvaim, ometi on ta kahtlemata selle suuna suurim ideoloog, 
kes on kõige sagedamini ja tulisemalt väljendanud oma vaateid sõnades. Nüüd on 
ilmunud kaks kogumikku tema artiklite, esseede ja teosekommentaaridega, milles on 
kokku võetud tema kunsti alused. Seal leidub väga väärtuslikke näpunäiteid noodi- 
teksti tõlgendamise kohta, praktiku läbinägelike silmadega on analüüsitud kahe 
sajandi muusikute (põhjalikumalt Monteverdi, Bachi ja Mozarti) helikeelt, kogenud ja 
tark muusik arutleb muusika olemusest, suhtest inimesega ja funktsioonist täna- 
päeval. Järgneva väikese valikuga suudame viidata vaid tema jaoks põletavaima- 
tele üldküsimustele (vt ka SV 19. VIII 1983). Enamik tõstatatud probleemidest on 
väga teravad meilegi. Lahendust neile ei tasu siiski raamatukaante vahelt otsida — 
palju enam on seda N. Harnoncourt'i praktilises muusikutegevuses. 


TOOMAS SIITAN 

OMEVAIGMU 


Elav keel sõnulseletamatu jaoks 


NIKOLAUS HARNONCOURT 


Keskajast Suure Prantsuse revolutsioonini oli muusika meie kultuuri, meie 
elu põhilisi tugisambaid. Tema mõistmine kuulus üldhariduse juurde. 
Tänaseks on muusikast saanud vaid ornament, et ehtida vabu õhtuid ooperi- 
või kontserdikülastusega, et luua pidulikku õhkkonda või et raadio vahen- 
dusel peletada või elavdada koduüksinduse vaikust. Nii oleme jõudnud para- 
doksini, et meil on tänapäeval kvantitatiivselt palju rohkem muusikat kui 
kunagi varem, peaaegu pausita, ja et ta meie elus peaaegu midagi enam ei 
tähenda — vaid väike kena kaunistus! 

Meile näib tähtis hoopis muu kui möödunud aegade inimestele. Kui palju 
jõudu, kannatust ja armastust ohverdasid need templite ja katedraalide 
ehitamisele, kui vähe aga mugavusmasinatele. Meie aja inimesele on auto 
või lennuk tähtsam ning väärtuslikum kui viiul, arvuti lülitusskeem täht- 
sam kui mõni sümfoonia. Me maksame liiga kallilt selle eest, mida peame 
mugavaks ja eluliselt vajalikuks; mõtlemata raiskame oma elujõudu muga- 
vale ja läikivale kolile; mille oleme kord tõeliselt kaotanud, seda ei saa enam 
kunagi tagasi. 

Muusika tähenduse totaalne muutumine on toimunud kahe viimase aas- 
tasaja vältel kasvava kiirusega. Käsikäes sellega käib kaasaegse muusika ja 
üldse kunsti seadumuse muutumine: kuni muusika oli elu oluline osa, sai ta 
pärineda ainult kaasajast. Ta oli elav keel sõnulseletamatu jaoks, teda võisid 
mõista vaid kaasaegsed. Muusika muutis inimesi — kuulajaid, aga ka muusi- 
kuid. Ta pidi olema loodud ikka jälle uuesti, nii nagu inimesed peavad ehi- 
tama ikka jälle uusi maju — vastavalt uuele eluviisile, uuele vaimsusele. 
Nii ei saadud vana, möödunud põlvkondade muusikat enam mõista ega kasu- 
tada; imetleti vaid puhuti tema kõrget kunstiväärtust. 

Sellest ajast, kui muusika pole enam meie elu keskel, on kõik muutunud: 
ornämendina peab muusika olema esmajoones «ilus». Mingil juhul ei tohi ta 
tülitada, ei tohi meid kohutada. Meieaegne muusika ei täida seda nõuet, sest 
ta peegeldab — nagu iga kunst — oma aja, seega tänapäeva vaimset situat- 
siooni. Aus ja halastamatu mõttevahetus meie vaimse situatsiooniga ei saa 
aga olla ainult ilus; ta tungib meie ellu, meid seega tülitades. Nii sünnib 
paradoks, et inimesed pöörduvad kaasaja kunstist ära, kuna ta tülitab neid 
ja vist peabki tülitama. Mõttevahetust aga ei taheta, ainult ilu, lõõgastu- 
maks hallist argipäevast. Nii sai kunst, eriti muusika, pelgaks ornamendiks; 
pöörduti ajaloolise kunsti, vana muusika poole: siin leidub otsitud ilu ja har- 
mooniat. 

Minu arvates saab selline pöördumine vana muusika poole — mõtlen siin 
igasugust muusikat, mida pole loonud praegused põlvkonnad — tuleneda 
vaid mitmest ilmselgest arusaamatusest. Me soovime ju vaid leida «ilusa- 
mat» muusikat, mida meie aeg ilmselt ei suuda pakkuda. Mingit üksnes «ilu- 
sat» muusikat pole aga kunagi olnud. «Ilu» on igasuguse muusika üks kom- 
ponent; me võime sellest määrava kriteeriumi teha vaid siis, kui läheme 
kõikidest teistest komponentidest mööda. Alles sellest ajast, kui me muusikat 
kui tervikut enam sugugi ei mõistnud ega vist enam mõista soovinudki, sai 
võimalikuks teda vaid tema ilule taandada, teda otsekui siledaks triikida. 
[———] 

Ma loodan seega järjest rohkem, et me kõik jõuame peagi äratundmisele, 
et me ei või muusikast loobuda — mõistmatu taandamine, millest ma räägin, 
on loobumine —, et võime end julgelt anda Monteverdi, Bachi või Mozarti 
muusika jõu ning väljenduse võimusesse. Mida sügavamalt ja laiemalt me 
selle muusika tähendust otsime, seda rohkem näeme, mis see muusika on, 

14 kaugele üle tema ilu, kuidas ta meid oma keele mitmekesisusega üles kihutab 


ja rahutuks teeb. Lõpuks peame läbi Monteverdi, Bachi või Mozarti muusika 
leidma taas oma kaasaja muusika, mis räägib meie keelt, mis on meie kul- 
tuur ja viib seda edasi. [ — — —] 

Muusika võib vaid siis üldmõistetavaks saada, kui ta lihtsustatakse pri- 
mitiivsuseni või kui igaüks õpib ära muusika keele. Tagajärjekaima katse 
lihtsustada muusikat üldmõistetavaks tõi kaasa Suur Prantsuse revolut- 
sioon. Siis üritati esmakordselt suure riigi ulatuses allutada muusikat uutele 
poliitilistele ideedele: Conservatoire'i väljanuputatud pedagoogiline prog- 
ramm oli meie muusikaajaloo esimene tasalülitamine. Euroopa muusika 
jaoks õpetatakse kogu maailma muusikuid veel tänagi nende meetodite järgi 
ja kuulajaile seletatakse — samast printsiibist lähtudes —, et muusika 
mõistmiseks pole teda õppida vaja. [ — — — 

Olen sügavalt veendunud, et euroopalikule vaimulaadile on otsustavalt 
tähtis elada koos meie kultuuriga. Muusika puhul eeldab see kahesugust 
teokust. Esiteks: muusikuid peab kasvatama uute meetodite järgi või sel- 
liste järgi, mis sobitatud rohkem kui 200 aasta vanuste meetoditega. Meie 
muusikakoolides ei õpetata mitte muusikat kui keelt, vaid ainult muusika- 
tegemise tehnikat — mis on elutu tehnokraatlik skelett. Teiseks: üldine 
muusikahariduse korraldus tuleb uuesti läbi mõelda, talle tuleb teha ruum, 
mida ta vajab. Nii hakatakse möödaniku suuri teoseid nägema uutena nende 
vapustavas uueks tegevas mitmekesisuses. Ja ollakse ka taas valmis uue 
jaoks. 

Me kõik vajame muusikat, me ei saa temata elada. («Muusika meie 


elus» — tänukõne Erasmuse preemia vastuvõtmisel Amsterdamis 1980. 
aastal.) 

+ %0k 
[ — — —] Kui pagendaksime tänapäeval kontserdisaalist ajaloolise muu- 


sika ja esitaksime vaid kaasaegseid teoseid, jääksid saalid varsti lagedaks. 
Täpselt sama juhtunuks Mozarti ajal, kui publik oleks ilma jäetud kaasaeg- 
sest muusikast ja pakutud talle ainult vana (näiteks barokk-)muusikat. 
Näeme, et tänases muusikaelus on kandvaks ajalooline muusika, eriti XIX 
sajandi oma. Seda pole mitmehäälsuse tekkest saadik 
veelkunagiolnud. Samuti polnud varem vajadust ajaloolise muu- 
sika loomutruu esituse järele, nii nagu seda praegu nõutakse. Ajalooline 
vaatenurk on kultuuriliselt vitaalsele ajastule olemuselt täiesti võõras. 
[———] 

Tänapäeval ajaloolise muusikaga tegeldes ei saa me seda teha enam nii, 
nagu meie eelkäijad selle muusika hiilgeaegadel. Me ei ole enam harjunud 
nägema kaasajas mõõdupuud, helilooja tahe on meile kõrgeim autoriteet, 
me näeme vana muusikat temas eneses, tema oma ajas ja peame seepärast 
püüdma teda loomutruult ette kanda. Mitte muuseumlikust huvist, vaid 
kuna see näib ainsa õige teena anda teda edasi elavana ja väärikana. Loomu- 
truu on esitus aga siis, kui ta läheneb helilooja ettekujutusele. Näeme, et 
see on teostatav ainult teatud määral: teose algplaani võib vaid aimata, eriti 
kui on tegemist kaugemate aegade muusikaga. Pidepunktid, mis juhivad 
meid helilooja tahteni, on ettekandemärgid, instrumentatsioon ja paljud 
esitustavad, mis on ikka jälle muutunud ja mille tundmist helilooja oma 
kaasaegsetelt loomulikult eeldas. Meile tähendab see ulatuslikku uurimis- 
tööd, millest võib sattuda ohtlikku eksitusse: tegelda vana muusikaga vaid 
teadmisest lähtudes. Nii sünnib teatud liik muusikateaduslikke ettekandeid, 
mis on tihti ajalooliselt laitmatud, milles aga puudub igasugune elu. Siis 
võiks juba eelistada ajalooliselt täiesti valet, aga muusikaliselt elavat esi- 
tust. [ — — — ] («Ajaloolise muusika interpreteerimisest», 1954.) 

*  * 


[ — — —] Viimasel viiekümnel aastal juhiseks võetud «teosetruuduse» idee 
lähtub sellest, nagu vastaks igale kompositsioonile — vaid tühiste kõrvale- 
kalletega — üksainus ideaalne esitus, et iga esitus on seega seda parem, 
mida enam ta läheneb sellele ideaalile. See teooria võiks kehtida XIX ja XX 
sajandi muusika ühe osa puhul. Selle aja heliloojad on ju püüdnud oma taot- 
lusi fikseerida viimase võimaliku pisiasjani, et nii kärpida miinimumini 
ruumi interpreedi suvale. [ — — —] Eri ajastuste peaaegu identne 
noodikiri sisendab petlikku kindlustunnet; see võib erinevate stiilide juu- 45 


res põhjustada raskete tagajärgedega eksitusi dünaamikas, tempovalikus, 
«emotsionaalses käsitluses». Kuna klassitsistlikus ja klassitsismieelses muu- 
sikas on märkused väljenduslaadi kohta napid või koguni puuduvad, võib 
see kaasa tuua muusika emotsionaalse kuivetumise. Täpsemal ajaloolisel 
vaatlusel peame tõdema, et meie noodikirjal ei ole ühelgi ajastul olnud seda 
ühetähenduslikkust, millest nii paljud heliloojad ja muusikud unistavad. Kas 
pole hämmastav ja šokeeriv, etükski nii tähtsatest detailidest nagu abso- 
luutne ja relatiivne helikõrgus, heli vältus, rütmilised suhted, dünaamika jne 
pole ühetähenduslikult märgitavad? Noodikirja mõistmine sõltub kirjuta- 
matakonventsioonist, üksmeelest helilooja ja interpreedi vahel, see 
on nende vastastikuse suhte võti. 

Lihtsustades võib öelda: me oleme aastakümneid heas usus lugenud ja 
ette kandnud kogu õhtumaist muusikat umbes Brahmsi-aja konventsioonide 
järgi. Seejuures on jõutud kahe põhimõtteliselt erineva, lausa äärmusliku 
tõlgitsuseni, mis lähtuvad samadest eeldustest ja paradoksaalselt isegi ühe- 
sugusest vaimsest hoiakust: kas lisatakse «puuduvad» (dünaamika-, väl- 
jenduse, tempo-, koosseisu-) tähised või musitseeritakse «teosetruult» ja 
«objektiivselt» vaid seda, mis on kirjas. Meie eesmärk seevastu peab olema 


avastada, mis on mõeldud. [ — — —] («Teos ja töötlus — instrumen- 
tide roll».) 

Ek 
[ — — —] Isegi mänguviisi (st tehnika) muutumiste puhul ei saa rääkida 


«edasiarengust», sest nagu instrumendid, kohandab seegi end alati jäägi- 
tult oma aja nõudmistele. Võiks arvata, et mängutehnilised nõuded muutu- 
vad järjest keerukamaks; see on õige, kuid puudutab alati vaid mängu- 
tehnika teatud valdkonda. Teistes valdkondades muutuvad nõuded samal 
ajal jälle väiksemateks. Küllap poleks ükski XVII sajandi viiuldaja suutnud 
mängida näiteks Brahmsi kontserti, aga täpselt samuti poleks ükski Brahm- 
si-viiuldaja suuteline laitmatult esitama XVII sajandi viiulimuusika teo- 
seid. Kumbki stiil eeldab täiesti erinevat tehnikat, nad on ühevõrra nõudli- 
kud, ainult oluliselt erineval viisil. Sama laadi muutusi näeme instrumen- 
tatsioonis ja pillide juures. Igal ajastul on täpselt see instrumentaarium, mis 
tema muusikale kõige paremini vastab. Heliloojate kujutluses kõlavad oma 


aja pillid, nad kirjutavad otse kindlatele esitajatele, [ — — — ] («Ajaloolise 
muusika interpreteerimisest».) 

aeakok 
[ — — —] On olemas muusikaline «õigekirjutus», mis lähtub muusikaõpe- 


tusest, muusikateooriast, harmooniaõpetusest. Sellest muusikalisest õige- 
kirjutusest tulenevad notatsiooni iseärasused, näiteks see, et tihti ei kir- 
jutata välja pidet, trillerit ja appogiatura't, mis ikka jälle eksitab meie 
veendumust, et mängida tuleb nagu noodis seisab. Või see, et kaunistused 
pole kindlaks määratud: kui nad ette kirjutada, lülitatakse välja muusiku 
loov fantaasia, just seda aga nõuavad vabad kaunistused. (XVII ja XVIII 
sajandil oli hea «adagio-mängija» muusik, kes vabalt improviseerides leidis 
selliseid kaunistusi, mis vastasid pala väljenduslaadile ja võimendasid seda.) 

Kui ma mõnda muusikapala vaatan, siis katsun kõigepealt näha teost ja 
selgitada, kuidas peab seda lugema, mida tähendasid need noodid muusikule 
tollel ajal? Nende aegade notatsioon, mis ei fikseeri mitte mänguviisi, vaid 
teost, nõuab meilt ju samasugust lugemisoskust, nagu muusikutelt, kellele ta 
oli kirjutatud. 

Võtame ühe näite, mis peaks tänapäeva muusikule olema enesestmõiste- 
tav — XIX sajandi viini tantsumuusika, mõne Johann Straussi polka või 
valsi. Helilooja püüdis siin nootides märkida seda, mis oli tema arvates vaja- 
lik, ja just neile muusikutele, kes istusid tema ees orkestris. Nad teadsid ju 
täpselt, mis on üks valss või polka ja kuidas seda tuleb mängida. Kui anda 
see muusika orkestri kätte, kes neid tantse ei tunne, mängivad muusikud 
küll täpselt seda, mis noodis, kuid välja tuleb siiski hoopis teine muusika. 
a tantsumuusikat ei saa üles kirjutada täpselt nii, nagu teda mängima 
peab. 

Tihti tuleb mõnda heli mängida pisut varem või hiljem, lühemalt või 

16 pikemalt, kui ta kirjas on jne. Seda muusikat võib niisiis mängida küll met- 


ronoomi täpsusega ja siiski pole tulemusel midagi ühist helilooja soovitud 
teosega. [ — — —] 


Muidugi seisab sellest mõndagi kirjalikes allikais, aga igaüks loeb sealt 
lõpuks välja seda, mida ta ise endale ette kujutab. Kui näiteks allikas 
õpetab, et iga heli tuleb mängida kirjutatud vältusest poole lühemalt, siis 
võib seda mõista täht-tähelt: igast helist tuleb lasta kõlada vaid pool tema 
vältusest. Seda võib mõista aga ka teisiti. Nimelt on üks vana reegel, mis 
ütleb, et iga heli peab hajuma olematusse. Heli tekib ja hajub nagu kella- 
helin, ta lõpeb «haihtudes», tema täpset lõppu pole kuulda, sest reaalset 
kuulmisaistingut ei saa eraldada illusioonist, kuulaja fantaasiast, milles heli 
edasi kestab. [ — — —] 

Niisiis ei piisa sugugi, kui omandame vanade õpikute tarkused ja ütleme 
umbes nii: iga nooti peab mängima lühemalt, igal on oma tugev ja nõrk osa. 
Isegi kui me järgime seal säilinud reegleid täpselt, võib suurem osa vanast 
muusikast kõlada jubeda karikatuurina. Ta võib nii kõlada tõenäoliselt veel 
moonutatumalt kui musikaalse inimese esituses, kes teadmatusest kõike 
«valesti» teeb. Vanade õpikute reeglid võivad hakata praktikale huvi pak- 
kuma siis, kui me neid mõistame või vähemalt leiame neis endale mingi 
mõtte, kas me siis nende algset mõtet taipame või ei. [ — — —] 

Võtame kunagise ja tänase notatsiooni erineva tähenduse kohta järgmise 
näite: punkteeritud nootide lugemis- ja mängimisviisi XVIII sajandil ja 
tänapäeval. Ametlik uusaegne reegel ütleb, et punkt pikendab nooti täpselt 
poole võrra tema vältusest ja et järgnev lühike noot on täpselt selle piken- 
dava punkti vältusega. Punkteeritud rütmide mängimise lõpmatult paljude 
võimaluste jaoks, alates ligikaudu võrdsetest noodivältustest kuni tera- 
vaima ülepunkteerimiseni, puuduvad meie noodikirjas diferentseeritud kir- 
jutusviisid — kõik punkteeritud rütmid näevad noodipaberil ühtmoodi 
välja, millistena nad ka mõeldud poleks. On aga kindlaks tehtud, ja seda 
näeme ka erinevate aegade arvututest õpperaamatutest, et punkteeritud 
rütme on mängitud lausa ääretult paljudes variantides, eelkõige rütmi 
teravdades, st punkteeritule järgnevat lühikest nooti mängiti «korrektsest» 
ajahetkest hiljem, tihti alles viimasel momendil. Tänapäeval ainsana kasuta- 
tavat jaotust suhtega 3:1 mängiti igal juhul vaid harva erandina. [ — — — ] 
Teos ja ettekanne seisid niisiis selgelt lahus. Interpreedi loominguline vaba- 
ruum, mis tegi iga ettekande ainulaadseks, kordumatuks sündmuseks, pole 
enamasti jõudnud tänapäeva muusikute teadvusesse, on neile täiesti võõras. 
Seepärast oleks siiski vaja midagi nende endastmõistetavate teadmiste hii- 
gelvaramust elustada ja vahendada tänastele muusikutele, et olla valmis 
varasemat muusikat enam-vähem adekvaatselt esitama. Seda vajavad mitte 
ainult nn vanamuusikaspetsialistid. . Stiililiselt õige esituse küsimused 
jäävad (tänu jumalale) alatiseks lahtiseks — selleks on noodikiri liialt pal- 
jutähenduslik —, nii jääme me igavesti otsima ja avastame ikka jälle suurte 
meistriteoste uusi tahke. («Notatsiooni probleemid».) 


ok ook 


[ — — —1Me kõik teame, kuidas õpitakse võõrkeeli. Meile on ka barokk- 
muusika võõrkeel, sest me pole ju baroki-inimesed. Meil tuleb seega nagu 
võõrkeele puhul õppida sõnu, grammatikat ja hääldamist — muusikalist 
artikulatsiooni, harmooniaõpetust ning õpetust liigendamisest ja rõhutami- 
sest. Kui me neid teadmisi muusika esitamisel kasutame, ei tähenda see veel 
kaugeltki, et me musitseerime. See on pigem helides veerimine. Võib küll 
hästi veerida, aga muusikat võime teha alles siis, kui me grammatikast ja 
sõnadest enam ei mõtle, kui me enam ei tõlgi, vaid lihtsalt kõneleme, 
lühidalt, kui see saab meie oma loomulikuks keeleks. See on eesmärk. 
[ — — —] («Artikulatsioon».) 


ak ook ok 


[ — — — JKeeleteadlane tunneb ja mõistab keele struktuuri ja ajalugu. Ini- 
mesel tänavalt pole sellest aimugi, ometi suudab ta keelt hästi ja veenvalt 
kõnelda, sest see on tema aja keel. Selles olukorras on olnud instrumentalist 
või laulja tuhandeid aastaid; ta ei tea, aga oskab ja mõistab ilma tead- 
miseta. [ — — —] 

Ansambel 


«Coacentus Musicus». 


Nikolaus 
Harnoncourt 


Meie muusikaelu on piinlikus olukorras: kõikjal on ooperimaju, sümfoo- 
niaorkestreid, kontserdisaale, pakkumine on rikkalik. Aga me mängime seal 
muusikat, mida me sugugi ei mõista, mis on määratud teiste aegade ini- 
mestele. Ja märkimisväärseim on selles situatsioonis, et me ei tea sellest 
probleemist vähimatki, sest usume, et seal polegi midagi mõista, muu- 
sika kõnelevat ju otse meeltele. Iga muusik taotleb ilu ja emotsionaalsust, 
see on talle loomulik, see on tema väljendusvõime alus. Teadmine, mis oleks 
vajalik, kuna praeguseks puudub muusika ja aja ühtsus, ei huvita teda 
üldse. See ei saagi teda huvitada, sest ta ei tunne selle järele puudust. 

Möödaniku muusika on aja voolu, kaasajast eemaldumise, oma ajastu 
terviklikkusest lahtirebituse tõttu saanud võõrkeeleks. Mõned aspektid või- 
vad olla üldkehtivad ja ajatud, väljendus ise on aga seotud ajaga, teda võib 
taasleida vaid siis, kui suudame teda oma aega tõlkida. See tähendab: kui 
möödunud aegade muusika on veel üldse sügavamas mõttes aktuaalne, kui 
seda on vaja esitada täies väljendusjõus [ — — — ], siis peab õppima seda 
muusikat taas mõistma, lähtudes tema enese sisemistest seadustest. Me 
peame teadma, mida muusika tahab öelda, et ära tunda, mida meie 
temaga tahame öelda. Niisiis peab nüüd puhta vaistu, intuitsiooni kõr- 
vale tulema teadmine. Ilma selle ajaloolise teadmiseta ei saa me ajaloolist 
muusikat, seda meie niinimetatud tõsist muusikat adekvaatselt esitada. 
(«Muusika mõistmine ja muusikute kasvatamine».) 


Raamatutest Nikolaus Harnoncourt, 
«Der musikalische Dialog» ja 

«Musik als Klangrede», 

Salzburg und Wien, 1984 

lühendatult tõlkinud TOOMAS SIITAN 


19 


20 


«Kalevalast» kui muusikast 


LEO NORMET 


Avamänguks 


järgnevale kirjatükile ei leia vist paremat kui Thomas Manni poolt eepose 
kohta kirjapandu. 

«Eeposegeenius on võimas ja majesteetlik vaim, ekspansiivne, täis elu, 
avar nagu meri selles voogavas monotoonsuses, üheaegselt suurejooneline ja 
pisiasju talletav, laululaadne ja targameelne... Ta tabab tervikut, kogu 
maailma selles toimuvate arvukate episoodide ja üksikasjadega, mille juurde 
võib lausa eneseunustuseni pidama jääda, nagu läheks iga üksik neist talle 
eriliselt korda. Pole ju mingit ruttu, aega on tal lõputult... Alata saab ta 
vaevalt teisiti kui kõigi asjade alguse algusega ... Ent tema suurus on mahe, 
rahustav, lõbustav, elutark — «objektiivne». See hoiab teda parajas kaugu- 
ses kõikidest asjadest, distantsitunne tuleneb juba tema loomusest... 
Eepika kunst on «apollolik» kunst ...; on ju Apollo... kauguse jumal, dis- 
tantsi ja objektiivsuse jumal, iroonia jumal.»' 


«Kalevala» seotusest muusikaga 


pani mind jälle mõtlema üks selle ajakirja veergudel avaldatud kirjutis.” 
Sain teada, et pärast soomlaste 4-osalise «Kalevala»-ainelise teleseriaali 
«Rauaaeg» valmimist 1982 küsitles «Suomen Kuvalehti» vaatajaid. Selgus, 
et 7 protsendile meeldis film «väga», 10-le «üldiselt» ja 29-le «mõnevõrra». 
Ülejäänud 54 protsenti hõlmas protestijaid «Kalevala» võltsimise ja pila- 
mise vastu. 

Mullegi meeldis film «üldiselt». Ma ei ühine arvamusega, et «Rauaaeg» 
võttis «Kalevalal» tüki küljest. Kui J. Semper kirjutas 1924. aastal ««Kale- 
vipoja» rahvaluule-motiivide analüüsi», milles ei puudunud ka freudlik 
psühhoanalüüs, oli pahandajaid enam kui küll. Ei olnud kõigile lugejaile 
meeltmööda ka Enn Vetemaa Kalevipoja-nägemus.* «Rauaaeg» on aga prak- 
tiliselt uus teos, mida rõhutavad lühendatud nimevormidki. Väinämõöisest 
sai lihtsalt Väinö, Lemminkäisest Lemmikki, Ilmarisest Ilmari. «Rauaaeg» 
on lihtsalt variatsioon «Kalevala» teemale, ja ega varieerimine ole ainult 
muusikute monopol. Stsenarist P. Haavikko soovitanud vaatajail «Kale- 
vala» hoopis unustada ... Lavastaja K. Holmberg, otsides «müütide, staati- 
liste kipskujude tagant inimest», jõudis kurvale järeldusele, et «Kalevala»- 
piltidest on saanud «lamedad klišeed», millest «ta ei läinud lendu». 

Siin annab tunda hirm jääda lönnrotlikult või sibeliuslikult rahvusro- 
mantiliseks. Tõepoolest — eks kinnitanud ka A. Annist, et «Kalevala» on 
romantilis-historistliku voolu filoloogiline toode, millega tahetigi anda 
esmajoones just rahvaeepost.* Siiski — et Lönnrot nägi «Kalevalat» oma aja 
seisukohalt (mis on täiesti loomulik), ei tähenda ju veel, et eepose aegade 
hämaruses sündinud värsid oleksid ise romantilised. 

On siis «Kalevala» tõlgitsemisel ainult kaks võimalust: rahvusromanti- 
line või «tänapäevalik inimeseotsing»? Kuhu jääb kolmas tee: eepikast, 


' T. Mann. Gesammelte Werke. Band XI. Berlin, 1955, Ik 461. 

* Andres Heinapuu. Ei ole need laste laulud. «Kalevala» ja «Rauaaeg». TMK 1985, 
nr 2, lk 35—41. 

' E. Vetemaa. «Kalevipoja mälestused». «Looming» 1971, nr. 11, 12. 

t A. Annist. «Kalevala» kui kunstiteos. Tallinn, 1969, Ik 142. (Edaspidi lühendatult Kkk.) 


eepilisusest lähtuv... Tunnetagu iga põlvkond eepost omamoodi, ikkagi 
võiks igakordse nägemuse aluseks jääda eepika, eepilisuse printsiip. 

Minu jaoks oli «Rauaajas» kõige eepilisem Aulis Sallise muusika. Mõjuv 
juba filmis, pääseb see aga veelgi löövamalt esile kontsertettekandes vokaal- 
sümfoonilise süidina. Siin on rahu ja tasakaalu, on väljapeetust: värviela- 
muslikud akordid saavad aega ära kõlada. Mis sellest, et Väinöt iseloomusta- 
takse flöödikõlaga — kannelt mängis ju Väinämöinen. Meeleolu on aga 
ikkagi rohkem kalevalalik kui rauaajalik. 

Selles asi ongi, et «Kalevalat» kui eepost on kergem tuua muusikasse kui 
filmi. Film nõuab konkretiseerimist, reaalse elurütmi väljamängimist ja 
seda isegi «unenäolise poeetika» või «homeerilise aeglustuse puhul». Eepos 
apelleerib vaataja kujutluslennule, sündmustik on vaid ta üks koostisosasid. 
Aleksis Kivi «Kullervo» on «ainult» draama. 

Kõrgemale lennule kutsub üksnes muusika või muusikaline lavateos. 
V. Tormise teos «Eesti ballaadid», mis samuti tugineb eepilisele ainele, on 
lausa ainuvõimalikult lahendatud kantaatballetina. Lauljad esitavad runo- 
teksti, ballett loob kuuldust nägemuspildi. Ballett võib vihjata nagu 
runolaulgi, talle on loomupäraselt omane naturalistliku konkreetsuse välti- 
mine. Mis on aga eriti oluline: ballett, nagu läänemeresoomlaste paralle- 
lisme kasutavad eeposedki, võib teostada Fausti surmaeelses monoloogis 
avaldatud unistust: «Veel viibi, ilus oled, viiv». 

«Kalevalat» muusikas on oi kui palju, seda tuleb aina juurde. Eks see 
tulenegi sellest, et «Kalevala» ise on muusika, millel suur süütejõud. 

Eepost lugedes saab kohe aru, et «Kalevalat» lauldi, lauldi kiirusta- 
mata, aga rütmikindlalt. Ühtne rütm aitab üleval hoida eepose esitamisel 
tekkivat sugestiivset, lummavat põhiseisundit, ühtlasi tunnistab algsele 
kunstile omast seotust šamanismi ja maagiaga. «Kalevalat» on isegi loitsu- 
eeposeks kutsutud. Loitsuread moodustavad terve viiendiku eepose pikku- 
sest. Liitnuks Lönnrot rahvalaulukogusse «Kanteletar» paigutatud loitsud 
«Kalevalaga», olnuks nende osatähtsus veelgi suurem. 

Üks esimesi heliloojaid üldse, kellele kalevalalikud loitsud avaldasid kül- 
getõmbejõudu, oli Mart Saar. Helilooja, kes improviseeris loitse orelil nagu 
lovesse langenult, komponistina ometigi poetiseeris neid. Tema teises «Eesti 
süidis» leiduvatest klaveripaladest on ehtsaimalt loitsuliku nimetusega 
«Tõuse, mu loomus tugeva». Tekst ise on autosugestiivne mantra.” Muusikas 
on Mart Saar eelistanud luua tarmuka, kahest kolmetaktilisest motiivist 
koosneva miksolüüdilise teema, mis sisendavate korduste asemel on järje- 
kindlalt läbi viidud klassikalise polüfoonia vaimus. Muusikaliselt on loit- 
sule lähemal pala «Männid metsas tantsisklevad», mille kalevalalikult 
kaheksast helist koosnev korduv fraas pole mahutatud ühte viieosalisse, vaid 
kolme kolmeosalisse takti. Samas süidis leidub veel üks kalevalalik pala — 
«Kasest kannel», üks helilooja nesterikkamaid lugusid. Tegi ju Väinämöi- 
nen kasest kandle, sõnades: «Saagu itkud su iluksi, sündigu muresta 
mängud, hooltesta ilu igine!» See puudutas Saare loodusetunnet, mis oli 
ärganud juba lapsepõlves Hüpassaares. 

Veljo Tormis on nõialoitse taaselustanud nii «Kalevala»-ainelises «Raua 
needmises» kui ka «Pikse litaania» kõuemürinates, samuti värskes «Kale- 
vala XVII runos», sümfoonilises meeskooriloos, milles on juttu Väinämöise 
nõiatarkuse otsinguist koljatliku hiidtarga Vipuse kõhust. 

Ega uuemas soomegi muusikas puudu loitse, nende hulgas Pekka Kos- 
tiaise vokaalne «Pakaselugu» ja Pehr Erik Nordgreni instrumentaalne 


" A. Annist kirjutas: «Oluliselt tähendab see soomeugriline usk oma nõidade ja loitsude jõusse 
seega uskumist inimese enda vaimujõududesse, mida mõnel inimesel on rohkem kui teistel ja 
mida soovi korral autosugestiooni abil ka tahtlikult saab suurendada ning rakendada. 
Nouse, luontoni, lovesta — see endasugestiooni vormel kordub loitsudes alatihti. Et aga seda 
sugestioonijõudu ja enesekindlust suurendada, kutsuti loitsudes appi = eriti surnud esivane- 
mate hingi. (Kkk, lk 35.) 

«Loits», Einojuhani Rautavaara kaotab oma ooperis «Thomas» (1985) loit- 
sude alged ürgaegade uttu, Alguste Algusesse." 


Resonantsist 


«Kalevala» tähtsus tänapäeval ulatub mitmesse maailmajakku, ent esma- 
sesse ringi kuuluvad muidugi eeposetegijad rahvad ise. «Kalevala» juubeli- 
aastal 1985 Tartus ja Tallinnas peetud ettekandes «Kas «Kalevala» on lääne- 
meresoomlaste ühiseepos?» tõstis Ülo Tedre esile, et «ilmselt oli olemas 
läänemeresoomlaste alg- või ürglaul, mis kasutas parallelismi, algriimi ja 
ohtrasti kordust, kuid millel puudus kindel värsimõõt. Sellest ürglaulust 
arenes — kas balti hõimude mõjul? — umbes viimasel aastatuhandel e. m. a 
nn algregivärss, so 8-silbiline värss. Sellest edasi tuli juba Kalevala-mõõdu- 
line värss, mis põhines pika-lühikese silbi vastandusel. Ilmselt olid sidemed 
üle ja ümber Soome lahe tihedamad kui maadpidi (on ju ammu juhitud tähe- 
lepanu veetee ühendavale osale rahvaste elus). Mõistagi on siin veel palju 
hüpoteetilist, kuid faktid on kõnekad: ehtne regivärss ehk Kalevala-mõõ- 
duline värss on levinud ümber Soome lahe.»” Seda leiame eestlaste, vadja- 
laste, ingerlaste, isurite, karjalaste, savolaste jt läänemeresoomlaste juures. 
«Kaugemal asuvad hõimud — vepslased, lõuna-eestlased, liivlased ei ole 
jõudnud ehtsa regivärsini, nende laul peegeldab vanemat (liivlastel ilmselt 
uuemat) laulujärku rahvalaulu arengus. Niisiis, «Kalevala» on ümber 
Soome lahe asunud või asuvate läänemeresoomlaste ühiseepos.»” 
Väidetut on ainuõigeks pidanud ka August Annist: «Kalevala» on «ühis- 
soomeline eepos...ka muinas-Eesti hinge ja kultuuri monumentum ... 
Lääne viikingipärane sõjaseikluste lust, trots ja huumor, ida šamaanlik fan- 
taasia ning taoistlik elutarkus, lõuna impressionistlik-naiselik kujutlus- 
kergus ja kandlekõlaline südamlikkus — kõigil neil on oma osa selles imeli- 
kus tervikus... Ainuõiget läänemere-soomlaste ühise eepose nimetust tar- 
vitatakse siiski veel kaunis harva.»° 

Mis puutub eepose n.ö reaalsesse tegevuskohta, siis esineb erinevaid 
huvitavaid hüpoteese. Päris põnev on soome ajalooprofessori Matti Klinge 
seisukoht, kes Matti Kuusi sõnutsi «vedas Põhjala ja Kalevala piiri Edela- 
Soome saarestikku», kusjuures «Kalevala mereriik hõlmas Eesti ja selle ette- 
ulatuvad tugialad Edela-Soome rannikul». Matti Kuusi arvab: «Ent kui 
«Kalevalat» pidada peaasjalikult mütoloogiliseks eeposeks, nagu mina seda 
teen, el tundu Kalevala ja Põhjala asukoht maakaardil olevat kuigi olu- 
line.» 

«Kalevala» tekkeprotsess pidi võtma pikka aega. Karjalas Äänisjärve 
idakaldal on kaljujooniseid, mida meie Kunstiinstituudi rahvas on käinud 
kopeerimas alates 1978. aastast. Neid sai trükipildina näha «Sirbis ja Vasa- 
ras» koos Kaljo Põllu artikliga'', milles on märgitud jooniste mitmeid paral- 
leele eepose tegevustikuga — Põhjala emanda röövitud Kuu ja Päikese 
vabastamisega Väinämõise poolt, maailma tekkega veelinnu munast, Lem- 
minkäise katsega tappa Toonela luik jne. Artiklis on ögidud, et kaljujoo- 
niste iga on umbkaudu 4500 aastat. Järelikult pidi 45 sajandi eest nendel tee- 
madel lauldamagi. 

August Annist: «Muinasugri kultuur on tänapäeva teaduse andmeil 
lähtunud sestsamast paleoarktilisest, muinas-põhjamaisest kultuurist, mis 

jelsususvld. loitsuvorme tuleb ette kaugete rahvaste muusikas: jaapanlane Toshiro 
Mayuzumi on oma +«Nirvaana-sümfoonias» (1959) lasknud meeskooril rütmikõnes esitada 
võlujõulisi budistlikke õpetussõnu — suutraid. Tegelikult kuulub siia ka rockmuusika. Vas- 
tupidiselt džässile on sellel lahtine vorm nagu regilaululgi. Rocki tähtsamaid tugipunkte on 
folkloor, seega muusikalise mõtlemise süvakiht. Selle loitsuliku lummuse tõstab ta pinget 
pihustavale laineharjale. Põhivõtteid on kordus, mis tugineb big beat'ile rütmirünnakuist 
agressiivsemaile. Mis ime siis, et on ühendatud rocki ja regivärssi. 
! Tsitaat käsikirjast. 
5 Samas. 


* Kkk, lk 211. 
22 " '' «Sirp ja Vasar» 1985, nr 9. 


juba umbes 10000 aastat tagasi valitses kogu põhjapoolses Euraasias, 
Põhja-Skandinaaviast peale üle Uuralite ja Põhja-Siberi, üle altailaste, juka- 
giiride jt. kuni Põhja-Ameerika eskimote ja indiaani hõimudeni.» '? 

Eepose põhitegelased ja nende teod tulid ja tulid läbi aastatuhandete, 
paljugi pudenes teele maha, uut aga sai asemele. Meieni jõudnud atribuuti- 
dest kuulub kannel oma kahe aastatuhandega vanimate hulka. Viikingipä- 
rane sõjaseikluste lust, millest kirjutas Annist, langeb juba meie ajaarva- 
mise VIII —XI sajandisse. Toonikasse suubuv 5/4 taktis Kalevala-laul on 
küllaltki noor, ent nagu nägime, levis selle aluseks olnud alg- ehk ürglaul 
juba aastatuhandel enne meie ajaarvamist. Sellel oli kindel nii muusikaline 
kui ka keeleline süsteemsus, mille väljakujunemiseks pole ühest aastatuhan- 
dest kaugeltki küllalt. 

Kultuurisse võib suhtuda kui üldisesse, kollektiivsesse mällu, millel on 
korrastav ja vorme loov omadus. Möödunud nelikümmend viis Kalevala 
motiivistikuga sajandit panevad meid imetlema selle mälu kestvust. 

«Kalevala» nagu iga teinegi oma tekkeaegset olevikku peegeldav eepos 
algab Alguste Algusega,maa ja ilma sündimisega purunenud pardimunast. 
Mida kaugemale minevikku, seda enam olid sünkreetiliselt lahutamatud 
tõde ja väljamõeldis. Ajal ja ruumil polnud mõõtu. Ainuüksi nende kaduma 
hakkamine oli oluliseks sammuks teadvuse arengus. 

Kas ei pakkunud poeesiat ja ühtaegu põnevust, kui kaos kadus ja oma ku- 
jutlus kosmosest asemele astus? Võib nõustuda Aleksandr Blokiga — seda 
avastamisrõõmu annab nüüdki üle elada: «Muusikat kuulata võib ainult 
silmi ja nägu kattes... s. o luues öise pimeduse ja hääletuse, seega «loomis- 
eelsed tingimused». Oise olematuse olukorras hakkab vormitu ja kujutu kaos 
sisse imbuma ja vormuma — kosmoseks muutuma. Jõudes oma piirini, luule 
ilmselt upub muusikasse...»'? «... maapealsesse loovasse elulättesse.»'* 
«Kunst on ainult kosmos — loov vaim, mis valab vormidesse kaose 
(vaimse ja füüsilise maailma).»'° «Jumal ongi vorm».'* «Muusikalise surve 
vähenemine viib vananemisele, olemasolevate vormide jäigastumisele, kul- 
tuuri üleminekule tsivilisatsiooniks.»'” Kaose kasvuga kosmoseks saab võr- 
relda muide veel kunstiteose sündi looja siseelus. Kosmoseks oleks siis val- 
misteos, loominguprotsess on aga kahtlemata kaos, milles sünniootuses piin- 
leb arvutuid, sageli aimamatuidki võimalusi. Valuline kaoseseisund on 
kunstnikule õnnestavam kui lõplik vorm, kosmos. 

Muusika abil kujutlusse ilmuv kosmos on muidugi subjektiivne kosmos. 
Ent subjektiivne oli ka suulise traditsiooni, s.o müüdi- ja eeposeajastute 
inimeste kosmosekujutlus. Nii valitseb ka müütides ja eepostes meelelistest 
kogemustest tulenev ruumikujutlus. Juba alg- või ürglaul kasutas värvimõ- 
julisi alliteratsiooni ja assonantsi (sama värv) ning parallelismi (värvide 
vaheldumine). Nii oli parallelismide ütlen-ümber-teisipidi ka mõtte ümber- 
värvimine, mis võimaldas mängu ruumiga. «Kalevala» XX runos taheti 
Põhjala pulmadeks tappa tohutu suur härgvasikas, kelle sajasüllaste sar- 
vede vahel lendas pääsuke terve päeva. Seda härjavärssi talutas sarvipidi 
Põhjalasse sada meest, turjast aga tuhat. Sõnni surmajat otsiti «kaunista 
Karjalasta, Soome suurelta alalta, Vene laia väljadelta», isegi Toonelast ja 
Manalast... 


1? Kkk, lk 83. 

'* A. Brock. 06 ncryccrse. M., 1980, lk 144. 

" Samas, lk 19. 

15 Samas, lk 414. 

'5 Samas, Ik 451 

17 Samas, 1k 19. Otseselt seostab müüte muusikaga prantsuse etnograaf C. Lõövi-Strauss. 
Oma neljaköitelise müüdiuurimuse «Mythologigues» lõpukõites «L'homme nu» (Pariis, 1971) 
avaldab ta lootust, et kunagi ja kusagil loob mõni helilooja sümfooniagi, millele tema töö 
oleks «negatiiviks». Ehk oli lootusele aluseks Luciano Berio Sümfoonia (1968), mille esimene 
osa kajastas Levi-Straussi avaldatud indiaani müüti vee tekke kohta. 


Nende maadenimetuste taga on juba hilisem aeg. Kuigi juba eepose teksti 
pealt on loetav aja kulg, eepose pika sünniaja inimesed seda arvesse ei võt- 
nud. Neid ümbritses ju looduse suur ringkäik, kõige tagasitulek: päevaval- 
gus vaheldus ööpimedusega, suvekuumus talvepakasega, tärkamine närtsi- 
misega. Mis vahet sai siis olla müüdis või eeposes antud ajaga? Aja kiirusta- 
mata kulg dikteeris kas looduseande kättevõitva või juba maad hariva ini- 
mese poolt loodava eepose rahulikku rütmi. Kui aja jooksul hakkas inimene 
elu rütmist üha teadlikumaks muutuma, jäi eepose rütm ikka samaks. 

Aleksandr Blok leidis, et rütm laiemas tähenduses väljendab muusika- 
list ürgjõudu — kõige teguvõimsamat loomealget, millele allub kõik olemas- 
olev — nii loodus kui inimene, nagu ka inimkonna ajalugu.'* Puhtmuusika- 
lisest rütmist kantud «Kalevalal», läbi ajastute arenenud hiigelmõõtme- 
tega ehitusel, oli ja on ka talle vastav resonants. 

Mantra ja yantra, 
riimuvad sanskritikeelsed sõnad, nagu sümboliseeriksid kõrvaga kuuldava 
ja silmaga nähtava ühtsust ning vastastikust tasakaalustatust. 

Nagu mantra on hinduismis-budismis loits kõrva jaoks ja yantra—loits 
silma jaoks, nõnda võiks loitsueepose «Kalevala» sugestiivset värsirütmi 
võrrelda mantra'tega, yantra'tega aga — kes-teab-kui-vanu eesti-liivi kin- 
da- ja vöökirju. Nendesse kootud geomeetrilised ornamendid — nagu 
avastas Tõnis Vint — langevad kokku Kaug-Ida, eriti hiina märkkujundi- 
tega, mis on seotud legendaarses «1 Ching'is» («Muutumiste raamatus») 
toodud tri- ja heksagrammidega, mis sümboliseerivad ajatuid protsesse. 
Just protsesse — kõik on ju alalises liikumises. Ajatus eeldab ka ruumi- 
tust — kõik on toimunud alati ja kõikjal, see ei lõpe kusagil ega millalgi. 
Tõnis Vint leidis, et nende kinda- ja vöökirjade analüüsimine aitab leida 
soome sugu rahvaste rütmilisi põhikujundeid. Kirjadesse on kootud maail- 
mamudel, samuti daoistliku meditatsiooni protsess. Ega A. Annisti eespool 
toodud ütlus «taoistlikust elutarkusest» olegi ainult ilukõneline. 

Toodud paralleelidele lisab veenvust meil praegugi mitmeti märgatav 
kaasahelisemine Oriendi, eriti Kaug-Ida kultuuridele. Näiteks paljusid 
poeete haaranud haikuharrastus. Eesti haikuvalimiku «Kõik siin maailmas» 
järelsõnas märgib Mart Mäger: «Koostaja usub, et eesti pinnas on haikule 
kodusem kui Lääne-Euroopas ... Pole katkenud päritolult põlluharijarahva 
suhted loodusega. Inimene elab... looduse osakesena ja seab oma toimin- 
gud looduse märkide järgi. Isegi kägu ja kuu on regivärsis ning jaapani luu- 
les võrdselt tähtsad. Jaapani põllumehest luuletaja uskus katodaina'sse, 
sõna jõusse, nii et luuletuse loomine tähendas peaaegu et palve lausumist. 
Eestlane austas sõna ja laulu võimu samavõrra.»'” Oeldu kehtib kõigi lääne- 
meresoomlaste kohta. 


Haardest lõpmatusse 


Kuigi müütides on kirjeldatud maailma loomist, pole kõikjal olnud lihtne 
otsesõnu kõnelda kõiksusest ja lõpmatusest. Mõjusam on sellele vihjata, 
mõtet sümboliga sütitada. Jaapani zeni-uurija Suzuki kasutab jaapani kuns- 
tikultuuri «saladuse» iseloomustamiseks sõna suggestibility — sugereeri- 
vus, vihjamine.” See on omane ka soome sugu rahvaste rahvaluulele, seal- 
hulgas eeposele... 

Sampo kujutlust ümbritsevast ebamäärasusest kirjutas A. Annist: «Kus- 
kil mujal ei ootaks me enam selgust kui selle eseme puhul, mille pärast nii 
palju võideldakse, millest aga meile ei öelda muud, kui et see on mingi maagi- 
line imeriist, «taotud» peaaegu eimillestki ning mis ometi «jahvatab» iga- 
sugu rikkust kogu maale.»*' 


1 A.Banox. 06 meryccrse. M., 1980, Ik 39. 

19 «Kõik siin maailmas», Tallinn, 1980, lk 252. 

* Suzuki. Zen Buddhism. New York, 1956, Ik 287. 
24 ' Kkk, Ik 79. 


Petroskois toimunud «Kalevala» juubelikonverentsil (30.—31. jaanuar 
1985) nenditi, et tänini pole üksmeelele jõutud sampo tähenduse suhtes. Ehk 
peakski samposse suhtuma nagu pealkirjata-programmita-sõnadeta heli- 
töösse või kui suurde sümbolisse, mida iga runoheietaja hakkab omatahte- 
liselt tõlgitsema? Variantide valik võib olla lõpmatu. 

«Ugalas» etendunud Mikk Sarve seatud ««Kalevala» kangelaslood» on 
teiste meie lavadel olnud «Kalevala» tõlgitsustega võrreldes ainus tõeliselt 
eeposevaimuline ja -hõnguline lavastus. Lauldakse seda karjala «Kale- 
vala»-viisidel. Sampo kui sümboli probleem on saanud siin leidliku lahen- 
duse. Sampo müüdil on selged suhted loodusega — aastaaegade vaheldu- 
mise rütmiga, tähistaeva, kuu ja päikese liikumisega. Sellest tulenevalt seos- 
tatakse sampot Linnutee ning selle liikumisega erinevatel aastaaegadel, mis 
sobib kenasti «Kalevala» konteksti. Oli ju sümboolset tähendust igal loodus- 
nähtusel. Linnutee tuleb taevasse heinakuu lõpul, ööde pikenedes pikeneb 
Linnutee liikumine läände ja põhja. Loodus muutub annirikkaks, algavad 
koristustööd — Linnutee nagu jahvataks küllust lisaks. Nõnda jagub sam- 
poveski jõukust jaanuari lõpuni. Jõuavad aga talvevarud otsakorrale, kinni- 
tab Põhjala emand Louhi sampo kivimäkke. Jürikuu lõpul sulab Linnutee 
üha valgenevasse öötaevasse, sampo aga kukub merre ja puruneb; meri muu- 
tub kalarikkaks. Maapealsetest tükkidest tärkavad taimed. 

Matti Kuusi toobki paralleelsõnana või asekujutelmana kirjokansi, mis 
on ühtlasi taeva paralleelsõna, ent märgib sõna «sampo» sugulust ka 
sõnaga «sammas». Ehk on taevasse ulatuval sampol sugulust ka maailma- 
puuga? Ühelt poolt on sampo kosmiliste loomistööde jätk, teiselt poolt kul- 
tuuriheeroste poolt valmis taotud, teps mitte purunemiskindel ese, mida 
annab venessegi kanda. Muidugi, Louhi võib päikese kivimäkke vangi 
panna — kosmos on talle käegakatsutav. Lätikeelse «Kalevala» illustree- 
rija G. Vilks ongi kujutanud Põhjala perenaist oma tavalistest inimestest 
alluvate kõrval nii suurena, et ta vabalt küünib käega taevakehadeni. Päike 
ja kuu on ju maa pealt vaadates päris väikesed. Miski muu on ikkagi maail- 
masammas (K. Holmbergi 1918 vermitud termin), mis ulatub Linnuteeni ja 
mille ümber keerleb tähistaevas. Kas ei olnud taotaval, esemestatud sampol 
lihtsalt imettegev toime nagu mingil ikoonil või «kaugjuhtimisseadeldisel», 
et maailmasamba kaudu mõjutada inimesele soodsal viisil kosmost, seal- 
juures eriti Linnuteed, millel on nii tihe side aastaaegade rütmiga? 

Sampos väljendunud kõiksuseihalus pole ka meie aegadele võõras. Kui- 
das Kristjan Raud kujutas seda «Inimeses ja öös», annavad suurepäraselt 
edasi Debora Vaarandi värsiread: «Tähine laotus tantsib. Öös inimlaps rin- 
gutab käsi ja kratsib /kõiksuse pimedat seina./Jalge all/pöörlev pall/täis 
riste/ja ristikheina.» 

Kahju, et K. Raud ei illustreerinud «Kalevalat» — sellist igavikufilosoo- 
fiat ei ole ma kohanud ühegi teise kunstniku loomingus. 

Lausa paradiisist lahkumine 
tuleb meelde, mõeldes Kalevala-aegade lõpule. Mis võis paradiiski muud olla 
kui harmoonia inimese ja muu looduse vahel — Hegeli arvates eepos tekkiski 
sellises ürgselt poeetilises maailmaseisundis. Inimene tundis end kõige teda 
ümbritseva osana, palus karu tapmise puhul karuhaldjalt mõistvat suhtu- 
mist, tõi ohvreid jumalastatud ürgjõududele. Ei oldud vaba ka hirmu- 
tundest, aga millal on üldse sellest vaba oldud? 

Eepose lõpus ajab katoliiklus kalevalalased nende paradiisist välja. Ilu- 
sasti on analoogilist olukorda muusikas kujutanud leedu helilooja Bronius 
Kutavišius meilgi esitatud oratooriumis «Viimsed ürgusundlikud rituaa- 
lid», milles lastekoori loodushääleliselt voolavatesse vokaliisidesse lõikuvad 
oreli koraali kõlad. «Kalevala» lõpurunos aga Marjatta, see «karske kaoke», 
sööb soost leitud marja ja saab sellest lapse. Varatark poeg teeb vanatarga 


?? Matti Kuusi. «Sampo seletusi». «Keel ja Kirjandus» 1984, nr 8, 1k 493. 


25 


Väinämõise elu kibedaks, süüdistades teda igasugu surmapattudes. (Patt oli 
Kalevala-aegadel veel võõras mõiste.) Ei jäänud vanatargal muud üle kui 
endale vaskne vene sõnuda ning koos kandlega viikingi viisil avamerele 
sõuda, lootes ikkagi, et teda veel kunagi tagasi kutsutakse. Kalevalalikule 
tasakaalule ja võrdsusele inimese ja looduse vahel oli saabunud lõpp. Käiku 
läks läänihärrade ja vaimulike seisuslik hierarhia; ühe pühitsetud püramiidi 
tippu istus kuningas, teise tippu paavst. Lõpukoori ainel kirjutas Einojuhani 
Rautavaara «Tapiola» lastekoorile loo «Marjatta, matala neiti», mille koori- 
ja flöödipartiis käib mäng ümber suure ja väikese tertsi. Nii vihjatakse kas 
bartõklikul või hoopiski bluusilikul moel ürgsele neutraalsele tertsile, ajale 
enne varatarga tulekut. 

Eeposekiirguse mõjul 
on tehtud palju head muusikat, üht-teist sellest on eespool juba nimetatud. 
Tooksin «Kalevipoja»-ainelisi vokaalkompositsioone meie vanema põlve 
heliseadjailt, mis tihti kuuluvad nende tippteoste hulka. Eeposetekst tõmbas 
oma ajatusse rütmi Mart Saare — nimetame laulu «Seitse sammeldunud 
sängi» sõnadele «Kalevipojast». Hiljem juurdus selle teose süvakihtidesse 
Eduard Tubina vägev klaveriballaad. «Kalevipoja» värsid virgutasid Karl 
August Hermanni looma tavapäraste lahedate lugude kõrvale nii mõjuvat 
laulu nagu «Isamaa ilu hoieldes», Miina Härma aga sai tõuke iga viisikäiku 
jälgiva, ent tugeva tervikuga laulu «Enne ja nüüd» tegemiseks. Eepose stiili- 
puhtus mõjutas Konstantin Türnpud looma stiilsele kolmkõlaharmooniale 
rajatud laulu «Troost» («Muru kasvab muru peale»). Rudolf Tobias oli oma 
loometee alul «Kalli Mari» laadi liigtundeliste viiside mõju all. Eeposekiir- 
gus tabas teda alles elu viimasel aastakümnel, Berliini päevil. Ballaad «Sest 
Ilmaneitsist ilusast» sopranile ja orkestrile aastast 1911 on helikeelelt kaht- 
lemata algupärasem, võrreldes tema varasema loominguga, ja võiks tähis- 
tada eesti retsitatiivi sündi. 

Nagu Tobias, oli eepose mõjul uue helikeele mõtetele tulnud ka Sibelius: 
««Kullervo» muusikas kasutasin ma esmakordselt soome keelt nii nagu seda 
räägitakse, kõnekeelele omaste rõhkudega.»** Sibeliuse «Kullervo»-sümfoo- 
nia (1892) kolmanda osa meeskooris on öeldu eriti selgesti teostatud: säilita- 
takse küll eeposlik viieosaline taktimõõt, mitte aga tavakohast laulurütmi — 
teksti semantilist tähendust on esile tõstetud laiema kõnerõhulise rütmiga. 
Selline rütmikasutus on rüütanud rahvuslikku kuube paljude heliloojate, 
sealhulgas Mussorgski, Debussy, Janašeki, Bartõki ja Britteni muusikat. 

Soomes polnud Sibelius kaugeltki esimene «Kalevala» kasutaja helides. 
Muide, maalikunstnikud jõudsid heliloojaid edestada: juba 1814 pani Erik 
Kaino Väinämõise kanneldama Turu akadeemiahoone peosaali seinale. Väi- 
nämöise mäng ja Kullervo kurblugu jäid meelisteemadeks ka järgmistele 
maalijatele. Komponistidest alles Axel Gabriel Ingelius kirjutas möödunud 
sajandi keskel sümfoonia, kasutades selle Scherzo finnico's eeposlikku viie- 
osalist taktimõõtu. Otseselt Kullervo teema poole pöördus Filip von Schantz, 
kes 1865 suri kolmekümneselt nagu meie Kunileidki. Oma +«Kullervo»- 
avamängu juhatas ta 1860. Saksa päritoluga soome laulukomponist Fried- 
rich Pacius, esimese soome ooperi «Kuningas Karli jaht» (1852) looja, on 
ka Lemminkäise-ainelise ooperi (muistendimängu) «Küprose printsess» 
(1860) autor. Selle lugudest on praegugi lauldavad «Külliki kosjad», «Soo- 
memaa laps», «Möldrilaul» ja «Ahvenamaalaste laul». 

Dirigent Robert Kajanus asutas 1882 Helsingi linnaorkestri ja andis 
endast üheksa aastat nooremale Sibeliusele võimaluse kõiki oma uusi teoseid 
läbi mängida lasta. Saanud sel viisil suure meisterlikkuse orkestrikä- 
sitluses, jäi Sibelius Kajanuse tänuvõlglaseks mitte ainult selles suhtes. 
Elanud 1890. aastal kaasa Kajanuse «Aino»-sümfoonia ettekandele Berlii- 


” Nils-Eric Ringbom. De tva versionerna av Sibelius' tondikt «En saga». Abo 1950, 

nis, hakkas noor helilooja tõsisemalt mõtlema «Kalevala» ainele. Porvoos 
oli tal võimalus kuulata tuntud rahvalaulikut Larin Parasket. Lähe süm- 
foonia «Kullervo» sünniks oli olemas. 1892. aasta kevadel tuli see esiettekan- 
dele autori enese juhatusel. Sümfooniale osaks saanud enam kui soe vastu- 
võtt kinnitas veelgi Sibeliuse «Kalevala»-patriotismi. Tundes küll hingesu- 
gulust rahvaloominguga, loobus ta samas ehedate rahvateemade kasuta- 
misest. Rootsikeelsel prooviloengul Helsingi ülikoolis 1896. aastal ütles ta: 
«Muusikute ülesandeks on endale selgeks teha rahvaviisi põhimeeleolu ja 
selle järgi lasta voolata sobivail harmooniail loomaks keskkonda, milles rah- 
vaviis on sündinud. Üksnes see, kes on rahvaviisi olemusse täielikult sisse 
elanud, võib vaistlikult sattuda õigele teele.»** 

Sibelius, püüdes süveneda eepose sünnikeskkonda, nägi loodustki eepo- 
sekangelase silmadega. Seda on tunda mitte ainult tema läbinisti program- 
milistes töödes, nagu «Lemminkäise süit» («Lemminkäinen ja Saare neiud», 
«Toonela luik», «Lemminkäinen Toonelas» ja «Lemminkäise kojutulek»), 
«Põhjala tütar», «Tule sünd», «Ilmatar» jt, vaid isegi mitteprogrammilistes 
sümfooniates, millesse samuti ilmub sibeliuslikult kalevalalikku helikeelt. 
Ent loometeed pidid kaugemale sammudes eemaldus ta üha enam esialgsest 
rahvusromantilisest hoiakust, jõudes ürgsusetaotluseni ja primitivismini 
(mitte primitiivsuseni), s. o algsuse (mitte algelisuse) juurde. Alates Kolman- 
dast sümfooniast (1907) hakkas ta tihti kasutama temaatilise alusena nelja- 
helilist järgnevust (c, d, e või es, 8), arendades sellest välja ka Seitsmenda 
sümfoonia keskse kujundi, piduliku trombooniteema. 

«Kalevala»-lembesele kunstirahvale kujunes Karjala lausa palveränna- 
kute paigaks. Kunstnik Akseli Gallen-Kallela ütles ühes kirjas: «Kogu mu 
loomingus on mõjustusi Karjalast pärast seda, kui seal käisin». Päris rün- 
nakuks läks suvel 1892, pärast sümfoonia «Kullervo» esitust — minejate 
hulgas olid Juhani Aho ja Eero Järnefelt, pulmasõidud tegid Sibelius ja 
Gallen-Kallela. Petri Shemeikkalt noppinud Sibelius algteemamaterjali oma 
«Karjala-süidile». 

Seoses «Kalevala» patriootide Gallen-Kallela ja Sibeliusega saab kõnelda 

eeposest ja juugendstiilist. 

Nad olid ühe aasta mehed, mõlemad sündinud 1865. Sajandivahetuseks oli 
Gallen-Kallela juba välja kujundanud oma dekoratiivse ja stiliseeriva laadi, 
millel olid kõik varasema juugendi tundemärgid. Kaasaeg põimus siin eepos- 
liku elutunnetusega. 

Mõndagi iseloomulikku juugendstiilile on ka Sibeliuse muusikas: deko- 
ratiivsust ja rituaalitunnet, ornamendirõõmu ja püüdlust kunstide sünteesi 
poole. Sünteesiotsing ehk süntetism on uuema aja vasteks kunagisele sünkre- 
tismile. Viimasele omane liigendamatus sai aluseks kunstiliikide hilisemale 
eraldumistendentsile — tsentrifugaalsele tungile. Süntetismi suund on 
otse vastupidine — valitseb liitumistendents, tsentripetaalne tung. Sellele 
allutatakse varasemate ajastute stiile, mida nüüd nähakse läbi kaasaja 
prisma. Sümbolistlikus kujutavas kunstis valdas veel renessansipärand — 
sügavusmõõde — (Gustave Moreau jt), juugendikunstis esineb aga tihti 
kahemõõtmelisust nagu varasematel aegadel. Eks see kõik tähistanud müü- 
dilisuse otsingut ja tunnet, sh ajatusetunde (kas või olnu ja oleva segipaiska- 
mise näol) taassündi uue sajandi lävepaku juures, ja seda kõikides kunstilii- 
kides. 

Ehkki juugendstiil leidis endale nime 1896. aastal Münchenis ilmuma 
hakanud ajakirjalt «Jugend», on selle loomesuuna tunnuseid juba Sibeliuse 


“ Ilkka Oramo. Kansanmusiikin vaikutuksesta taidemusiikin. «Musiikki» 1980, nr 2, 
Ik 118. 
* A. 0. Väisänen. Karelianismi taidessamme. Kalevalaseuran vuosikirja 1959, nr. 39, 
Ik 177. 

Juugendstiilil on eri maades paralleelnimetusi, millest levinenumad on setsessioon, art 
nouveau jä CTH'I6 MOAEPH. 

Kuulsad runolaulikud. Larir Paraske (Natalia 
Linseni foto aastast 1894). 


Petri Shemeikhka. 


Traditsiooniliselt laulsid +Kalevalat» vahel 
dumisi vanemad mehed üksteisel kätest hoides. 


I. K. Inha fotol aastast 1894 on rahvaluulekogujad 
vennad Jamanenid. 

Samppa Uimo- 
nen, hüütud 
«meie aja Väinä- 
mõiseks», esitab 
meie päevil «Ka- 
levala» runosid 
end muistsete ru- 
notaulikute kom- 
bel ise kantele'i 
saates. 


Runolaulikud 
Iivana Shemeik- 
ka, Iivana Onoila 
ja Konsta Kuokka 
laulumatkal., 

1893. aastal komponeeritud «Toonela luiges». Luike maaliv pintsel on inglis- 
sarve käes, kas ongi sellele pillile kunagi veel poeetilisemaid lehekülgi kirju- 
tatud. Kaugusi haaravad kaunistustega viisikaared on heliliseks vasteks 
rütmikatele kontuurimängudele kujutavas kunstis. 

Kolmandas sümfoonias on viisikaarte kõrvale ilmunud ostinaatsus, 
eriti motiivkorduste näol. Juba minimaalsest materjalist koosnev algteema 
on lausa vöö- või kindakirjaline, keskmise osa keskel ilmuvad aga helivani- 
kud, mis on juugendlike ilustuste meelisatribuute. Ornamentaalsust on järg- 
misteski sümfooniates, eriti Viienda alguses. 

Üldse sisaldab Sibeliuse muusika kalevalalikkust kõige erinevamatel 
kujudel. Kosmogoonilise haardega vokaalsümfooniliste «Tule sünni» (1902) 
ja «Ilmatari» (1913) kõrval on Lemminkäise sõjakaaslasele Tierale pühenda- 
tud pala puhkpilliorkestrile pluss suurele trummile (1894). Kümme klaveri- 
pala kõnelevad «Küllikkist» (1904), korduvalt on Sibelius pöördunud koori- 
laulu poole (ka «Kanteletari» tekstidel): on süit «Armastaja», laulud 
«Tere, kuu» ja «Venesõit», on «Laul Lemminkäisele» meeskoorile orkestriga. 
Viimaseks «Kalevala»-aineliseks lauluks sai «Väinämöise laul» segakoorile 
orkestriga (1926), mida sümfooniast «Kullervo» lahutab kolmkümmend neli 
aastat. 


Eeposekiirguse kasvust 


soome kunstmuusikas võib kõnelda ka Sibeliuse-järgsel perioodil. 

Viljakaim soome laulukomponist, akadeemik Yrjö Kilpinen, jõudis luua 
oma viimaseks, 67. eluaastaks (1959) ligi seitsesada laulu, soomekeelsete kõr- 
val ka saksa- ja rootsikeelseid. Peaaegu kümnendiku sellest kogust moodus- 
tab 64 laulust koosnev tsükkel «Kanteletari» sõnadele. Vastavalt tema loo- 
melaadile on peenemaitselisel klaveripartiil oluline osa põhiidee esiletoo- 
misel. 

Ainult ühe aasta jooksul sai akadeemik olla Uuno Klami, kes suri 1960. 
aastal 60-aastasena. Kiindununa oma õpetajasse Raveli tõi Klami soome 
muusikasse tavalisest rohkem taevasina ja loodusnägemuste helget jõudu. 
Impressionistlikku värvielevust on ta pillanud soomelikele meloodiatele nii 
harmoonilises taustas kui orkestritämbrites. «Kalevala» teema poole on 
Klami pöördunud kahel korral, alul orkestritööga «Lemminkäise seiklused 
Saarel», hiljem kolmekümnendatel-neljakümnendatel aastatel valmis üks 
enammängituimaid ja tõeliselt igihaljaid teoseid — «Kalevala»-süit. Selles 
on kujutatud Maa sündi, Ilmatari ja haldjate-muruneidude rõõmu kevadisest 
orasest, hällilaulu helilooja lemmikkangelasele Lemminkäisele, kelle äratab 
ellu emaarmastus, ja lõpuks ka sampo tagumist. Sampo röövimine jäi juba 
Einojuhani Rautavaara kirjutada helitöös «42. runo». 

Kuigi akadeemikud on vähe Väinämöise poole pöördunud, on just laulu 
vanatark innustanud kõige rohkem soome heliloojaid, nimelt kahtkümmend 
kahte. See kultuuriheeros on tegelikult eepose peategelane ja ohjahoidja, 
rühikat rütmi väljapidav dirigent. Talle järgneb «külakukk» Lemminkäi- 
nen 17 kompositsiooniga. Ent ega alati valitse vis vitalis: Aulis Sallise Lem- 
minkil on rühti, aga ka minoorsust. Erik Bergman, kõlapõnevate kooriteoste 
autor, on «Lemminkäise emast» teinud oma loomelaadile karakteerse kõne- 
laulu. Kullervole on osaks saanud 12 lugu. Orkestriteose «Kullervo sõja- 
retk» lõi Tauno Pylkkanen, ema poolt eestlane, Aino Kallase aineliste uus- 
veristlike ooperite looja. 

Aino-aineliste teoste hulgast mängiti Kalevala aastal 1985 Savonlinna 
vabaõhu ooperilaval Erkki Melartini ooperit-müsteeriumi «Aino» (1909), 
millele ajaliselt eelnes orkestritöö « Väinämõinen kantelet loomas» ja vokaal- 
teos «Marjatta legend». Oma «Kalevala»-kontseptsioonile käis Melartin tuge 
ja avarustausta otsimas Indias. Samuti Einojuhani Rautavaara, kes oma 

30 Ooperis «Thomas» näeb «Kalevala» juuri ka idakultuuride müüdiaegades. 


On kirjutatud helitöid Joukahaisest, sampost ja Toonelast. «Kalevala» 
ainet on kasutatud ka ainult n. ö muusikapoolselt. Harry Wessman on teinud 
instrumentaalsaatega lastekoorilaulu «Vesi väsyy lumen alle» Eha Lättemäe 
soomekeelsetele sõnadele, aluseks võttes ühe iidsemaist Kalevala viisidest. 

Eestipoolne «Kalevala»-ainelise muusika nimekiri muidugi nii kogukas ei 
ole. Küll aga ulatub algus juba 1901. aastasse, kui Aleksander Lätel valmis 
avamäng «Kalevala» varsti pärast elu sissepuhumist esimesele eestlastest 
koosnevale sümfooniaorkestrile Tartus. Paraku polnud koorilaulumeistrist 
heliloojal küllalt tehnilist pagasit arvestatava tasemega orkestrimuusika 
loomiseks. 

«Kanteletari» mõju, küllap tänu sellesse kogutud lühivormidele, oli 30. 
aastate algusest peale «Kalevala» omast tugevamgi — seda näitas ju*ees- 
kätt Mart Saare looming. Enne eestikeelseid «Kanteletari» ja «Kalevalat», 
mis ilmusid August Annisti eestvõttel, avaldati 1922 samuti tema poolt tõl- 
gituna ja kaaluka eessõnaga varustatult Eino Leino «Helkalaulud», mida 
meiegi rahvaloomingut uurinud Armas Otto Väisänen hindas selliselt: «Me 
kõik teame valdavat mõju, mis Leino «Helkalauludel» on olnud meie ilukir- 
jandusele. Võime ütelda, et nendes värssides elab Kalevala hing sügavalt 
ja kirgastunult.»” «Helkalaulude» tegevusajaks on juba Kalevala-järgne 
ristiusu ajastu. Tegelaskujudest on Eduard Tubin valinud Ylermi, taeva- 
võimu uhke lõpunitrotsija, oma ballaadikangelaseks. 

Ei pääsenud «Kalevala» ja «Kanteletari» kiirgusest Veljo Tormis. Üks 
ungari lastekoore on hakanud laulma tema «Vene matka» (1985). Meeskoori- 
dele on ta «XVII runo» kõrval loonud «Väinämöise tarkussõnad», «Murest 
laulan» ja «Kaitse, jumal, sõja eest». 

1984. aastal peeti Yväskyläs juubelilaulupidu: samas linnas toimus sada 
aastat tagasi esimene soome üldlaulupidu. Eesti-poolsete külaliste hulgas 
olid tookord Jakob Hurt ja Karl August Hermann — neist viimane kuulus 
ka võistulaulmise žüriisse. Eesti keeles kanti laulupeol ette Kunileidi 
«Süda tuksub» ja Hermanni «Eestlane olen, eestlaseks jään». Juubelilaulu- 
peo külaliste hulgas oli Veljo Tormis, Tõnu Kaljuste aga juhatas tema «Lau- 
lusilda», milles «Kalevala»-tekstilisse soomekeelsesse laulu põimus ka meie 
rahvaviis «Kui ma hakkan laulemaie». 

Mõneski mõttes on laulusillaks ka Tormise üks tuntumaid kooriteoseid 
«Raua needmine», mille «Kalevala»-sõnu on seadnud August Annist, täna- 
päevaselt täiendanud Paul-Eerik Rummo ja Jaan Kaplinski. See lugu sega- 
koorile, solistidele ja nõiatrummile väljendab dramaatilise jõuga sama soovi, 
mida hiljem laul «Kaitse, jumal, sõja eest», ja tõendab, et «Kalevala» võib 
igihaljaste poeetiliste elamuste pakkumise kõrval väljendada sama, mille 
kohta tänapäeva laulik võib öelda: «Murest laulan.» 


2 


7 A. 0. Väisanen. Karealianismi taidessamme. Kalevalaseuran vuosikirja 1959, nr 39, 
Ik 183. 

L. Laius —A. Iho piiritsoonis 


«Naerata ometi». 


«NAERATA OMETI». Štsenarist Maria Septuno- 
va (S. Rannamaa «Kasuema» motiividel), lavas- 
taja Leida Laius, kaaslavastaja Arvo Iho, operaa- 
tor Arvo Iho, kunstnik Tõnu Virve, helilooja Lepo 
Sumera, muusikud Lembit Saarsalu, Tiit Paulus, 
helioperaatorid Enn Säde, Olga Alp. Osades: 
Monika Järv (Mari), Hendrik Toompere (Robi), 
Tauri Tallermaa (Tauri), Katrin Tamleht (Katrin), 
Kerttu Aaving (Kerttu), Edith-Helen Kuusk (Meli- 
ta), Siiri Sisask (Siiri), Janika Kalmus (Anne), 
Helle Kuningas (kasvataja), Mari Lill (Robi ema), 
Evald Hermaküla (Mari isa), Eduard Tinn (Tauri 
isa). Episoodides: Anneli Annap, Rem Pakk, 
Manfred Kärblane, Rudolf Allabert, Maria Klens- 
kaja, Evald Aavik, Reet Paavel, Triin Loorits, 
Lemmi Selge, Toivo Karjane. Priit Seli, Tilsi Las- 
tekodu kasvatajad ja lapsed. 23686. «Tallmnfilm», 
1985. Esilinastus Tallinna kinos «Sõpruse» 28. no- 
vembril 1985. 


VIIVE RUUS 


Tõesti, tõesti: raamatud evolutsioneeru- 
vad nagu kõik muugi all ja ülal päikese. 
Mis oleks, kui meil oleks tekstide (ideede, 
süžeede, motiivide, meloodiate, pildi- 
kujundite jm) arengupuu — umbes selli- 
ne, nagu selle on teinud bioloogid ise- 
loomustamaks näiteks loomariigi aren- 
gut.' Sellel peaksid olema jälgitavad nii 
arengu tõusvad kui langevad liinid, um- 
mikteed ja katkestused, sünnid ja surmad 
(ka varjusurmad), arengusuundade ris- 
tumised ja lahkumised. Milleks see vaja- 


Kaasaegsete infotöötlusvahendite puhul, eeldu- 
sel, et on olemas materjali kogumise (sh selle aja- 
loolise rekonstrueerimise) põhimõtted ja viisid 
ning piisav arv inimesi, ei olegi mõne selletaolise 
ülesande lahendamine nii võimatu. 


lik oleks? Inimese enesetunnetuseks. On 
küllalt tõenäoline, et tekstide areng on 
inimteadvuse arengu peegel. 

Kõigi tekstide, kõigi raamatute aren- 
guvõime pole muidugi mitte ühesugune. 
S. Rannamaa «Kadri» (1959) ja «Kasu- 
ema» (1963) on osutunud elujõulisemaks, 
kui nende sünnimomendil arvata võis, 


kuigi neile, eriti aga «Kasuemale», juba 
tollal lugejamenu ennustati.” Mis otse- 
selt «Kasuemasse» puutub, siis reagee- 
risid autoriteetsed kriitikud sellele ela- 
valt (mis ju laste- ja noorsookirjanduse 
puhul sugugi igapäine asi pole), andes ro- 
maanile tõsiselt läbiviidud analüüsi tule- 
musena vägagi kiitva üldhinnangu. Ja 
siiski: kui, toetudes omaaegsele kriitika- 
le, vaagida «Kasuema» arenguperspek- 
tiive, võiks karta, et neid kärbib eeldata- 
va adressaadi ahtrus («kirjandus tütar- 
lastele» '), romaani otseütlemisi kasutav 


* L. Tigane. Erilist soovitust polegi vaja. «Sirp 
ja Vasar» 16. VII 1963. 

3 M. Kalda. Mitte ainult vanemale koolieale. 
«Keel ja Kirjandus» 1963, nr 10, lk 634—636. 

+ L. Tigane, tsit. töö. 


kiirustav lõpp”, selle stiilis esinev «ohkav 
ja ahhetav härdus»* ning ilutsemine 
(«Kui mainida iludusvigu, siis ainult nii- 
palju, et mõnda kohta on ilu natuke pal- 
juks saanud.»”). Ent hoolimata sellest, et 
kriitikuil oli kahtlemata õigus, avaldas 
Heino Väli kaks aastat pärast «Kasu- 
ema» ilmumist arvamust, et «... see raa- 


Monika Järv peaosas filmis «Naerata ometi». 


mat on lugemata veel ainult neil harva- 
del eranditel meie noorte hulgast, kes üle- 
peagi ei loe». Viisteist aastat hiljem, 
1978, on kriitika üldhinnang nii «Kad- 
rile» kui «Kasuemale» muutunud veelgi 
soodsamaks, omandades nüüd juba üli- 
võrdelisi toone.” " Prohvetlikuks osutu- 
sid R. Krusteni ettepanekud viia Kadri 
teatrisse või filmi, sest «need suurepä- 


* M. Kalda, tsit. töö, lk 636. 

* Sealsamas. 

? V. Gross. Kasutütre päevik. «Looming» 1963, 
nr 10, lk 1591. 

> H. Väli. Kadri Jalakas jätkab lendu. «Noorte 
Hääl» 5. VI 1965. 

* A. Põldmäe. «Kadri» autori tähtpäevaks. 
«Keel ja Kirjandus» 1978, nr 3, 1k 170—171. 

"" R. Krusten. Silvia Rannamaa ja Kadri Ja- 
lakas täna. «Looming» 1978, nr 3, Ik 508—512. 

rased võimalused, mida kätkevad «Kad- 
ri» ja «Kasuema» huvitavate ja sisukate 
probleemide käsitlemiseks, ootavad veel 
realiseerijat. Nagu juba ennegi soovi- 
tud — jätka lendu, Kadri Jalakas».'' 
Nüüd, 26 aastat pärast oma sündi 
raamatus ja 22 aastat pärast «Kasuema» 
ilmaletulekut, on Kadri Jalakas nagu 
paljud tema kaaslasedki leidnud uue in- 
karnatsiooni kinolinal. Millises suunas 
on «Kasuema» evolutsioneerunud? Vis- 
tisti kõige tähtsam muutus, mille romaan 
stsenaariumi vahendusel (stsenarist — 
M. Šeptunova) läbi on teinud, on vaate- 
punkti muutumine: «Kasuemas» nähti 
sündmusi Kadri pilgu läbi, nii, nagu need 
olid kirja pandud tema päevaraamatus, 
filmis vaadatakse tütarlast, kes peab päe- 
vikut, väljastpoolt objektiivse vaatleja 
positsioonilt. Nii ongi Kadrist saanud 
Mari. Vastavalt on muutunud ka filmi 
sihtvaataja. Kui M. Kalda, kõneldes «Ka- 
suema» adressaadist, pidas võimalikuks 
ja vajalikukski, et seda loevad ka täis- 
kasvanud'?, siis film ei ole esmajoones 
määratud vanemale koolieale, ammugi 
mitte üksnes tütarlastele, vaid pigem 
täiskasvanuile, kuigi seda võiksid vaa- 
data (ja peaksid vaatama) k a koolinoo- 
red. Asendunud on tegevuspaik: inter- 
naatkoolist on saanud lastekodu. Muutu- 
nud on poiste-tütarlaste vahekord: poiste 
osa filmi kunstikoes on kaalukam, kui see 
oli romaanis. Sellega on ka Kadri-Mari 
taandatud ainsast peategelasest ühe pea- 
tegelase ossa, kuigi säilitab filmiski kesk- 
se positsiooni. Muutuse on läbi teinud 
kasvatajate-kasvatatavate vahekord: 
esimeste osatähtsus on väiksem, nende 
mõjujõud nõrgenenud. Teisenenud on ka- 
rakterid, muutunud nende funktsioon 
filmijutustuse struktuuris. Kõige suure- 
ma evolutsiooni on läbi teinud «Kasu- 
ema» negatiivsed või näiliselt negatiiv- 
sed tegelased — Melita ja Entu-Enrico 
(filmis Robi): nad on,kui kasutada pri- 
mitiivsevõitu hea-halva skaalat, nihku- 
nud tunduvalt lähemale hea-poolusele. 
Eriti suur arengupotents on olnud En- 
ricol-Robil: tulles stsenaariumist filmi, 
evolutsioneerub ta veelgi, omandades fil- 
mis hoopis uue funktsiooni, millest aga 
edaspidi. Edasi: kui «Kasuemas», nagu te- 


"" R. Krusten, tsit. artikkel, Ik 512. 
'? M. Kalda, tsit. töö. 


ravapilguliselt täheldanud M. Kalda, on 
kõitvuse aluseks suurelt osalt internaadi- 
elu tegevusrohkus ja liikuvus, moodusta- 
des romaani kompositsioonilise aluse'?, 
siis lastekodu elu on märgatavalt sünd- 
mustevaesem: 60. aastate ühisettevõt- 
miste (poiste-tüdrukute diskussioon kom- 
somolikoosolekul, ühiselamu remontimi- 
ne, Kadri kirjutatud näitemängu lavas- 
tamine jpm) õhin ja hoog on filmis 
asendunud kammerlikuma elustiiliga. 
Vastavalt on teisenenud ka filmi üles- 
ehitus: see toetub rohkem ruumile ja val- 
gusele kui organiseerimisprintsiipidele, 
kuigi mõistagi on ka sündmustel, mis sel- 
les ruumis aset leiavad, täita oma osa 
filmi dramaturgilises liikumises. Et nii 
valgus kui ka ruum on hästi filmiomased 
(ja mitte samal määral romaanipärased), 
tuleb nende kasutamises vormi kujunda- 
misel lisaks eelöeldule veel näha erisust, 
mille on kaasa toonud kirjandusliku 
teksti tõlkimine filmikeelde. Enesest- 
mõistetavalt on veel teisigi muutusi, mi- 
da «Kasuema» on läbi teinud oma teist- 
kordsel ilmaletulekul linateosena. Enne- 
kõike tuleks nimetada paljude kõrvallii- 
nide ja -tegelaste väljajätmist, mis on 
oluliselt seletatavad filmi demonstreeri- 
miseks ettenähtud aja piiratusega. 

da ometi on «Kasuema» filmis «Nae- 
rata ometi» selgesti tajutav. S. Ranna- 
maa romaan on tõestanud oma arene- 
misvõimelisust: ta on suutnud kohaneda 
teises kunstiliigis, teistes oludes ja ajas. 

Mängufilmi jaoks on «Naerata ometi» 
tavatult dokumentaalne. Aistitavalt eht- 
salt mõjub ehitusjärgus Lasnamäe; kaad- 
rid Balti jaama ootesaalidest — roidu- 
mus segamini olmeaskeldustega — võik- 
sid väga hästi pärineda dokumentaal- 
filmist. Tunnuslik on osatäitjate valik: 
kuigi kesksete tegelaste vanus võimalda- 
nuks kasutada ka teatrikoolitust saanud 
näitlejaid, on filmi loojad asetanud noor- 
terollidesse eelistatult erialase etteval- 
mistuseta inimesed, rakendades valiku- 
kriteeriumina vastava inimtüübi kattu- 
vust tegelaskujuga. Nii mitmedki osali- 
sed on aga tõepoolest lastekodu kasvan- 
dikud, seega ei mängi nad mitte niivõrd 
oma osa filmis, kuivõrd filmitakse nende 
osa elus. Silmatorkavalt eluehtne on dia- 
loog: laste ja noorte kõne on küllastatud 


'* M. Kalda, tsit. töö, Ik 636. 


žargonismidega, millesse poetub hulga- 
nisti vulgarisme. Muuseas, kuigi ka stse- 
naariumis osutatakse nimetatud stiiliki- 
histuse kasutamise vajalikkusele, erineb 
filmi dialoog tunduvalt stsenaariumis 
kirjapandust, kusjuures suurenenud on 
nimelt eesti noorteargoo osa. Muidugi, 
vene keeles kirjutav stsenarist ei võinud- 
ki tunda meie noorte tavakeelt, mistõttu 
dialoogi elustamine filmi tegemisel on 

paratamatu. Teisalt aga osutab kõnekee- 
le orgaanilisus, ühtlasi aga ka selle indi- 
vidualiseeritus (kus Tauri ja Mari väldi- 
vad madalat stiili) sellele, et osatäitjad 
ei ole ainult artikuleerinud etteantud 
teksti, vaid seda improvisatsiooni käigus 
ka ise loonud. Tahtmata tungida filmi- 
tegemise köögipoolele, ei tea öelda, kas 
see nii ka tegelikult oli, sest tähtsam on 
ju filmist endast sugenev üldmulje: osa- 
lised nagu ei mängikski ette kirjapandud 
rolle, pigem elavad nad rollis, sest roll 
ongi nende endi elu. 


Naturalistliku põhihoovusega stiili 
valik eeldanuks, et kõiki rolle kehastak- 
sid inimesed tänavalt, kes esindaksid 
nii- või teistsuguseid, filmi tegelasstruk- 
tuuriga määratletud inimtüüpe. Filmi 
loojad on läinud teist, teatud mõttes 
kindlamat, teatud mõttes aga ka riskant- 
semat teed: täiskasvanute rollides esine- 
vad valdavalt kutselised näitlejad 
(E. Hermaküla, M. Klenskaja, M. Lill, 
H. Kuningas). Kindlamat ses mõttes, et 
kutseliste näitlejatega töötades võib ju 
suurel määral ette kindel olla, et tulemus 
vastab taotlusele, ja veel seepärastki, et 
eluvoolu organiseerimine nii, et sellele 
ehituks kunstikude, surub peale vajaduse 
kasutada inimesi, kelle füüsis ja vaim on 
ette valmistatud selleks, et taluda kuns- 
titähenduste koormust. Riskantsemat 
aga ses mõttes, et tekib oht teatralisee- 
rida elu, mis juhul, kui sel viimasel ei 
ole just kontseptuaalset tähendust (st 
kui ei taheta luua mõtestatud vastassei- 
su elu — teater, mida aga selles filmis ei 
taheta), lõhestaks valitud elulähedase 
stiilidominandi. Film on sellest karist 
ometi õnnelikult mööda triivinud. Kuigi 
vaevumärgatav ebakõla näitlejate ja 
mittenäitlejate osatäitmiste vahel siiski 
tekib, on see suudetud ületada — tänu 
näitlejate stiilitajule, kõnelemismaneeri- 
le (näiteks räägib E. Hermaküla Mari 
isana samuti madalas stiilis, ta laused on 


elliptilised, katkestatud vahelehüüetega, 
läbi pikitud žargonismide ja vulgarismi- 
dega), aga ka puhtkinematograafilistele 
vahenditele, seda eriti episoodis Herma- 
küla ja Klenskajaga (näitleja poolalasti 
keha eksponeerimine, vannist tulnud 
näitlejatari märgade, sorakil juuste näi- 
tamine, tegevuspaiga üksikdetailide fik- 
seerimine jm). Raskemas olukorras on 
küll M. Lill Robi ema osas, kes mittenäit- 
lejatega — Robi ja Mariga — aktiivselt 
suhtlema peab, kusjuures visuaalsed ki- 
nematograafilised vahendid teda oluli- 
selt ei toeta. Kuid näitleja loomulikkus 
selles karakterrollis, samuti seegi, et Ro- 
bi (H. Toompere) on mittenäitlejate hul- 
gas kõige näitlejalikum osatäitja, kes ka 
aasta juba vastavat õpetust saanud, eriti 
aga episoodi lahendus, millesse sekkub 
kontseptuaalset tähendust omav džäss- 
muusika, ei lase ka siin paisuda võima- 
likul kunstilisel vastuolul. Filmi loojad 
hoiduvad hoolikalt kasutamast puhtaku- 
julisi sümboleid: alati, kui on tegemist 
suurema võimsusega kinematograafilis- 
te vahenditega, motiveeritakse nende ka- 
sutamist argiste põhjustega, olgu selleks 
siis vastav koloriit (näiteks Mari taga- 
sitoomisel maisesse ilma pärast eneseta- 
pukatset, kus kasutatakse ebatavalist, 
loomuvastaselt mõjuvat kunstlikku val- 
gust, on näidatud selle valguse allikat — 


lampi pesuruumi seinal) või midagi 
muud. 
Sõnaga: autorid püüavad vaatajat 


veenda, et tema silme ees kulgeb moonu- 
tamata, teatraliseerimata, poetiseerima- 
ta elu, elu nagu ta on: kombatav, näh- 
tav, kuuldav, aistitav. See, mida me tege- 
laste kõnes kuuleme, osutab kirjakeelest 
hälbivaile keelenormidele, seega ühtla- 
si — ühiskonna mittekirjakeelseile kih- 
tidele. Nagu sellistel puhkudel kunstis 
ikka, viitab see loojate aktiivselt ple- 
beilikule hoiakule, nende huvile ja 
tähelepanule osatute vastu, nende vastu, 
kes all. 

Ent naturalistlik-ülirealistlik stiiliki- 
histus on siiski vaid filmi kõige alumine, 
kuigi kõige silmahakkavam, mõnevõrra 
ehk väljakutsuvgi kunstiline printsiip. 

Teelt leiame inimese — mõlemal 
korral on selleks Mari — filmis «Naerata 
ometi» kaks korda. Esimest korda pro- 
loogis, siis, kui linale ilmuvad algustiit- 
rid. Suure kruusaauto kabiinis istub 

Mari, aknast paistab uus elamurajoon. 
Ehitustööd on maapinna vonklikuks 
songinud, ühenäoliselt hallidena seisvad 
eluhooned, osavõtmatud ja inimtühjad 
on nende aknaread varases hommiku- 
valguses. Mari on põgenenud lasteko- 
dust, lootuses, et ettevõetud teekond teda 
taas päriskoduga ühendab. Teine kord on 
Mari teel siis, kui on selgeks saanud, et 
kodus tal kohta ei ole ja et kodutuna rin- 
giuitamine ta paratamatult miilitsa 
poolt kinnipeetavaks teeb. See teekond 
viib lastekodusse. Tagasitee on ära lõi- 
gatud. See on iseäralik piirjoon, mis las- 
tekodu maailma ülejäänud maailmast 
eraldab: seda pole kuskil tähistatud pii- 
ritulpadega, sest sisaldab keeldu vaid 
neile, kes lastekodu maailma sees aset- 
sevad, lahti on piir aga neile, kes sellest 
väljaspool asuvad. See lastekodu 
suhtes väline maailm tungib (sõidab, 
valgub, imbub) alailma lastekodu terri- 
tooriumile. Ta ilmutab end Anne purjus 
ema näol, kes, kasutades lapse emaigat- 
sust, tal riided seljast maha joob. Ja veel 
ühe purjus naise — Robi ema — läbi 
teeb ta end nähtavaks-kuuldavaks. (Robi 
ema, vabandavalt: «Et ma väheke võt- 


Robi «maa ja 
taeva vahel» 


pärast karus 
selli paranda 
mist. Esiplaa- 


nil Siiri (Sii 
ri Sisask) ja j 
Katrin (Kat n " 
rin Tamleht). mt 
i 
4 t 
A 
Kerttu (Kert ' j | 
tu Aaving) ja / t 
Robi (Hend- 4 4 
rik -Toompe- 4 A 


36 re). 


nud olen... Aga täna on ju pühapäev.» 
Ning siinsamas Marile: «Ja mis sina siin 
sehkendad? Kus tuli mul ingel välja. Ma 
tunnen teid... lastekodu litsisi küll.») 
Siia võidakse ka sõita. Need, kes sõida- 
vad, räägivad teist keelt: korrektset, 
iseteadvat kantseleikeelt või kasutavad 
niisama korrektset, veel mõjusamatki 
vaikimiskõnet. Seda esimest moodust 
pruugib «Volgaga» saabunud Tauri isa 
(E. Tinn; ainult korraks libastub ta keel, 
kui ta Marit kõnetades «teielt» fami- 
liaarsele «sinale» üle läheb), teist moo- 
dust militsionäär, kes Robit kolooniasse 
saadab. Ja lõpuks: see välisilm on imbu- 
nud lastekodu kasvandikesse endisse. Ta 
on Katrinis, kes Mari päevikusaladuste 
üle avalikult irvitab, ta on Šiiris, kes al- 
les siis tõeliselt hasarti läheb, kui laste- 
kodu kasvandike omavahelised suhted nii 
teravaks muutuvad, et asi kakluseni või 
millegi selletaoliseni välja jõuab. Kõige 
ehedamalt ilmutab aga see lastes juurdu- 
nud välisilm end filmi kinematograafili- 
selt kõige mõjusamas stseenis, mis leiab 
aset siis, kui Katrin, kes Kerttu poolt 
näpatud passi tagasi küsib, nii endast 


Lastekodulased teleri ees 


välja läheb, et pesumasina, mille trum- 
lisse Kerttu peitu on pugenud, nupule va- 
jutab. See vaatepilt lõikab üdisse: 
6—T-aastane alasti tüdrukuke, kes alles 
ema ihusooja igatseb, keerleb looteasen- 
disse kerratõmbununa kalgis, «vaateak- 
naga» varustatud teraskapslis. Seda vä- 
lisilma, kus kunagi nende laste-noorte 
algkodu oli, mis neis edasi elab ja kuhu 
nad — kõigest hoolimata — tagasi igat- 
sevad, iseloomustab kaks põhiseisundit: 
igasuguse sisemise korrastatuse puudu- 
mine, st kaos, ja tardunud, bürokraatlik, 
ofitsiaalne keelan-käsin. Sellesse maail- 
ma ei ole neil lastel-noortel sissepääsu- 
luba. Nende eluase on keelutsoonis. 

Kõik piirid ei saa kunagi suletud ol- 
la. Alati on lahti vähemalt üks piir, see, 
mis viib teispoolsusesse. Mari püüab seda 
ületada. Ta päästetakse. 

Olematus ei ole olemise väljapääs. On 
veel üks võimalus: rikkuda piiri piiri 
rikkumata. Avastada ruumil uus mõõde. 

Filmis on kordusmotiiv. Magamistu- 
bade uksed avanevad ühiselamu koridori, 
lapsed väljuvad. Algab uus päev. See ar- 
gielu kindel rütm sisendab turvalisus- 

tunnet. Sellesse ellu kuuluvad väga liht- 
sad ja olemasolu jaoks ometi vajalikud 
asjad: magamine ja söömine, kartulikoo- 
rimine ja kevadine õuekoristus, keksu- 
mäng ja rulasõit. A. Iho on seda laste- 
kodu igapäeva filminud eelistatult täies 
päevavalguses, valdav enamik kaadreid 
on üle ujutatud päikesest. Sellel päikese- 


Jagelus Katrini passi pärast pesuköögis. 


paistelisel argieluruumil on oma hämar 
vastandpoolus, mille asukoht ühiselamu 
keldrikorrusel. Siin leiavad aset kõik loo- 
muvastased sündmused. Siin pöörles pe- 
sumasin, mille kõhus väike tüdruk, siin 
lebas teadvusetu Mari. Kõige tähendusli- 
kumad sündmused aga leiavad aset vee- 
äärses, puudest ümbritsetud puumajas, 
«villas», kus päikesevalgus seguneb var- 
juga. Siin ripub laes tool ja nurgas tol- 
gendab kummivoolikuga kinnitatud 
raudhark, siin toetub seina najale suur 
tolmune peegel ja seintel on äratuntavad 
lastekodu kasvandike portreed. Siin on 
selle väikese, muust ilmast isoleeritud 
suguharu pühakoda. 

Ruum struktureerub. Ruumi erine- 


vaid tähendusi kriipsutab alla erinev val- 
gus. Ja siiski ei olda valguse valikul pii- 
savalt süsteemikindlad. (Aga kunst ar- 
mastab süsteemi ja loogikat mitte vähem 
kui teadus!) Nimelt erineb valgus, mida 
kasutatakse Mari reanimatsiooni episoo- 
dis, liiga järsult mujal kasutatust, mis- 
tõttu antud stseen langeb stiilist välja. 


Katrin ja Kerttu. 


Kuigi erakordse valguse kasutamine on 
sisuliselt (ekstreemne olukord) motivee- 
ritud, tulnuks selle sissetoomine ette val- 
mistada: sama tonaalsus, kuigi nõrge- 
mas gradatsioonis, pidanuks esinema ka 
eespool. 

Ent edasi. Milline on lastekodu elanike 
liikumine sedaviisi struktureeritud ruu- 
mis? Kõige tähtsam: mis toimub püha- 
kojas? Siin toimuvad kõige otsustava- 
mad konfliktid lastekodu elanike va- 
hel: Mari —Robi; Tauri—Robi; Mari — 
Katrin. Siin jaotatakse lastekodu maa- 
ilm omakorda kaheks: päris oma maail- 
maks ja võõraks, sissetungijate maail- 
maks. Esimest kehastab Robi; teist Tau- 
ri. Kes nad siis on? Tauri (T. Taller- 


maa) on kõigepealt korralik noormees. 
Korda nõuab ta teisteltki, eriti Robilt. 
Tauri on, vähemalt esimesel pilgul, mus- 
terpoiss. Sellisena soovisid vististi näha 
oma lapsi kõik need vanemad, kes oma 
lapsed siia lastekodusse on poetanud või 
hoiule andnud. Tauri maailm on tema 
võimsa isa maailm, kus kõik on allutatud 


tamist, tema stiihia on vabadus, kuigi 
naeruväärsuse hinnaga. Veiderdajamask 
on Robil ees alati, kui viibib hoones, kus 
kulgeb argielu. Siin, villas, kohtame te- 
da ka maskita. Avaneb teine Robi: koha- 
liku kultuuri demiurg. See on Robi, kes 
kõneleb . piibellik-rituaalselt; «Saagu 
siil!» Ja siil tekibki Robi käe all. See on 


kalgile, surnud korrale. Aga kus on allu- 
mine, seal on ka allutajad. Tauril on 
šansse nende viimaste hulka pääseda. On 
tähelepanuväärrne, et kui Tauri teeb Ma- 
rile ettepaneku koos klaverit mängida, 
pakub ta Marile neljast nocdist koosne- 
vatsaatepartiid. Ja ega Mari olekski suu- 
teline rohkemaks: see on võõras mäng. 
Iseloomulik detail: see mäng toimub 
ruumis, kus kulgeb argielu, mitte aga 
«pühakojas». Rcbi on end katnud narri- 
rüüga. See mask aga, nagu teada, vabas- 
tab kandja igasugusest ofitsiaalsusest, 
kaasa arvatud ofitsiaalne vale.'' Narr ei 
tunnista allumist, ta ei tunnista ka allu- 


' M. Baxruu. BoncOopbi JHTEpeTypsi H JCTETHKH 
HCerengosanua pasneix er. M., 1975, lk. 385. 


Mari ja Katrin pärast kaklust. 


Robi, kes paneb Kerttu jalgupidi lakke 
kinnitatud toolile «istuma». Seegi on 
Robi, kes Marist seinamaali teha kavat- 
seb, kuid konflikt Tauriga ei lase sellel 
teostuda. On selge, et Robi ja Tauri vas- 
tasseis pidi üle kasvama otseseks kokku- 
põrkeks, millest võitjana välja tulla võis 
ainult üks. See üks oli Robi. Robi poolel 
on kõik lastekodu elanikud, vististi ka 
kasvatajad. Isegi Katrin, kes hoiab Tauri 
poole, ei saaks Robita läbi. Sest Robita 
oleks lastekodu pärismaailm hävimis- 
ohus. Robi suudab luua uue korrasta- 
tuse algmed, anda ruumile uue dimen- 
siooni — sotsiaalkultuurilise mtõõtme. 
See aga on võimalik vaid teiste toel ja 
abil, mis Robil on olemas. Eelkõige sel- 
lepärast, et tema maailm — see on saa- 

tusekaaslaste klassivahedeta ühiskond. 
Siinses maailmas ununevad lõpuks kõik 
riiud. Avaneb isegi pesumasina suletud 
ruum ja «rikutud alaealine» Melita mä- 
hib vermeis tüdruku linasse. 

Kui Tauri ja Robi karakterid a va- 
nevad filmis, eriti sündmustes, mis 
toimuvad villas, siis Mari (M. Järv) on 


Filmi lõpustseen. 


ainusarenev karakter. Ta ületab oma 
arengus kahe maailma piirid: esmalt lii- 
gub ia laiast maailmast lastekodu ilma, 
teine kord — lastekodu pseudoilmast, 
mida esirdab Tauri, selle pärisilma, mida 
kehastab Robi. Eeldused selleks teiseks 
sisenemiseks luuakse episoodis, kus Mari 
tutvub oma kaaslaste kohta käiva infor- 
matsiooniga kartoteegis. Sealt selgub, et 
esimene piir on kõigi taga sulgunud. 
Otsustava murrangu esimene etapp on 
episoodis, kus Robi hullab Kerttuga 
(«Saagu siill» Jne.): lastekodu maailm 
muutub Mari jaoks esimest korda elata- 
vaks. Lõplik sisenemine lastekodu maail- 
ma toimub villa-episoodis, kus Mari ja 
Robi «moonduvad» linnuks, ussiks jne. 


40 Moondumine — see on teisenemine, uues- 


tisünd. Kunstiloogika nõudnuks, et mai- 
nitud episood kujunenuks filmi kulmi- 
natsiooniks. Väga kohane selleks on ka 
episoodi asend filmi ajalise kulgemise 
seisukohalt. Paraku ei suuda peaosade 
täitjad, kes (nagu ka kõik teised tegela- 
sed) on ilma kahtluseta väga õnnelikult 
leitud, sellele episoodile kunstiloogika 


V. Mendaneni fotod 


poolt esitatavaid tõepoolest kõrgeid nõu- 
deid täita. Rõhutagem: kuigi filmi auto- 
rid on ise oma kunstisüsteemi loojad, on 
nad nüüd, kus film hakkab lõpule jõud- 
ma, selle iseenda loodud objektiivse 
kunstiloogika ohvrid. See loogika nõuab 
antud episoodi poeetilist vastandumist 
filmi naturalistlikule allhoovusele, 
nõuab lendutõusu, lahtirebimist maa- 
pinnalt (linnumotiiv ise on ülimalt koha- 
ne) — ja siis lennu järsku katkemist: Ro- 
bi teab (aimab?) juba, et peab koloonias- 
se minema. Armastus lõpeb samal ajal, 
kui ta vast tõeliselt sünnib. Ja see — 
lendutõus ning selle järsk katkestus käi- 
vad näitlejakoolituseta inimestele üle 
jõu, eriti kui kinematograafilised vahen- 
did on stseenis askeetlikud. Mitte seda, et 


episood ebaõnnestunud oleks. Ent tule- 
museks on ebasoovitav nihe filmi struk- 
tuuris: kulminatsiooni ossa asetub hoo- 
pis pesumasinastseen kui kinematograa- 
filiselt võimsam. 

Mari leppimist lastekodu maailmaga 
näeme filmi finaalis. Veel üks väike tüd- 
ruk nutab ema järele ja Kerttu toob ta 
Mari juurde, et see lohutust võiks leida. 
Robi on juba läinud — kolooniasse. 
Kerttu nõuab Marilt neidsamu vigureid, 
mida talle endale on näidanud Robi ees- 
pool nimetatud villa-episoodis (kultuuri- 
line järjepidevus!). Mari kasutab taas 
«moondamist» : ta muudab end saapaks. 
Lapsed on rabatud, Mari peidab end rõ- 
dule. Esimest korda näeme lastekodu 
maid Mari pilgu läbi — nii, nagu need 
siit ülalt vaadates paistavad. Ja nüüd on 
see maastik valgustatud poeesiakumast. 
Tiirleb Robi kordaseatud köiskarussell: 
iga köie otsas rippumas poisike. Laste 
hõiked ja kilked. Ootamatult asendub 
täissuvi sügisega. Karussell tiirleb endi- 
selt. 


Milline ta on, see lastekodu pärismaa- 
ilm? See on lähedal mütoloogilis-folklo- 
ristlikule elunägemisele. Tegevuste mo- 
notoonne kordus, kindlaisse piiridesse su- 
letud ruum, mille taga algab võõras, 
vaenulik maailm või hoopistükkis kaos. 
«Moondumised», mis toovad kaasa uues- 
tisünni. Aeg, mille muudab nähtavaks 
karussell, hakkab kulgema ringjoont 
mööda. Suve järsk üleminek sügiseks 
osutab aja tsüklilisusele, mis kooskõlas 
loodusliku ajaga. Ja ometi on see kvaasi- 
folkloristlik maailm kõrgem tollest, mis 
asub väljaspool tema piire. Siin hoolitse- 
takse nooremate eest: Mari võtab Kerttu 
oma hõlma ja laps uinub, ema järele nut- 
tev Triin leiab lohutust. Siinses maail- 
mas jätkab aeg oma kulgu, kuigi suletud 
ringis. See tõotab kestmist, püsimajää- 
mist, elu. Kuid siiski habras on see loo- 
tus. Filmis on episood, kus Robi ronib 
posti otsa, kinnitamaks karusselliköisi. 
Ta jääb, pea alaspidi, rippuma maa ja 
taeva vahele. 

Ja ometi ei samastu filmi autorid las- 
tekodu maailmaga. Nende asukoht on 
mujal, seal, kus kõlab L. Sumera —L. 
Saarsalu loodud džässmuusika. Selles 
jutustab saksofon elujanust, mis võrsu- 
nud meeleheitest, leppimisest, mille sün- 
nitanud mässumeelsus; andestusest ja 


armastusest, mis saanud toitu vihkami- 
sest; poeesiast, mille pinnaseks elu räpa- 
sus. Et see afroameerikalik muusika on 
sündinud Soome lahe lõunakaldal,osutab 
vahest sellelegi, et inimkonna ajalooline 
aeg on olemuselt ühtne; muusika hoiatab 
ajaloolise aja katkestamise eest, mis tekib 
siis, kui vanemad heidavad endast ära 
oma lapsed. 

Kas on vaja veel öelda, et kunstiteos, 
mis ühendab eri stiililademeid ühtses 
aja- ja ruumikontseptsioonis, on täis- 
väärtuslik taies? 

Oli aeg, ja mitte väga ammu, nii um- 
bes paarkümmend aastat tagasi, kui eesti 
filmikunst seisis suure üksildase monst- 
rumina teiste kunstiliikide seas. Vähe- 
haaval on meie kinematograafia endasse 
ladestanud fragmente ja tervikteoseid 
eesti kirjandusest, kujutavast kunstist 
(vrd eriti multifilm, ent ka dokumen- 
taalfilm) arhitektuurist (vrd eriti doku- 
mentaalfilm), muusikast, teatrist. Filmi- 
kunst on olnud teistele kunstidele ava- 
tud. Võib oletada, et küpsemas on vastu- 
pidine protsess: filmikunsti imbumine 
teistesse kunstiliikidesse. Ons piir ka sel- 
les suunas lahti? | 

40 PARIMAT UNGARI FILMI 


Ungari vabastamise 40. aastapäeva puhul valisid 40 ungari filmikriitikut 40 parimat 
sõjajärgset Ungari filmi (igaüks koostas nimekirja 40 parima filmiga suvalises järjes- 
tuses) 650-st sõjajärgsest mängufilmist said hääli 215. 


«Lootuseta», režissöör Miklös Jancsö 
«Kusagil Euroopas», Gõza Radvänyi 
«Sindbad», Zoltän Huszärik 
«Külmad päevad», Andräs Koväcs 


«Maa sinu jalge all», Frigyes Bän 
«Karussell», Zoltän Fäbri 
«Professor Hannibal», Zoltän Fäbri 
«Kümme tuhat päikest», Ferenc Kõsa 
10. «Armastus», Käroly Makk 

11. «Mephisto», Istvän Szabö 

12. «Aeg seisab paigal», Põter Gothär 
13. «Tähed ja sõdurid», Miklõs Jancsõ 
14. «Vool», Istvän Gaäl 

15. «Angi Vera», Päl Gäbor 

16. «Kevad Budapestis», Fõlix Märiässy 

18. «Kakskümmend tundi», Zoltän Fäbri 
23. «Rasked inimesed», Andräs Koväcs 
24. «Minu tee koju», Miklõs Jancsõ 

26. «Kantaat», Miklõs Jancsõ 

27. «lsa», Istvän Szabõö 


29. «Konfrontatsioon», Miklõs Jancsö 

31. «Foto», Päl Zolnay 

32. «Tunnistaja», Põter Bacsõ 

39. «Liliomfi», Käroly Makk 

40. «Kaks poolaega põrgus», Zoltän Fäbri 


VIDEOSALONG ARBATIL 


Moskvas Arbatil töötab 1985. aasta novemb- 
rist videokassettide kesklaenutuspunkt «Vi- 
deosalong». Valik ulatub kolme tuhande video- 
kassetini (mängufilmid, kontserdi- ja estraa- 
diprogrammid, tsirkuse- ja estraadietendused, 
teatrilavastused), mida saab laenutada kuni 
seitsmeks päevaks. Tasu ööpäeva eest 1.50 ku- 
ni 5 rubla. 

Esinduslikes ruumides on neli videomagne- 
tofoni kassettide tehniliseks kontrollimiseks 
ja programmi valimiseks. Esimese kuu lõpuks 
ulatus laenutajate arv viiesajani. 
«Videosalong» kavatsetakse muuta suuri- 
maks sellelaadseks laenutuspunktiks, kassetti- 
de arv peab tõusma kuue tuhandeni. Avami- 
sel on veel neli Moskva videoteeki. Esimene 
Nõukogude videoteek avati 1985. aasta mais 
Voronežis, seejärel asutati videoteegid Vilniu- 
Riias, Minskis, Kiievis, Rostovis Doni 


«Päevik minu laste jaoks», Märta Mõszäros 


1966 40 häält 
1948 38 häält 
1971 37 häält 
1966 36 häält 
1984 34 häält 
1948 33 häält 
1956 33 häält 
1956 33 häält 
1967 33 häält 
1971 32 häält 
1981 30 häält 
1982 30 häält 
1967 29 häält 
1964 29 häält 
1978 29 häält 
1955 28 häält 
1965 25 häält 
1964 22 häält 
1965 22 häält 
1963 21 häält 
1966 21 häält 
1969 20 häält 
1973 19 häält 
1977 18 häält 
1955 12 häält 
1961 12 häält 


ääres, Novorossiiskis. 1986. aastaks on kavan- 
datud videoteegid kõigisse liiduvabariikide 
pealinnadesse ja miljonilinnadesse. 

Esimeste kuude töötulemustest «Videosalon- 
gi» juhid eriti paljusõnaliselt ei kõnele, vii- 
dates sotsioloogilise küsitluse lõplike tulemus- 
te puudumisele; nad märgivad vaid, et vastu- 
pidiselt skeptikute arvamustele, nõutakse va- 
nu filme väga -palju. «Tšapajev». «Soomus- 
laev «Potjomkin»», «Aleksandr Nevski» lähevad 
menuga. Nõutakse filme «Oleme džässist», 
«Minu sõber Ivan Lapšin», «Hernehirmutis», 
«Naine, kes laulab». Suur nõudmine on sotsia- 
listlike maade filmidele. Lähemal ajal täieneb 
videoteek uute välismaalt ostetud filmidega. 


Kes kellele liiga teeb? 


Henrik Ibsen, «KUMMITUSED». ENSV Riiklik 


Noorsooteater. Lavastaja M. Unt, kunstnik 
J. Vaus. Esietendus 5. novembril 1984. 

Henrik Ibsen, «NORA». Viljandi Draamateater 
«Ugala». Lavastaja V. Saldre, kunstnik J. Vaus 


(külalisena). Esietendus 3. detsembril 1985. 


Seda lugu Ibseni teoste praegustest lava- 
tõlgendustest alustaksin tsitaadiga prak- 
tikult. Ikkagi praktiku tõde. «Kõik, mis 
sünnib laval, avab vaatajale režissööri 
positsiooni, tema veendumused, ning 
need peavad olema väljendatud ülimalt 
selgelt. Täpsus on moraalikategooria» 
(1. Bergman). Ei oskagi öelda, on see 
ainult Ibseni teoste lavasaatuste või osa- 
liselt ka meie režissuuri suhtes üldse 
sümptomaatiline, et eeltsiteeritud mõtet 
peab meelde tuletama. Võib-olla on sel- 
gus, täpsus lavakategooriana maha käi- 
nud, oma eluõiguse kaotanud? Väljen- 
dub selles lavastajate alateadlik hirm 
primitiivsuse ees? Tundub ehk näidendi 
pro teksti loogikast lähtuv lahendus lii- 
ga lihtsana? 

Just kahes viimases Ibseni-lavastu- 
ses — «Kummitustes» ENSV Riiklikus 
Noorsooteatris (lavastaja Mati Unt) ja 
«Noras» «Ugalas» (Viljo Saldre) jäi vaja- 
ka lavastaja interpretatsiooni selgusest 
ja näitejuhitöö täpsusest. Jäi mulje, nagu 
peaks vaataja nüüd kaaslavastaja posit- 
sioonile asuma — taastamaks pärisla- 
vastaja kavatsuste skeemi, mis kahtluste 
ebakindlale pinnale on kõikuma jäänud. 
Jõud oleks nagu enne tööprotsessi lõppu 
raugenud. Ei oleta hetkekski, et mõlemad 
lavastajad, nii Unt kui ka Saldre, Ibseni 
teksti analüüsides sellele intellektuaal- 
selt alla jääksid või veelgi enam — et 
segadus Ibseniga tema vähesest tundmi- 
sest või mittemõistmisest ära ripuks. Pi- 
gem jäävad nad Ibseni tekstile alla 1 a- 
val. Kas pole lavastaja tõlgendus selle 
konkreetse teksti abil üldse väljamängi- 
tav või jääb siis praktik (režiilises käsi- 
töös) alla analüüsijale. Igatahes ei allu 
lavalised vahekorrad ja tegevusliinid 
enam Ibseni tekstile — nad kas hakka- 
vad vastu, nagu see minu meelest on juh- 
tunud «Noras», või siis juhivad vaatajat 
valejälgedele nagu «Kummitustes». 


MARGOT VISNAP 


Vastuse küsimusele, miks see nii on, 
võib osaliselt leida mõlema lavastuse ka- 
valehelt. M. Unt kirjutab, et «Kummi- 
tustele» on väga raske läheneda: «Talle 
on kasvanud interpretatsioonide sammal. 
On vaatajaid, kes teavad ette, et pastor 
Mandersi kujus kritiseeritakse kitsarin- 
nalist klerikalismi ja Osvald kannatab 
päriliku haiguse all.» «Ugala» tsiteerib 
kavalehel Ibsenit, kes ütleb muu hul- 
gas: «Minu ülesanne oli kirjelda- 
da inimesi. Kuid on loomulik, et 
iga kord, kui mingil määral õnnestubki 
inimesi kirjeldada, lisab lu- 
geja kujude mõistmisse omaenda tun- 
ded ning meeleolud.» Nii üks kui teine 
vihjaksid nagu (ennastõigustavale) vaja- 
dusele leida uus kontseptuaalne kvali- 
teet Ibsenile lähenemisel. Küllap on mõ- 
lemat lavastajat ahvatlenud (kohusta- 
nud?) soov oma uudse klassika-tõlgen- 
dusega publikut üllatada? Tekitada teos- 
te interpretatsioonidele peale siiski veel 
üks samblakiht, nii et mingil juhul mi- 
dagi ei korduks? Omast kohast mõiste- 
tavgi, sest konkreetselt Ibseni aja idee- 
dest, põhimõtetest ja väärtustest ollakse 
praegu tõepoolest mõneti üle kasvanud. 
Oleks vist juba aeg küsida, mis sellest 
kõigest välja on tulnud? 


Tulemusele viitab küllalt otseselt juba 
Linnar Priimägi ühes oma tähelepane- 
kus: üsna iseloomulikuna viimase aja 
klassikalavastustele peavad lavastaja 
eest publikule näidendi tähendust selgi- 
tama hoopis kriitikud. On üsna kindel, et 
niisugusel juhul lisandub tõlgendusele 
pigem kriitiku kui lavastaja isikupära, 
lavastuse mõtestamise sügavus sõltub 
kriitikupilgu haardest jne. Selles üritu- 
ses on mõned kirjutajad aga veelgi kau- 
gemale läinud. Noorsooteatri «Kummi- 
tustele» pakutakse välja juba selliseid 
tõlgendusi ja visioone, mis jäävad ka 
algmaterjalist hämmastavalt kaugele ja 
kõige tulemusena ... jätavad siiski täies- 
ti unarusse reaalse lavastuse. Kui välja 
arvata lavastuse mõni üksik žest ja 
vihje, mis kirjutaja subjektiivset näge- 
must toetava argumendina ette tuuakse, 
siis ei mahu laval toimuv kuidagi enam 

ga lavastuse kõige nõrgemast kohast 
sisse ja hakatakse konstrueerima uut näi- 
dendit. Omast kohast on neid mõttearen- 
dusi huvitav lugeda, teisalt mõjuvad aga 
pastor Mandersi isaduse tuvastamise 
katsed (vt P. Pedmanson. Kujundusest 
ja kujutlusest. «Edasi» 26. X 1985 ja 
«Kummitused» kummitavad ikka, «Eda- 
si» 25. I 1986) juba kergelt naeruväär- 
sena. Paratamatult jooksevad need arut- 
lused mingis punktis liiva, Ibsenist astu- 
takse lausa demagoogiliselt mööda ja 
üle. Aga on ju nimelt see vanahärra 
väitnud, et: «... kirjutada, luua, tähen- 
dab näha kõige olulisemat ja fiksee- 
rida see sääraselt, et lugeja näeks seda 
just nõnda, nagu nägi kirjanik. Kuid 
nõnda näha ja nõnda vastu võtta 
(minu sõrendus — M. V.) võib ainult lä- 
bielatut. Läbielamine — see ongi meie 
päevade loomingusaladus.» Kas ei ripu 
sel juhul Ibseni mõistmine ära liig pri- 
mitiivsest maailmanägemisest, kui kogu 
analüüs taandub küsimusele «Kes kelle- 
ga magas»? Tahtmata korrata põhjalik- 
ku ja veenvat kaitsekõnet Ibsenile, mida 
L. Priimägi «Kummituste» puhul ära on 
pidanud (vt Segadustest  pastoriga, 
«Edasi» 26. X ja 2. XI 1985), püüaksin 
edasi anda oma muljet selle põhjal, mis 
toimus siis, kui oli käimas teatriõhtu, 
kulges etendus. 


«Kui te istusite etendusel ja vaatasite 
sellist Osvaldit, siis pidi teil tekkima tun- 
ne, nagu hoiaksite käes roiskunud loo- 
det. See oli inimene, kelles kõdunemine 
oli haaranud juba südant ja vaid õhuke 
kate varjas tema tumedat sisemust. Te- 
ma liikmed ei allunud enam tahtele, nägu 
oli sinkjas ja punsunud, silmad kustu- 
nud liikumatusega ühte punkti kesken- 
dunud, kõnet asendas lällutav lalin.» 
XIX sajandi lõpul A. Antoine'i kehasta- 
tud Osvald oli värisevate kätega alkohoo- 
lik, oma isa haiguse aus pärija. Ja mitte 
skandinaavia kriitiku O. Hansoni tõl- 
genduses, vaid selles lavastuses, mida ta 
1890. a Pariisis Thöätre Libre'i laval nä- 
gi. Kas sellise tõlgenduse puhul oleks 
kellelgi tekkinud üldse mõtet, et pastor 
Manders võiks olla Osvaldi isa? Noor- 
sooteatri variandis näib esmapilgul tõe- 
poolest jäävat selgusetuks, kui sügavalt 
ja millist haigust Andrus Vaariku Os- 
vald põeb. Esimese pealiskaudse mulje 
põhjal võib libiseda jällegi Ibsenist 
eemalduva tõlgenduse ebakindlale pin- 
nale: Osvald ei olegi haige!? Näib, et ka 
selles lavastuses pole M. Unt näitle- 
ja(te)le täpselt tema ülesannet selgeks te- 
ha tahtnud — Osvaldi vahekorrad üle- 

tud pinged, mis viitaksid tema praegu- 
sele seisundile, on lõplikult fikseerimata. 
Kas ei aseta Unt oma näitlejate vaistu 
usaldades nende õlule liiga rasket koor- 
mat, kui laseb igal etendusel kulgeda 
õndsas kordumatuses? 


Lavastuse juhatab sisse idüll, milles 
veetlevalt kaunis Regine (Mare Martin) 
kohev-valgel jääkarunahal lebades 
prantsuskeelseid fraase tuubib. Sooja 
valgusse sulav roheline lavapilt mõjub 
hilisemate tumedate sündmuste taustal 
väljakutsena, saatuse irooniana. Kui jät- 
ta kõrvale lavakujunduse (J. Vaus) rohe- 
lisel väänlevad mustad riidemaod, siis ei 
ennusta veel miski sisemiselt ussitanud 
perekonnaloo avalikustamist. M. Martini 
külm, uhke Regine ignoreerib üleolevalt 
kõike ümbritsevat. Võib-olla seepärast 
tabab Reginet (ja ka näitlejat) suhetes 
Osvaldiga sulamagus võlts. Aga lavasta- 
ja ei kommenteeri, ei seleta Regine kam- 
mitsetust, tuimust, lakoonilist sissepoo- 
lepööratust, mis partneritele temaga 
suhtlemise kohati raskeks teeb. Ka muus 
seltskonnas liikuvana meenub Reginest 
vaid aadlipreililikult kõrk ilme. Teata- 
vate pingutustega võib temas aimata 
oma päritolu ja praeguse keskkonna 
vahel kujunenud sisekonflikti, mis aga 
kuhugi ei arene. Finaalis lahkub Regine 
sama külmalt, nagu ta varem tolmugi 
pühkis, vaid teadmine Osvaldi pöördu- 
matust haigusest äratab temas vastikust. 
Nii võib ka, aga kõik see pisut vaeses- 
tab Regine karakterit. Näib, nagu poleks 
näitlejat juhitud finaalis selle suure 
sündmuseni, millega Regine viimase lah- 
kujana («rotid põgenevad...») annab 
tõuke järgmiseks sündmuseks — Osvaldi 
ja ema kohutavaks kõneluseks. 


Anu Lambi hiljem lavastusse sisse 
õpitud Regine on elavam — õitsele puh- 
kenud lopsakas lill; tema prantsuse kee- 
les on kaunite unistuste kõrval ka aruka 
neiu tõelist Pariisi-aimust, tema ambit- 
sioonid ei piirdu ainult igatsusega kireva 
elu järele, ta tea b, mida tahab (seda on 
tunda tema prantsuse keelest). Ka selles 
igavas, üksikus maanurgas saadab teda 
elurõõm (mis ju ongi Osvaldis tema vastu 
huvi äratanud). Regine (sünnipärast?) 
rikutust segab A. Lamp lapseliku riuka- 
likkusega. Üsna võluvalt avaldub see 
tisleriga kokkukuuluvustunnet rõhuta- 
vas omamehelikus lõõbis: Regine hääle- 
tooni sigineb naiselikult kaval tämber, 
kui ta «isa» varandusliku seisu üle pä- 
rib — kleidiriided huvitavad teha vähe, 
«neid võib ta endale ise muretseda». Te- 
ma tulevikuplaanid vajavad tõepoolest 
RAHA. Kaine piigana arvestab Regine 


sellegi variandiga, et Osvaldist vaid te- 
ma Pariisi-teekonna kaaslane saab, ei 
enamat! Ehkki hetkel loodab ta Osvaldist 
rohkem ja näib oma võidus kindel olevat. 
See Regine on juba vägagi teadlik oma 
võlust, aga pastor Mandersit ei asu ta 
masseerima mitte kõlvatusest, vaid ajen- 
datuna ikka oma suurest plaanist — siit 
ära! Vandeseltslasliku sosinaga (Osvald 
ju magab!) istutab Regine pastor Man- 
dersi jääkarunaha ligi, poeb nagu nurru 
lööv kassipoeg otse vagamehe lõua alla 
ning kannab üsna ühemõtteliselt ette 
oma soovi — linna, korralikku majja, 
korraliku härra juurde: «Kas härra pas- 
tor ei tea minu jaoks mõnda niisugust 
kohta?» Aga selleski on rohkem õrri- 
tust, õnnekatsumist kui kindlat plaani. 
Niiviisi, liblikaliku kerguse ja elujanuga, 
milles on tunda alateadlikku tõmmet Os- 
valdi poole, liigub A. Lambi Regine selles 
suhete sasipuntras, mille keerulisus aval- 
dub alles finaalis. Ja siis, oma loomuse 
tõttu otsekui valguse poole püüdlev libli- 
kas, kes oskab nautida riski võlu, astub 
ta erutatult, otsustaval sammul tundma- 
tu tuleviku poole. 


Ilmar Tammuri tisler Engstrand lon- 
kab loomutruult kohale lihtsameelse 
alamrahva esindajana. Alles etenduse 
kulgedes ilmneb tema osavus härrasrah- 
va saladusi oma huvides ära kasutada. 
Esimese vaatuse kohmetule töömehele, 
kes vilunult kõike mõõdupulgaga üle 
rihib, vastandub viimase vaatuse saatür- 
likult võidukasse poosi tardunud Engst- 
rand, kes pastorit oma raudses süleluses 
hoiab (selline, Undile nii omane staatili- 
ne misanstseen, meenub küll ainult esi- 
mese koosseisu juures). Lavastuse kõige 
selgepiirilisem (lihtsakoelisem?) tegelas- 
kuju on paigas ja Tammuri olustikulises 
laadis, kuid karikatuuri pelgamatu män- 
gu võtab publik maialt vastu. Kuidagi 
lõdvestavalt mõjuvad nii tema kohme- 
tus kui ka sentimentaalne isaarmastus, 
päheõpitud elumoraal, millega ta pastori 
vallutab, ja alandlik valmidus mängida 
Helene ees silmakirjalikku mängu naiiv- 
sest abikaasast, kes ei tea midagi kam- 
merhärra ja oma naise kunagistest valla- 
tustest. Tisleri ja majaperenaise sõnatu 
kokkulepe vallandab näitlejate mängus 
vaiksete, ent kõnekate detailide rea, all- 
tekstis avanevad pr Alvingu ja Engst- 
randi vastastikuse vaenulikkuse juured. 
Finaalis lahkub tisler koos pastoriga, 
näol võidukas naeratus — tema pisikene 
plaan, osavalt punutud intriig on rahul- 
davalt lõpule jõudnud: pastor on sunni- 
tud (kui ta tahab lastekodu süütamise 
süüdistusest pääseda) oma heategeva sil- 


ma tisleri kahtlase asutuse peale pööra- 
ma ja Regine jõuab nii või teisiti linna 
«isa» juurde! Tislerit ei huvita nende ha- 
ritud, siledate nägudega härraste tume- 
dad heitlused. Tema robustne elujõud ei 
hooli kammerhärra maja ärapiinatud 
asukatest, ta astub nendest ka puujalaga 
üle. Tema kui asise maailma esindaja 
käes on tegelik võim? 

Pastor Mandersist on lavastuses saa- 
nud ennast armastav, oma rõhutatud 
askeetlikkuses ebasümpaatnegi usufa- 
naatik. Et Ago Roo oma pastori naiivset 
fanatismi isegi liialt, kohati kuni la- 
mestava karikatuursuseni rõhutama ki- 
pub, siis võib teda ju ka silmakirjalikku- 
ses süüdistada. Kui aga näitleja esitust 
hoolega jälgida, näib ta olevat siiski vaid 
suur laps — pastorit ei saa võtta tõsiselt. 
Aga ta peaks olema sümpaatne, on ta ju 
mees, kelle saabudes Reginegi elavneb, 
rääkimata siis Helene Alvingu omaaeg- 
sest (Ibseni järgi vist praegusestki) kiin- 
dumusest. A. Roo Mandersi tulekus on 
sisemist erutust, tema vibav pilk viitaks 
nagu kohtumisele ammuste mälestuste- 
ga. Uudishimulikult, otsekui omaenese 
kätetööd imetledes kinnitab ta pika pilgu 
lastekodule. Too pastor on seda liiki ini- 
meste hulgast, kellele meeldib võõraid 
ideid omaenese kavatsuste pähe pakkuda, 
ise sellist väikest vargust märkamata! 
Kui Regine linnamineku plaani maha 
laidab, mis ju tegelikult Engstrandi poolt 
pastorile sisse söödetud, on Manders lap- 
seliku tõsidusega solvunud, et tüdruk 
«tema ilusa plaani» nii kergekäeliselt 
kõrvale heidab. Naiivse õhinaga tormab 
ta õnnistama kavalat tislerit, kes õlisel il- 
mel talle oma halearmsat märtrisaatust 
kirjeldab. Aga ehk liiga silmatorkavalt 
annab näitleja mõista, et askeetliku pas- 
torigi puhul pole tegu naispoole suhtes 
absoluutselt ükskõikseks jääva mehega. 
Iga oma tunnet tormakalt-naiivselt otse 
saali reageeriv olemus on vahest andnud- 
ki põhjuse segadusteks pastoriga. Ju on 
siis Mandersi tegevusliin, see põhiline, 
läbiv karkass lavastuses sedavõrd eba- 
kindel, et üksikud juhuvihjed nii vilja- 
kasse pinda langevad — P. Pedmansoni 
maalitud südametemurdjal on lavastuse 
pastoriga küll üsna vähe uhist! Kui aga 
mängitakse kõike, ei mängita midagi — 
peamiseks! 

Erinevalt A. Roost, kelle pastori liht- 
sameelsus ja sinisilmsus jäävad selliseks 
ka etenduse lõpuni, ei ava Rein Oja 
oma tegelaskuju kohe. See pastor 
on pigem krampis oma «mundriau» pä- 
rast, teda valdab kartus, et keegi võiks 
kurjasti ära kasutada temas peituvaid 

pastor endale jumalakummardamises 
ära on keelanud. R. Oja leebe, distant- 
seeritud, sündmusi rohkem sissepoo- 
le imav olek kujundab siiski sümpaatse, 
targa inimese, kes on kunagi piibli 10 
käsu ja maise elu vastuolude lõksu jää- 
nud. Sellise mehe juurde võis proua Al- 
ving nooruses tõepoolest pageda ja pa- 
neks talle kõhklemata käed kaela ümber 
praegugi. A. Roo pastori ees lööks ta vist 
kõhklema. Ehkki Ibseni tekst võimaldaks 
ka vastumeelsust, kaotaks seeläbi Helene 
ja Mandersi suhete pinge alltekstis tun- 
duvalt — on see ju nüüd nende lõplik lah- 
kumine, mis jääb võrdselt kriipima mõ- 
lema hinge. See paradoks, aastakümnete 
järel toimunud kohtumise kurb fiasko, 
annab nende draamale traagilise dimen- 
siooni. Kurva irooniana mõjus finaalis 
tegelikult Engstrandile määratud R. Oja 
pastori jõuetu «Meie sõidame nüüd kahe- 
kesi,» mida öeldes ta hoopis Helenele sü- 
gavalt silma vaatab. See on Mandersi 
nukker resümee juhtunust. Ja kui A. Roo 
pastor lahkub sellest majast kergenda- 
tult, tisleri «suuremeelsusest» vaikset 
rõõmu tundes, siis R. Oja pastoril seisab 
finaalis ees veel üks kohutav tõdemus. 
Nagu aastate eest, nii ka nüüd tuleb tal 
ennast üldsuse, avaliku arvamuse alla 
painutada, käituda vastu tahtmist — 
täita madala hingega Engstrandi soov. 
Kaks erinevat osalahendust ja üks ühine 
mõistatus — millised idee- ja suhete 

H. Ibseni «Kummitused» Noorsooteatris (lavas- 
taja M. Unt). Osvald — Andrus Vaarik, Regine — 
Mare Martin. 


Tisler Engstrand — Ilmar Tammur, pastor Man- 
ders — Ago Ro0. 


lavastusstruktuuris määranud küll la- 
vastaja? 


Helene Alving, emantsipeerunud, 
enesekindel, ennast ohjeldav tark naine, 
näib olevat elu ja inimeste variserlikkust 
lõplikult tundma õppinud: inimestelt abi 
ära oota, looda endale! Just see on aida- 
nud naist elada oma kinnisideedes, poja 
nimel ohvrialtarile annetatud loobumis- 
test jõudu ammutades. Külm, asjalik, 
vaikelu rutiiniga leppinud naine. Näitle- 
janna rõhutatult sundimatu olek seejuu- 
res jätab manukat lavakogemust de- 
monstreeriva mulje, milles vibreerib 
siiski enesekontrolli häiriv lisapinge. Kõ- 
lagu see aga hoopis tunnustusena siin- 
seal kohatava «lavavabaduse» kõrval, 
mis kipub kujunema vabaduseks lavastu- 
sest, rollist, vaatajast. Varemi mäng on 
lavalolijatest kõige täpsem, läbimõel- 
dum. Tuleks just tema käitumist, näoil- 
meid jälgida, kui tahta toimuvat mõista. 
Helene sisemonoloogid elavad laval kõige 
iseseisvamat elu, nüansse näitleja män- 
gus, ilmemuutusi tuleb aga mõõta gram- 
mides. Kes puudaste tähendusvarjundi- 
tega harjunud, selle jaoks võib Helene si- 
seelu märkamata jääda. Tasub tähele 
panna, missuguseks muutub H. Varemi 
proua Alving, kui keegi tegelasist oma 
kahtlustega tema suurt saladust riivab. 
Neil hetkil kangestub kogu ta kuju, siin 
on taise, naine, kes on eluaeg hoolikalt 
õilsate valede võrku pununud. 


Proua Alving elavneb vaid poja il- 
mudes või temast rääkides. Kui Vaariku 
Osvald lavakõrguses trepimademele il- 
mub, peegeldub heledasse riietatud Os- 
valdi noorusvärskus armastava ema 
näol. Varemis on kaua mahasurutud 
emaarmastus puhkenud kriitilise meeleta 
imetluseks. Ta justkui elaks teistkordselt 
läbi noore ema esimesi rõõme. Tormilised 
kuumalained, mis temast Osvaldi juures- 
olekul üle käivad, võivad jätta Helenest 
mulje kui jäätunud kamakast kõige üle- 
jäänu suhtes. Tegelikult määrab tema 
suhted maailmaga Osvaldi olemasolu. 
Reginetki hakkab ta tõeliselt nägema al- 
les Osvaldi kõrval. Vahest ehk ainult pas- 
tor Mandersi suhtes lööb korraks lõkkele 
naiselik solvumistunne, kui see oma ku- 
nagist kiindumust proua Alvingusse 
tarmukalt eitab. Ja kui mõõt täis saab, 
mängib Varem ennast suureks hetkes, 
mil kammerhärra Alvingu jälki mine- 
vikku paljastava Helene sõnavõtu kat- 
kestab pastori šokeeritud käeviibe. Laval 
valitseb suur paus ja Varemi süüdista- 
vas pilgus on tagasihoitud nuuksatus: 
Mida sa ometi tookord tegid? Miks olid 
nii arg? Osvald võinuks olla sinu poeg... 


Varem mängib siin kindlale pangale, see 
on targalt kasvatatud kulminatsioon. 
Pastor mõistab selle pilgu tähendust, 
kuid kogub end kiirelt õigustavaks ette- 
heiteks: kuidas siis min a kammerhärra 
liiderlikkust läbi ei näinud? See (lavasta- 
ja poolt?) õnneks üsna võimendatud peen 
ja tähendusrikas stseen (etendusiti küll 
erineva jõuga) muutuks totralt mõtte- 
tuks, kui mõelda pastor äkki võrguta- 
jaks. Ja ometigi, H. Varemi huvitavast 
näitlejatööst hoolimata, ei anna lavastaja 
omapoolset selget versiooni Helene Al- 
vingust. Tema asend selles loos — kan- 
nab ta peateemat või on talle jäetud kõr- 
valpartii? On ta koos pojaga mehe ala- 
tuste ohver? Või on poeg hoopis ema va- 
levalikute ohver? Võib-olla pole see üld- 
segi tema eksimuste ja ärkamise lugu? 


Osvaldis on esialgu tõepoolest raske 
aimata kamerhärra jälgi haiguse pärijat. 
Pealegi ei raba see praegu enam kedagi, 
et üks noor mees likööri ja šampanjat ar- 
mastab. Ema hellitusi tõrjudes on ta ole- 
kus pisut murelikkust, kuid Vaarik ei 
mängi seda sisemist ärevust, mis alles 
hiljem meeleheiteks üle kasvab, seni kui- 
gi oluliseks. Kas see Osvald veel tajubki 
situatsiooni dramaatilisust? Tema när- 
vilisus, rahulolematus heitleb esialgu 
vaid koduse vaikelu üksluisusega. Esi- 
meste etenduste Osvald, ilmselt veel And- 
rus Vaariku eelmiste rollide mõjuväljas, 
oli kapriisne, emaarmastust teadlikult 
ärakasutav laps. Vaariku mitmeid rol- 
le on märgistanud mingi süüdimatuse, 
naiivsuse, lihtsameelsuse pitser (+13- 
aastased», «Scapin», «Lõvi talvel»). 
Nende rollide lopsakas miimika, veidi 
nurgeline žest oma äkilistes pööretes, 
koomilisse krampi kiskunud imestav 
mask — pole teda maha jätnud ka siin. 
Näitleja, sellest ilmselt teadlik olles, 
püüab Osvaldina varasemast maneerist 
väljuda. Oma võimet tõsisemasse reper- 
5 9 rakenduda Vaarik igatahes tões- 
tab. 


Aga esialgu on Osvald laps, kes teab, 
et ema talle midagi ei keela, ja nõuab 
emalt ahnelt saamata jäänud... teeneid. 
Osvaldist oleks justkui saanud too 7-aas- 
tane poisike, kes jätkab sealt, kus kat- 
kes side koduga. Aga nüüd nõuab ta 
emalt juba kannatamatult šampanjat, 
Reginet ja seda viimastki teenet — mor- 
fiumiannust. Selles viimases palves on 
tõsist meeleheidet, ehkki see on esitatud 
teesklematult käskivas toonis (viimane 
kapriis!). Ometi ei taha hästi selguda, 
miks Osvald nii valib. Mis versiooni 
õieti mängitakse? Kas on see hirm järg- 

hoopis tõsiste vaevuste simuleerimine, 
mille abil psüühiliselt nihestatud, sise- 
miselt tasakaalutu Osvald oma ema tü- 
ranniseerib? Oodanuks Vaariku žestis — 
sa pead seda tegema! — veelgi enam 
"jõhkrust, omakasupüüdlikkust, vahest 
isegi kättemaksu selle eest, et ema ta vii- 
mased lootused Reginele purustas. On ju 
seekordses Osvaldis vähem kunstnik- 
ku — loominguline rahuldamatus ei näi 
teda eriti vaevavat. Temas kõneleb sol- 
vunud ärritus toimunud arusaamatuse 
pärast, mille põhjusi ta pole võimeline 
mõistma. Ka tekkivaid kahtlusi servee- 
rib Vaarik mingi süüdimatu intuitsioo- 
nina, ta ei kipu sündmusi analüüsima, 
vaid laseb neid endale mõjuda. Võiks ka 
arvata, et Osvald on juurtetuse, eluees- 
märgi teostamatuse (puudumise?), eba- 
kindlate inimsuhete maailma sisemise 
üksinduse ohver. Osvaldit närib isiksuse 
nivelleerumise uss, mille hammustused 
tema kui tundliku natuuri ummikusse 
ajavad. Etendusel on üsna mõjuv finaal, 
aga siiski üsna ebamäärase tähenduse- 
ga — võib-olla mingit ohtu, inimsu- 
hetesse saabuvat jääaega, ennustav? 
See finaal fikseerib Helene Alvingu 
emaksolemise pühas poosis: osutamas 
viimast kaitset Osvaldile, kes on ilmselt 
igaveseks ema sülelusse vajunud. 


Lõpetatud maaliline finaal ja mõnin- 
gate misanstseenide mitmekihilisus vii- 
tavad sellele, et režissöör pole veel unus- 
tanud teatrilava võimalusi. Üsna sageli 
näikse oldavat kinni vaid sõnas, misanst- 
seenide harjumuspärane ülesehitus mõ- 
jub aga juba tüütavalt (Nuttes paremale 
ära. — T. Sarv. Teatris on kriis. TMK 
1985, nr 12), nii et neid ei võtagi enam 
kui lavasuhete üht väljendusvõimalust. 
Kui siis mõni huvitav leid silma torkab, 
hakkad ennast kahtlustega vaevama — 
äkki on tegu juhusega? On see juhus, et 
peaaegu kõik kammerhärra kummita- 
vast vaimust saadetud dialoogid saavad 
Noorsooteatri laval kokku keset lavaruu- 
mi lebaval suurel, kammerhärralikult 
laisalt laiutaval jääkarunahal? Mängib 
siin kaasa lavaruumi nappus või lavasta- 
ja eesmärk mõningatele dialoogidele eri- 
line tähendus anda? Kui Regine pastorit 
isa ideaalina esile tõstab ning viimane 
tüdrukust lavatasandil kõrgemale on 
asetunud, kas tähendab siis see vihjet 
pastori mahamängitud võimalusele isaks 
saada või on see juhus — näitleja on 
mõnel etendusel jätnud lihtsalt sammu 
allapoole astumata? Lõpuks: on see la- 
vastajakäekiri (stiil) või lihtsalt paika- 
panematus, et nii mõnedki detailid, akt- 

süsteemsed ja tõenäolised, et neid muuks 
kui ainult juhuseks pidada. Kindlasti on 
ka selle väliselt ju tervikmõjuga lavastu- 
se sisemise režii ebajärjekindluse, tõl- 
genduse ebamäärasuse tõttu nii paljud 
kriitikud (M. Mutt, T. Karro, P. Pedman- 
son, L. Priimägi) asunud analüüsima 
mitte lavastust, vaid näidendit ennast. 
Unt pole kas tahtnud või suutnud kokku 
sõlmida neid lahtisi otsi, mis mõjuvad 
vaid sundimatu ja salapärase eklekti- 
kana. 

Koolipapaliku õpetamismõnuga kirju- 
tab 1935. aastal keegi J. Meerits K/Ü 
«Looduse» väljaandes, keskkoolidele ja 
gümnaasiumidele mõeldud emakeele õp- 
pevihikute sarjas «Keel ja Kirjandus»: 
«Draama tegevuseühtsus seisab selles, 
et kõik näidendis esinev on juhitud sa- 
ma eesmärgi saavutamiseks. Nii 
on kõik eelmisega põhjustatud ja ise 
omakorda põhjuseks järgnevale. Sünd- 
mused, kõnelused jne. on kõik kui köitvad 
lülid ahelas, miski ei tohi jääda lahti- 
seks, ilmaaegselt segavaks. Kogu sünd- 
mustiku episoodid peavad üksteisest väl- 
ja kasvama või üksteist vähemalt täien- 
dama. Seega on tegevusühtsus õieti ala- 
tine sihipärastamine: sündmu- 
sed, ideed ja tegelaste hingeelu — kõik 
see ei tohi olla juhuslik, vaid peab välja 
viima teatud kindlale eesmärgile.» 

Kui selle aabitsatõega Ibseni «Nora» 
lavavariant «Ugalas» üle käia, siis võib 
ka siin sihipärase tegevusühtsuse suhtes 
üsna paju eksimusi üles lugeda. Sest No- 
ra Leila Sääliku interpreteeringus teeb 
koha peal ringe ümber oma muutumatu 
karakteri ja komistab pidevalt selle otsa, 
mida Ibsen tema jaoks on kirjutanud. Ei 
mängita Nora ümberkasvamise lugu, 
sest ka finaali kohtumõistmisstseenis 
jääb Nora oma põhiolemuselt selleks, kel- 
lena ta ilmub vaataja ette juba esimeses 
vaatuses — võluvaks, üsna arukaks, 
kuid valede, egoismi ja kapriiside, kar- 
jerismi ja ükskõiksuse maailma täisväär- 
tuslikuks esindajaks. Tõde, mille ta oma 
mehele lõpuks näkku paiskab, ei tohiks 
üllatada kumbagi abielupoolt, sest juba 
pikemat aega on silmakirjalikkus selles 
peres kahepoolne mõiste. Kumbki pole 
teineteist petnud, sest intuitiivselt (või 
ka teadlikult?) on mõlemad valinud ühi- 
sed abielumängu reeglid. Kui aga nii, siis 
muutub Ibseni kirjutatu mõttetuks, te- 
ma eesmärk ja siht on teine. Näitlejatel 
tuleb aga teha jõupingutusi, et ületada 
teksti vastupanu, mis väliselt emotsio- 
naalsete, haaravate osatäitmiste juures 
toob kaasa sisemise loogika puudumise. 
«Nora» lavastus «Ugalas» on praeguseks 
(1986. a jaanuar) vaid ühe vastukaja 


leidnud (L. Priimägi, Miks Ibsen?, «Eda- 
si» 15. XII 1985), kuigi selles lavastu- 
ses on eeldusi Ibseni teose valestimõist- 
miseks kummalisel kombel hoopis roh- 
kem kui poleemikatulva põhjustanud 
«Kummitustes». 

Ja ometi ei saa rääkida lavastuse eba- 
õnnestumisest (isegi kui jääda väga no- 
rivaks Ibseni suhtes), ilmselt kogub see 
vormiliselt ju lõpetatud, huvitavate osa- 
täitmiste ja kõitvate dialoogidega lavas- 
tus täissaalid publikut, kes huviga juba 
Ibseni tekstiga tutvuvad (viimane «No- 
ra» meie teatris esietendus 1953. a) ja 
interpretatsiooni ebakõlast mööda 
vaadates igaüks enesele oma Nora loo- 
vad! 

Milliseks on kujunenud selle esimese- 
na mässu tõstnud Ibseni naiskangelase 
lugu «Ugala» interpretatsioonis? Mõneti 
annab võtme lavastuse mõistmiseks ku- 
jundus, mis viitab heaolu astmele selles 
maailmas, kus elavad Helmerid. Eesriide 
avanedes lummab vaatajat J. Vausi ku- 
jundatud nukulik klaasmaja, mis mõjub 
oma dekoratiivsuses muinasjutulikult 
steriilsena ja samas oma tõepärasuses 
ka lavatinglikkust purustavana. Vausi 
habras, teatraalne lava saavutab välise 
õnne, külluse, heaolu atmosfääri reaal- 
suse kui mõjuva kujundi. Ja kui sel- 
lises kodus räägitakse rahapuudusest, 
siis seletab see ainult asjaolu, et rahal on 


siin majas suhteline mõiste, siin majas ei 
vajata mitte raha, vaid rohkem ra- 
ha. J. Vausi kujundus kannab endas 
abistavat funktsiooni teisitigi, sest leid- 
lik ja täpne valgusrežii teeb selle päris- 
nukukoduga imet — mõned lavastuse 
meeleolu- ja tempomuutused, tõusud ja 
langused fikseerib valgusrežii hoopis 
täpsemalt kui lavalolijad ise. Valguse 
erinevad varjundid loovad täpse õhusti- 
ku, mille kujundamisega näitlejad üksi 
hakkama ei saaks: näiteks hetkil, mil 
Nora oma õõnsate eelaimustega üksi 
jääb — milline külmkõle sinise valguse 
mõju laskub sellele valede ja silmakir- 
jalikkuse majale, kus pole välisele kom- 
fordile vaatamata inimhubast nurga- 
kest. Või siis doktor Rangi mängitud 
«Kuupaistesonaat», mis on korraga kui 
tema ja Nora surmatants — elu viimset 
maitsmishoogu on nendes tormilistes 
passaažides, mida toetavad nukumaja 
läbistavad valulised valgusjoad. Tundub 
ainult, et kujunduse, valguse- ja muu- 
sikarežii aktsendid, tegelikult hoopis ib- 
senlikumad, lähevad lahku sündmuste ja 
karakterite olemusest, mida mängib 
näiteseltskond. 

Nora (Leila Säälik) ilmub meie ette 
elurõõmsana, plikalikus õnnejoovastu- 
ses, milles kulgeb abikaasadevaheline 
orava-lõokese nunnutav mäng. Selles 

A. Tatsi fotod 


mängus on mingit tegelikke suhteid var- 
javat võltsi, ehkki rõõm Helmeri palga- 
kõrgendusest näib olevat mõlemal siiras. 
Raha! Kuid siin majas tähendab see 
rohkem elamise mõnu kui valu. Raha 
näikse olevat Norale pigem salajane kirg 
kui vaesust leevendav abinõu. Raha peale 
on ta maias nagu mandlikookidelegi (mis 
lavastuses on asendatud ilmse vihjega 
hoopis muude kalduvuste suunas). 

Esimesed egoisminoodid, mis tegeli- 
kult «Ugala» Nora tõelise olemuse juur- 
de kuuluvad, kõlavad kohtumises proua 
Lindega. Siit hakkab hargnema Viljandi 
Nora-tõlgendus, mis mõjub irriteeriva- 
na juba seetõttu, et meie vaataja ja Ibseni 
lavaretseptsioon Norat egoismidraama 
kangelannana ju vähe tunneb. Meie aja 
kangelanna puhul muidugi mitte võõras- 
tav lahendus! Oma mehe ja isa päästmise 
lugu kannab Nora ette kui emantsipat- 
siooniakti. Ei saa jääda märkamata L. 
Sääliku uhkusest põlev lause seejuures: 
«Mul oli peaaegu tunne, nagu oleksin 
ma mees.» Siin on tema emotsioon, sei- 
sund tõeline, mis tuleb eriti teravalt 
esile üsna silmakirjaliku suhtumise 
kõrval Kristinesse. Õõnsad formaalsu- 
sed, oma lapsepõlvesõbrannale vaid möö- 
daminnes esitatud küsimused ei vaja te- 
gelikult enam vastust — kinnitust mul- 
jele, mida pakub Kristine väsinud-kur- 
natud olek. See sünnitab rõõmsa rahul- 
olu Nora hinges. Tal on ometigi kellestki 
paremini läinud, tema käigud elu male- 
laual on õnnestunumad! Oma mehelt 
hakkab ta Kristinele pangas kohta nu- 
ruma vähem kohuse- või kaastundest, 
rohkem naudingust midagi ise korral- 
dada. Loomulikult on selle taga ka soov 
nautida oma naiselikku võimu Helmeri 
üle. Kui Ibseni tekst rohkem lubaks, 
võiks L. Sääliku Nora kujuneda naiseks, 
kes põeb salasoovi oma mehe eest akt- 
siapanka juhatada. 

Ibsen pole aga (vähemasti toonitab ta 
seda ise) võtnud oma lipukirjaks naiste 
poliitiliste ja sotsiaalsete õiguste kätte- 
võitmist. Üldise feminiseerumise ajastus 
täna vaevalt keegi nende probleemide 
taaskäsitlemist igatsebki. Ibsen läheneb 
ju naise probleemidele hoopis üldinim- 
likumast aspektist: «On olemas kaht liiki 
vaimseid seadusi, kaht liiki südametun- 
nistust; üks on mehe ja hoopis teistsugu- 
ne naise oma. Nad ei mõista teineteist, 
aga praktilises elus mõistetakse naise üle 
kohut meeste õiguse järgi, otsekui po- 
lekski ta naisterahvas, vaid mees.» Selle 
võtmega võinuks ju näidendi avada, het- 
keti tundub, et seda on ka teha proovi- 
tud, ainult et võti keerab vales suunas. 
«Ugala» Nora ei nõua oma, naiselike 


õiguste tunnustamist, vaid võrdseid 
õigusi mehega, ning tema õigusjanu näib 
toitvat rohkem põhjendamatu egoism, 
kapriis, tuju, eneseimetlus. Tundub, et la- 
vastus pakub sellise karikatuuri teadli- 
kult välja, andes märku oma iroonilisest 
suhtumisest üliaktiivsetesse naisõigus- 
lastesse. 

Üsna loogiliselt võib järeldada, et No- 
ra kujuteldavate õiguste maailmas pole 
kohta karistusel. Ent Ibseni tekst hakkab 
vastu ja L. Sääliku Noral tuleb autori 
sõnadele vastavalt mängida oma suurt 
hirmu. Ja tuleb karta ka Krogstadi. 
Ehkki Nora allkirja võltsimise patul pole 
lavastuses ei ta enese, ei perekonna jaoks 
ähvardavat mõõdet. Siit algab tõeline 
flirt (või hoopis vägikaikavedu) Ibseni- 
ga. Sest rääkida tuleb sõnu, mis peegel- 
davad hirmu vale paljastamise, perekon- 
na autoriteedi lõhkumise pärast — küll 
arusaamatut sellise Nora puhul, kes ei 
usu ammu enam (eriti esimeste etendus- 
te) tõusiklikult ülespoole rühkivat meest 
ja põhimõtteid, mida Helmer juba rutii- 
niks muutunud koduste sõnavõttude näol 
au sees hoiab. Torvald Helmer (Raivo 
Adlas) on kaotanud Nora silmis autori- 
teedi. Hilisemate etenduste peaaegu et 
uues variandis on Torvaldi moraalijutlu- 
sed siiski tõsisemad ja sisemise veendu- 
muse toone juurde saanud. Aga nii ühel 

E. Veliste fotod 


kui ka teisel juhul ei kangestu Nora 
hirmust, ta kas on juba ammu mõistnud 
moraalinormide kehtetust või on need 
(isiklikult enda jaoks) juba hüljanud. 
Küllap seetõttu on ka lavastaja kergen- 
danud Leila Sääliku hirmu koormat ühe 
näidendi seisukohast vägagi olulise rep- 
liigi kärpimisega, mis tänase elu foonil 
ehk tõepoolest juba naeruväärsena tun- 
dub, ehkki juba «Noras» tegi Ibsen al- 
gust põlvkondade teemaga (vanemate pa- 
tud nuheldakse...): «Oma väikesi lapsu- 


kesi ära rikkuda! ... Kodu ära mürgita- 
da?» (remargiga: Hirmu pärast näost 
valge). 


Oma õiguste laiendamist näib Nora 
kavatsevat ka suhetes doktor Rangiga 
(A. Lepik), kuigi Raivo Adlase Torvald 
on selle võimaliku intiimsuhte ees üsna 
pime. Rank on perekonnatuttav, maja- 


s2 sõber, koduloom. Rangi kohalolek rahul- 


dab Torvaldi igapäevast tarvet oma ma- 
japeremehelikkust kellegi ees demonst- 
reerida. Rank on talle hea kambavend, 
kuid igapäevane seltskondlik rutiin tõr- 
jub Torvaldi-Rangi suhetest eemale inim- 
liku läheduse toonid. Aga Norale on dok- 
tor Rank käepäraseimaks võimaluseks 
Helmeri omandiseisusest (naine kui kin- 
nisvara) eemalduda. Siin oleks Nora või- 
meline doktor Rangiga abielu rikkuma, 
veelgi enam — oma mõttes on ta ilmselt 
seda juba teinudki. Aga doktor Rangi 
kiindumusele, milles vaikne imetlus se- 
guneb allasurutud iharusega, ta väärili- 
selt vastata ei suuda, ei soovigi. Kas teeb 
ettevaatlikuks A. Lepiku doktor Rangi 
ehmatav otsekohesus, millega ta oma 
tundeid pakub? Või huvitab Rank sel 
hetkel teda mehena vähem, kuna Noral 
on momendil oma asi ajada, murelik No- 
ra onteisel lainel? II vaatuse Rangi —No- 
radialoog, misoma alltekstiderohkuses on 
üks huvitavamaid, tõotab edaspidi selli- 
seks kujuneda ka lavastuses. Ehkki esi- 
mestel etendustel risustas dialoogi pidev 
sagimine, misanstseenide vaheldumine, 
mis ei lasknud kõlada suhete varjatud 
pingel. Arvo Raimo Krogstadi ja Külliki 
Tooli Kristine dialoogi väline staatilisus 
mõjus ju otse vastupidi! «Ibseni näiden- 
dite lavastamisel tahetakse «igavaid» 
dialooge millegagi elavdada (...) «Hed- 
da Gableris» serveeriti Tesmani ja tädi 
Juliane stseenis hommikueinet. Mulle jäi 
hästi meelde, kui osavasti Tesmani osa- 
täitja sõi, ent tahtmatult läks näidendi 
ekspositsioon mul kõrvust mööda,» kirju- 
tas V. Meierhold 1907. a. Siingi jääb 
meelde iseenesest tabav, otsekui alatead- 
vuslik kujund — mäng siidsukaga —, 
kuid mitte see, millest käib jutt. Hilise- 
matel etendustel on tekst oma täisjõudu 
juba tagasi saamas. «Ugala» Nora —Rangi 
suhetes on rohkem meelelist kui vaimset 
ühtekuuluvust, sest kui Nora dr Rangiga 
tema flirdis surmaga lõpuks ühineb, siis 
on see ikkagi flirt — doktor Rangiga. 

Raivo Adlase Torvald on etenduste 
käigus muutunud (isegi mõned misan- 
stseenid on muudetud — näiteks on välja 
jäetud Norale andestuskõnet pidava Hel- 
meri lahti- ja ümberriietumisstseen). Kui 
varem esines Adlas põhimõttelageda, 
lihtsameelse veiderdajana — tema tühi- 
sus ja egoism sobis hästi paari Nora kap- 
riisitsemisega —, siis 5. etenduseks oli lo- 
bisevast Torvaldist saanud asjalik, oma 
kohustusi tõsiselt võttev pangadirektor. 
Oli rahulikum, endassetõmbunum, dis- 
tantseerunum, rohkem vaatleja-valuleja 
tüüp. Sellise Torvaldi kõrval omandab 
Nora lugu üha enam tühise kapriisi 
mõõtmed. 

Stseen 


Hiljem Torvaldi osasse sisse õppinud 
Viljo Saldret, kes on selles osas vaid 
mõned korrad mänginud, pole kahjuks 
näha õnnestunud. Ent ei usu, et ka Tor- 
valdi võimalik teisititõlgendus sellise 
Nora kõrval lavastust Ibsenile lähemale 
tooks. 


Üllataval kombel on lavastuse kõrval- 
tegelased hoopis kindlama joonega välja 
peetud. Võib ainult oletada, et selles la- 
vastuses (varasemaid pole ju näinud) 
võib näiteks leida kõige tähendusrikka- 
malt mängitud proua Linde. Ibsenil on 
see kuju vahest enim konstrueeritud, 
Külliki Tool aga laseb paista seni justkui 
avastamata tagamaadel. Tema sulnidus 
ja leebus märgistavad sisemist puhastu- 
mist, vähemalt ilmset valmisolekut sel- 
leks. K. Tool mängib esimese kohtumise 
Krogstadiga suureks, paiskab saali oma 
nooruskiindumuse — ta puhkeb juba 
Krogstadi häält kuuldes —, see kahvatu 
kurnatud kuju saab elumõtte. Tundub, et 
selle lavastuse IME sünnib Krogstadi- 
A. Raimo ja Kristine-K. Tooli teineteise- 
leidmises — suur ime, mida Nora nii kan- 
gesti ootab suhetes Helmeriga. Aga see 
kõik ei hakka resoneerima Nora isiksuse- 
ga, kelle ambitsioonid näiteks sootuks 
väiklasemateks osutuvat. Paraku pole lii- 
ga tehtud Ibsenile, vaid oma lavastuse- 
le — kogu lugu mõjub Nora järjekordse 
kapriisina. mis tänu juhuste kokkulan- 
gemisele paisub koduseks skandaaliks 
(mida Nora finaalikõneluses juba meele- 
ga paisutab!). On väidetud, et Ibseni näi- 
dendid lõpevad seal, kus tegelik võitlus 
alles algab, mida toetab Ibseni enda väi- 
de: «Ma ei saanud pidama jääda «Nuku- 
maja» juurde. Nora järel pidi tingimata 
ilmuma proua Alving.» Praeguse «No- 
ra» puhul tundub, et Ibseni järgmiseks 
näidendiks võinuks olla «Tõrksa taltsu- 
tus», sest Noral polegi kavatsust kodust 
lahkuda (miski pole teda selle suure pu- 
hastumiseni viinud). Kõik on olnud vaid 
silmakirjalik õrritusmäng. Üsna varsti, 
nii umbes veerand tunni pärast, tuleb ta 
tagasi või jääb ootama Helmeri tagasi- 
kutset. Mis puutub siia aga Ibsen? 


Ei arva, et «Norat» peaks lavastama 
just täpselt nii, nagu pakkus välja teat- 
rikriitik Lilian Vellerand TMK 1985. a 
aprillinumbris oma retsensioonis («Lah- 
kumine») olematule Ibseni-tõlgendusele 
Noorsooteatris. Aga kujutluspilt hakkas 
tööle ja müstifikatsioon mõjus elavama- 
na (eelkõige rikkamana) kui tegelikkuses 
realiseerunud lavastus. 

Üsna paljud Ibseni-uurijad on järeldu- 
sele jõudnud, et suure dramaturgi taga 


sa oli varjul ka suur lavastaja. Kui tähe- 


lepanelikult tema remarke lugeda, võib 
aimata peenelt paikapandud režiid, täp- 
seid misanstseene, millele ehitub üsna 
raudne dialoogi- ja suhete loogika. Järe- 
likult pole Ibseni näidendid nii kergesti 
väänatavad kui näiteks Shakespeare'i 
või Tšehhovi «avatud» näidendid. Ibsen 
hakkab lihtsalt vastu, ta paneb oma tahte 
maksma ka veel 80 aastat pärast oma 
surma. Seepärast ei tuleks ka siinseid 
pretensioone võtta kui a priori autori- 
truudust kaitsvat positsiooni. Ei taha 
süüdistada lavastajaid Ibsenile liiga te- 
gemises. Ibsen teeb neile ise liiga, kes te- 
ma tahtele ei allu. 


Karoliine sassis lõngaviht ehk muinasjutt, 


nagu me teda mõistame 


«KAROLIINE HÕBELÕNG»+ Stsenaristid Helle 
Murdmaa ja Vladislav Koržets, režissöör H. Murd- 
maa, operaator Ago Ruus, kunstnik Roland Kol- 
mann, helilooja Olav Ehala, koreograaf Mait Agu, 
helioperaator Enn Säde. Laulutekstide autorid Ju- 
han Saar, Hando Runnel, Leelo Tungal. Osades: 
Chätrin Bagala (Karoliine), Martin Veinmann 
(Kaspar), Rein Aren (kuningas), Salme Reek 
(hoidja), Kärt Ulman, Kirstin Loorits, Siiri Sisask 
(ümmardajad), Enn Klooren (kojaülem), Luule 
Komissarov (Petumeel), Ines Aru (Libekeel), Jüri 
Vlassov, Mihkel Smeljanski, Heli Kohv, Kaie 
Mihkelson jt. Värviline, 2045,6 m (8 osa). «Tal- 
linnfilm», 1984. Esilinastus kunstinädalal «Tar- 
tu kevad» 16. mail 1985. Pälvis kolmanda 
auhinna üleliidulisel filmifestivalil «Muinasjutt» 
1986. 


Libekeel (Ines Aru) ja Petumeel (Luule Komis- 
sarov) «kiigel». 


J. Lõhmuse foto 


TIIA TOOMET, JAAN KAPLINSKI 


Järve jaotamine. 
ki), Mülkakoll (Jüri Vlassov) ja Kaspar (Martin 
Veinmann). 


Laukakolt (Mihkel Smeljans- 


V. Menduneni foto 


Väliselt on «Karoliine hõbelõng» kõigi- 
ti muinasjutupärane film. On haldjad, on 
kollid, on näkid, libahundid, päkapikud 
ja röövlid, on kuningas ja printsess. 
Tempo on särtsakas, tegelased on lakka- 
matult liikvel, ei püsi suurt paigal ka 
üksteisega rääkides. On leidlikke trikke 
ja lustakaid stseene (näiteks järve jaga- 
mine kollide vahel). See kõik näitab, et 
Helle Murdmaal on silma ja oskust tege- 
vust käima panna ja õhustikku luua, 
mida kinnitab ka filmile omistatud üle- 
liiduline preemia. Nii et võiksime süda- 
merahuga tõdeda: jälle üks imeilus vär- 
viline Eesti film! Ilusad tüdrukud, ilusad 
maastikud, ilus muusika, ilusad laulud, 
ilusad tantsud, ilusad tunded, ilusad ka- 
vatsused. Ja hollywoodlikult ilus lõpp — 
kaks valges riides noort inimest, kunin- 
gas ja printsess, seisavad lossiväravas 
valguse säras, nad on teineteist leidnud, 
vaevad on seljataga. 

Aga kas neid vaevu ikka oligi, tekib 
filmi lõpus kiusakas küsimus. Kui lossi- 
trepilt noorpaari kõrvalt tagasi vaada- 
ta — mis jäi filmist meelde? Kas katsu- 

muste ja eneseületamiste rada, mida 
käies nipsakas tüdruk leiab enda ja oma 
armastuse nagu filmi aluseks olnud Soo- 
me muinasjutus «Kuldvokk» (mille põhi- 
skeemi on muudetud, millele on lisaks 
võetud mitmeid teisi muinasjutu- ja 
muistendimotiive)? Pigem meenutas 
nähtu küll kahe kõrgest soost noore ini- 
mese lõbusat jalutuskäiku grüünes, Ees- 
timaa kaunites paikades, kus nende auks 
tegid mõne revüünumbri ka kohalikud 
haldjad, kollid ja näkid. Just viimastele 
oli pööratud filmi peatähelepanu, mitte 
süžeele, mitte selle taga olevale ideele 
või filosoofiale. 

Siit algavadki filmi küsitavused. Kõi- 
ge suurem neist on muidugi lähenemis- 
printsiip ise. Sellest tuleneb mõndagi 
muud. Kuna film koosneb üksikutest si- 
suliselt vähe seotud etteastetest, siis na- 
gu revüüfilmi puhul ikka, kipub jääma 
mulje, et mitmed episoodid on vaid ette- 
käändeks laulu- ja tantsunumbritele. 


«Karoliine hõbelõng». Võttehetk. Pildil: 


valgustaja Peep Peitre, 


Nii lammaste pesemine kose ääres. Nii 
õhtune rahvatantsupidu vokimuusika 
saatel. Nii okstest onni põlemine filmi 
lõpus, mille ümber taas hõljuvad tantsu- 
sõõrid. Ja nagu öeldud, nii tegelikult 
ka terve Karoliine ja Kaspari seiklusroh- 
ke jalutuskäik. Et selle jalutuskäigu jook- 
sul kuningatütar Karoliine tujud vahel- 
duvad, on päris loomulik, seda ei pane 
sündmuste kirevas keeriskelus aga eriti 
tähelegi. Kuningatütre tujud! 

Et asjade loomulik kulg on pidevalt 
katkestatud, jutulõng katki lõigatud, on 
toimuvast kohati raske aru saada. Mis 
õieti juhtub alguses kosilastega? Mis 
tolmav kirst see on, mida tüdrukud eda- 
si-tagasi lükkavad? Miks piirab ku- 
ningas oma meestega lossi juures hunti 
ja kas see on sama hunt, keda pärast 
mitmel korral metsas näeme (libahunt?) 
Ons see hunt sümboolne? Aga laps ju 
niisugust sümbolismi ei taipa. Mis õieti 
juhtub Karoliine ja tobukeste röövlite 


valgusmeister Uno Lahthein, 


operaator Ago Ruus (kaamera varjus), operaatori assistent Tõnu Põldsaar, režissöör Helle Murdmaa, 
filmi toimetaja Loora Tarm ja teine režissöör Toomas Lepp. Vees Heli Kohv Näki osas. 


E 

(kosilaste?) vahel? Miks saab uhkest ja 
nipsakast Karoliinest nüüd järsku aland- 
lik ja leplik Karoliine? Küsida võiks 
veel palju ja küllap lapsed küsivadki, 
vähemasti need, kes tahavad aru saada, 
kaasa mõelda, otsivad lõbusate etteaste- 
te tagant lugu ennast, story't, jutulõnga. 


Sellest kõigest poleks mõtet nii pikalt 
rääkida, kui «Karoliine hõbelõng» oleks 
omas laadis ainuke. Sellisena oleks ta 
tervitatavgi. Paraku on viimasel ajal las- 
tele mõeldud lavastusi, filme ja telesaa- 
teid vaadates hakanud silma just see- 
sama tendents revüülikkusele, skow'lik- 
kusele. Ei leia enam naljalt lasteeten- 
dust, millesse ei kuuluks kohustuslikult 
laul, tants, mitmesugused efektid ja tri- 
kid. Näib nagu tahaksime last iga hinna 
eest lõbustada, enne kõike tema meelt 
lahutada. Mis on siis selles halba, võib 
küsida. On ju teada, et laps ainult seda 
vaatabki, mis talle huvitav on. Ega po- 
lekski halba, kui laul, tants ja tingel- 
tangel ei kipuks liiga sageli varjutama 
lugu ennast, mis tegelikult on ise 
huvitav, hingeminev, õpetlik. 


Nii juhtus «Nukitsamehega», nii juh- 
tus telefilmiga «Kevad südames», nii 
nüüd ka «Karoliine hõbelõngaga». Näib 
nagu ei usuks meie filmitegijad lapse 
võimesse vastu võtta loo sõnumit. Sõnu- 
mit, mis oma lihtsuses on mõnikord väga 
sügav ja oluline. Nagu Oskar Lutsu «Nu- 
kitsamehes», kus kollilapsest saab mitte 
ime, vaid tavalise inimliku suhtumise ja 
suhtlemise läbi inimlaps. Nagu muinas- 
jutus «Kuldvokk», kus upsakas kuninga- 
tütar tõesti õpib tundma elu valu, nälga, 
vaesust ja sealtkaudu ka tõelist armas- 
tust. Või ei pea me muinasjuttude sõ- 
numit enam vajalikuks? Arvame ehk, et 
niisugused muistsed lapsi põlvest põlve 
köitnud ja kasvatanud lood on täna- 
päeva lapsele igavad ja väheütlevad ning 
katsume neid laulu, tantsu, näkkide ja 
haldjatega huvitavaks teha. Kas ei ole 
see siiski vaid väga pinnapealne huvita- 
vus? 

Kas ei juhi me nii oma lapsi eluski 
otsima vaid teravdatud, vürtsitatud ela- 
musi, mis aitaksid igavat argipäeva põ- 
nevaks muuta, selle asemel et aidata 
neil märgata ilusat ja huvitavat ning 
kurba ja rasketki sellesama argielu sees? 
Ja kas ei eemaldu me just nii tõelistest 
muinasjuttudest, muinasjutu olemusest 


pseudomuinasjutulikkusse, muinasjutu- 
butafooriasse? 

Muinasjutt ei ole algselt sugugi mitte 
kirjandusliik, mis peaks inimest (last) 
elust eemale meelitama, vaid vastupi- 
di — muinasjutt toob meid elutäiusele 
ligemale. Küsimus muinasjutu ja filmi 
vahekorrast ulatub üle selle sõnavõtu 
raamide, aga igatahes*on ta oluline küsi- 
mus. Muinasjutt on üks tehniliselt täius- 
likumaid proosavorme, temast on võrsu- 
nud otseselt novell ja kaudsemalt ka 
romaan ning teised proosakirjanduse 
žanrid. Sealtkaudu on ta mõjutanud ka 
filmikunsti, mis mõnes mõttes on lähe- 
mal jutustavale kirjandusele kui draa- 
male. Kas või juba sellega, et film saab 
edasi anda loodusekirjeldusi ning sünd- 
muste dünaamikat (näiteks lahingud, 
tagaajamised), mida teatrilaval ei saa. 
Filmi jälgitakse nagu suulist jutustust 
algusest lõpuni, teda ei saa peatada, 
tagasi kerida või lehitseda nagu raama- 
tut. 

Võib-olla tasuks filmitegijatel siis 
muinasjutu juurde tulla sisulisemalt ja 
suurema respektiga kui seni. Võib-olla 
tasuks muinasjutu kompositsioonist õp- 
pida, kuidas tegevust köitvalt ja kom- 
paktselt esitada. Muinasjutu-uurijad 
(Axel Olrik) on kindlaks teinud mitmed 
lihtsad reeglid, mida klassikaline mui- 
nasjutt on jälginud, nagu «kordumise 
seadus» (seiklused ja võitlused ei ole 
päriselt erinevad, vaid korduvad ja va- 
rieerivad üksteist), = «lavalise kaksuse 
seadus» (korraga pole esiplaanil rohkem 
kui kaks tegelast), «kolmarvu seadus» 
(ühesuguseid tegelasi või sündmusi on 
kolm), «tagakaalu seadus» (kangelase 
kõige rängem katsumine on kõige viima- 
ne, see on enamasti kolmas). 

Usun, et Olriki «eepilised seadused» 
on pikas arengus kujunenud ja vastavad 
väga hästi jutukuulaja, eriti lapse psüü- 
hikale. Oluline on, et kõik need seadu- 
sed muudavad muinasjutu kompaktse- 
maks, reljeefsemaks, alistavad kõik sünd- 
mustiku selgusele ja jälgitavusele. Just 
see on Eesti filmide ja muude hulgas 
ka «Karoliine hõbelõnga» kõige nõrgem 
koht. 

Ettore Scola «Ball» 


*LE BAL», Stsenaristid Ruggero Maccari, Jean- 
Claude Penchenat, Furio Scarpelli ja Ettore Scola, 
režissöör Ettore Scola, operaator Ricardo Aro- 
novich, kunstnik Luciano Ricceri, kostüümikunst- 
nikud Enzio Altieri, Francoise Tournafoud, ko- 
reograaf D'Dee, helilooja Vladimir Kosma, mon- 
teerija Raimondo Crocciani. Osades: Jean-Frangois 
Perrier, Marc Berman, Nani Nošöl, Danielle 
Rochard, Liliane Delvat, Monica Scattini, Michel 
Toty, Olivier Loiseau, Aziz Arbia, Etienne Gui- 
chard, Christopher Alwright, Martine Chauvin. 
Värviline, originaalkestus 112 min. Prantsus- 
maa, Itaalia, Alžeeria ühistoodang, 1983. 


KAKS ARVAMUST 


Ettore Scola joonistus «Balli» tegelastest. 


TUMMA DIALOOGI VÕIMALUSED 


Kuidas võiks tantsusaalis toimuvates sünd- 
mustes kajastuda ajalugu? 

Võib-olla pole tantsusaal just kõige koha- 
sem paik suuremate üldistuste tegemiseks. Ja 
võib-olla pole ka pelk ajaloosündmuste meenu- 
tamine (meie jaoks veel: võõra maa, võõra 
rahva omade) see kõige olulisem, igaüht puu- 
dutav. 

Veepiisas võib peegelduda maailm, aga 
ei pruugi: kas pole piisk õiges kohas või ei satu 
vaataja õigesse kohta või ei näita peegelduv 
maailm oma olulisimat külge. 

Tantsusaalis muidugi võiksid toimuda 
sündmused, isegi veel piiratumais tingimusis, 
mis oma üldistusjõuga tõepoolest igaüht 
vapustaksid. Ilmselt saaks see kergesti toi- 
muda näiteks psühholoogilisel plaanil, võima- 
luse läbi tegelaste ja sündmustega samastuda. 
Kuid kogu tegelastüüpide galerii esitatakse 
meile E. Scola filmis kohe sellisena, et mingist 
omaksvõtust ei saa juttugi olla. Me näeme 
rida groteskseid karikatuure inimtüüpidest, 
küll tuttavatest, kuid siiski mitte meeldiva- 
test. Igaüht esitletakse nagu nimme mingilt 
eemaletõukavalt, võõristusttekitavalt küljelt, 
eksponeeritakse just nagu laadapalaganil. 

Kahtlemata on see võte kunstikavatsuslik. 
Loodav distants sunnib igaüht tõepoolest end 
kontrollima: egas mina ometi ole selline? Võte 
pole uus. Toimuvad sündmused ei näi vajavat- 


60 kisellist publikuhoiakut. Vastupidi. Mitmeski 

edaspidises stseenis otse kutsutakse vaatajat 
oma heakskiitu ja poolehoidu avaldama. Aga 
kellele? Pajatsile? Pilapildile? 

Retro on moes. Retro läbi võib tõepoolest 
sündida ka kunstijõuline üldistus. Ning üks 
üldistus, mille juurde igasugune retro meid 
alati juhib, on meie endi ajutisuse tunnetami- 
ne — selle mõistmine, et ka käesolev hetk ja 
mood on vaid mööduv ning tähtsusetu, kunagi 
aga ehk jälle nostalgiatki tekitav. 

Autorid töötavad sellelegi võimalusele vas- 
tu. Ulatuslikus proloogis ja epiloogis demonst- 
reeritakse meile midagi, mis nagu asuks väl- 
jaspool konkreetset aega ja kohta. Näeme just- 
kui tantsusaali külalisi üldse, justkui rõi- 
vastust kui sellist üldse, kuuleme justkui 
mingit üleüldist tantsumuusikat. 

On arusaadav, et selle taustal tahetakse 
näidata inimtüüpe «puhtal» kujul, väljaspool 
rolle, igavikulises plaanis. Kuid üldistus — 
igal ajal esinevad needsamad tüübid — näib 
jäävat väheoluliseks, liiati võtab too puhaste 
tüüpide paraad alguses ja lõpus sellegi üldis- 
tuse tegemise rõõmu vaatajalt. 

Ja üldse: kas peaksidki tantsusaali külas- 
tama kõik võimalikud inimtüübid? Mida otsib 
sealt näiteks keskealine, endassetõmbunud 
teadlane või ammu lootuse kaotanud vana- 
piiga? Sama hästi ju võiksid seal ringi sebida 
lapsed, trallitada ätidki... 

Piiritletus, raamistatus, vormisund, väl- 


jendusvahendite reglementeeritud hulk — 
need tunnused iseloomustavad igasugust 
kunsti, need õieti teevadki kunsti üldse Kuns- 
tiks, kus võimalikult nappide vahenditega 
püütakse anda võimalikult suur üldistus. 

Kõne all olev film (ja ilmselt selle aluseks 
olev näidendki) on peale kõige muu end piira- 
nud eriti silmatorkavalt ja mitmeti: on loobu- 
tud sõnalisest tekstist, tegevuse kandumisest 
väljapoole üht ja sama ruumi, suurt hulka 
rolle on pandud mängima piiratud hulk näitle- 
jaid, muusikana kasutatakse üksnes tantsu- 
muusikat jne. 

Kõikvõimalikud piirangud, vormivõtted, 
raamid ja reglemendid iseenesest ei saa 
veel kaugeltki tagada tõelise kunstiteose 
sündi. 

Üks asi on täiuslikkus: ei midagi puudu, 
ei midagi ülearust. Nii palju kui vaja ja nii 
vähe kui võimalik. 

Teine asi on meisterlikkus: nende tingi- 
mustega toimetulek. Stiilitruudus. Vormi- 
loogika. 

Draama lõpeb siis, kui kõik tegelastevahe- 
lised suhted on ammendunud. Fuuga lõpeb 
siis, kui kõik kontrapunktilised ümberpaigu- 
tusvõimalused on teostatud. Maal on valmis, 
kui sinna ei saa enam midagi juurde lisada ega 
sealt midagi ära võtta. Mida kitsamates piiri- 
des, mida napimate vahenditega end suude- 
takse väljendada täiuslikult, seda kõrgem on 
meisterlikkuse tase. 

Ja alles siis võib kõne alla tulla kunst, 
geniaalsus — oluliste, püsivate väärtuste esi- 
letulek, «igaviku valguse» langemine täiusli- 
kult ja meisterlikult edasiantud sündmustele 
või pildile, põgusa hetke peatumine... 

Näib olevat üldine, et kõigis «dünaami- 
listes», ajas kulgevates kunstides (teater, muu- 
sika, kino, aga ka fabulatoorne kirjandus) 
võib eristada kaht faktorit: üht — püsivat, 
konstantset ja muutumatut, mis astub dia- 
loogi teisega — mitmesuguste ajutiste, püsi- 
matute ja muutuvatega. 

Kirjanduses on näiteks väga tavaline min- 
gi ühe, püsiva tegelaskuju pidev rändamine 
mööda kõikvõimalikke olukordi. Põhimõtte- 
liselt sedasama võtet on sageli rakendatud ka 
nõnda, et konstantne tegelastüüp pannakse 
rändama ajastust ajastusse. Legendid Ahas- 
veerusest, reinkarnatsioonid budistlikus kir- 
janduses jne. Seda võib ette tulla ühe teose 
piirides, aga, nagu on näidatud, korduvad 
tegelikult ühed ja needsamad tüübid mõnikord 
läbi terve epohhi (uusaegses kirjanduses näi- 
teks võib leida suurel hulgal Hamleteid, Don 
Guijotesid, Don Juane, Fauste). 

Igal juhul osutuvad kõigil neil juhtudel 
olulisteks ja tähendusrikasteks püsiva ning 
muutuva omavahelised suhted ja vahekorrad. 
Püsivast faktorist saab nagu omamoodi kons- 
tantne valguseallikas, mis omalt küljelt val- 
gustab läbi kõik, mis tema ette jääb; või nagu 


etalon, mõõdupuu, millega mõõdetakse ja 
kaalutakse mööduvaid, ajutisi ja püsimatuid 
väärtusi. 

Ning siit võikski lõpuks välja tuua kõnes- 
oleva filmi suurima omapärasuse, aga ka suu- 
rima küsitavuse. 

Ühekorraga on siin püsivaks jäetud kõik 
tegelastüübid, samuti ruum ja tegevus. Muu- 
tub ja liigub üksnes aeg — diskreetsetes ühi- 
kutes, ühest novellist teiseni — ning koos sel- 
lega rekvisiidid, kostüümid, muusika, kom- 
bestik. 

Mis on tulemuseks? 

Tõeline, oluline ja tähendusrikas dialoog 
hakkab toimuma tummade faktorite vahel: 
muutuvate rekvisiitide ja üha korduvate, püsi- 
ma jäävate tüüpide vahel. Rekvisiidid, kom- 
bed, muusika, kostüümid hakkavad kõnele- 
m a — omas keeles; tegelased ise aga (kuna 
verbaalne kõne filmis puudub) moonduvad 
groteskseteks pajatsiteks, mängukannideks, 
rekvisiitideks üha uusi ja uusi ilmeid võtvas 
olustikus. 

Kas see dialoog on tõepoolest oluline ja 
tähendusrikas? Kas kommenteerib aeg pisi- 
sündmusi või üritatakse tühiste seikadega 
illustreerida ajalugu? Kas tajume mängu- 
kannidel igaviku valgust? 

Jäägu need küsimused siin vastamata. 
Oleks äärmiselt kahju, kui tuleks öelda, et kõik 
need julged kavatsused, kogu see vägagi oma- 
pärane taotlus on jäänud tegelikult lõpuni 
teostamata, täielikult realiseerimata, et kõne 
all on vaid eksperiment, katsetus, proov. Sest 
vaevalt võib loota, et lähemal ajal sõandatakse 
midagi selletaolist üritada, kartmata korda- 
mist... 

Ehkki: ka idee ise maksab midagi. Ka siis, 
kui ta on põhimõtteliselt teostamatu. 


PRANTSUSE CESA R'ID 1984 


Parim film: «Meie armastuse terviseks» 
(+A nos amours»), režissöör Maurice Pialat; 
«Ball» («Le bal»), režissöör Ettore Scola. 
Parim režissöör: Ettore Scola («Ball»). 
Parim meesnäitleja: Coluche («Hüvasti, 
marionett»; «Tchao, pantins). 


Parim naisnäitleja: Isabelle Adjani 


(+Mõrtsukalik suvi»; «L'6t6 meurtrier+). 


Parim meeskõrvalosa: Richard Anconina 
(*Hüvasti, marionett»). 
Parim naiskõrvalosa: 
(«Mõrtsukalik suvi»). 

Parim välisfilm: «Fanny ja Alexander» 
(«Fanny och Alexanders), Ingmar Berg- 
man, Rootsi. 

Parim prantsuskeelne välisfilm: «Valges 
linnas» («Dans la ville blanche»), Alain 
Tanner, Šveits. 


Suzanne Flon 


PRANTSLASTE -ESPRIIST 


ITAALLASE PILGU LÄBI 


Prantsuse espriist on väga palju räägitud ja 
kirjutatud, ometigi paistab see nähtus mingi 
tabamatu saladuskattega varjutatud olevat. 
Kuigi meie emakeeles on sõnale esprit üpriski 
täpsed vasted «vaim» või «vaimsus», ei ole 
tõlge kaugeltki ammendav. 

Saatuse tahtel on juhtunud, et Maarjamaa, 
erinevalt paljudest teistest Euroopa maadest, 
prantsuse mõjutustest eemale jäi. Pole siis 
imestada, et nooreestlased Prantsusmaa alles 
meie sajandi alguses avastasid. Pole ka imes- 
tada, kuivõrd nende vaimustumine vastupi- 
diselt mõtlema kutsus. On inimlik mitte ar- 
mastada seda, mida ei tunne. Muidugi on 
raske mõista rahvast, kes ise põletas tule- 
riidal Jeanne d'Arci või kes esietendusel «Car- 
meni» välja vilistas, nii et nende kõigi aegade 
geniaalseim helilooja peagi ahastusest hinge 
heitis. Või kes 1939. aastal, omades Euroopas 
suurimat armeed, laskis Hitleril rahumeeli 
Poolat õgida, selle asemel et nädalaga natslik 
Saksamaa purustada ja ennast ning kogu 
inimkonda kõige õudsemast katkust päästa. 

Mis seal rääkida! Prantsusmaa oli ja on 
üks kummaline maa. Tema minevik ja olevik 
hämmastab vähegi loogiliselt mõtlevat ini- 
mest. Kuid hämmastab ka muuga. Piisab 
vaid Ermitaažis peatuda Renoiri maali «Tü- 
tarlaps lehvikuga» ees või kuulata Saint-Saön- 
si «Luike» või lugeda Saint-Exupery «Väikest 
printsi», kui oledki ära võlutud. Mis see siis 
on, mis meid seejuures hurmab, heldima pa- 
neb? Kes oskab seda sõnadega seletada? Ja 
mis veelgi kummalisem — prantslased ise 
selle juures eriti pead ei murragi. Kõige pare- 
maid lehekülgi on prantsuse espriile pühenda- 
nud just mitteprantslased. Kas või Heming- 
way, Remargue, Ehrenburg või meie Semper 


«Ball». Esimene ajalõik — 1936. 

ja Tuglas. Juba möödunud aasta aprillis ava- 
nes Tallinna kinopublikul võimalus prantsuse 
vaimule itaallase Ettore Scola silmade läbi 
üpris põgus pilk heita. Ja et eesti publiku 
huvi prantsuse vaimu vastu nii suureks osu- 
tus, oli ehk avastuseks neile, kes viimastel 
aegadel oma huviobjektiks valinud orienta- 
listika või angloameerika elufilosoofia. Ega 
ennast vägisi armsaks tee, kuid kinopileti 
«Ehasse» ostis endale iga vaataja vist ikka 
vabatahtlikult ja mis veelgi olulisem näitaja 
— saalist lahkujaid polnudki. 

Kas asi on minus või muus, aga häid 
Prantsuse filme olen viimase kümne aasta 
jooksul meie kinodes harva näinud. Ometigi 
olen just meie ajakirjanduses kuulnud kiitvaid 
sõnu Truffaut', Godard'i, Resnais', Malle'i, 
Vadimi, Chabroli jpt kohta. Ekraanil aga 
olen näinud nendest kuulsustest vaid 
ühte — Resnais' «Minu Ameerika onu». Miks 
see küll nii on? Kui palju Prantsuse filme 
sai aga vaadatud kooli- ja tudengipõlves 
60.—70. aastatel. Kas või «Kiskjate pidu», 
«Suured manöövrid», «Ülemise rõdu lapsed», 
«Suur jalutuskäik», «Sadam udus» jne jnv. 
Rõõm on tõdeda, et just viimasel aastal 
oleks nagu Prantsuse filmide ostmisel pare- 
must märgata. «Ihnust» vaatasin kaks korda 
ja ei jõudnud ära imestada Louis de Funšsi 
oivalist mängu, kuid ka Moliere'i näidendi 
perfektset venekeelset dublaaži. Väga meeldis 
«Pitsikuduja» veel noorukese Isabelle Hup- 
pert'iga peaosas. Robert Hosseini «Hüljatud» 
rahuldas mind just oskusega Victor Hugo 
suurteost lakooniliselt ümber = jutustada. 
Prantslased on üleüldse selle peale meistrid. 
«Tallinnfilmis» seda teha ei osata, mistõttu 
raamatut mitte tundev publik Eesti filme 
ei mõista ja peab neid õigustatult igavaks. 

E. Scola filmi «Le bal» eestindatud peal- 
kiri «Dancing* pani oma naiivse infantiil- 
susega muigama, sest et niisugune trikk on 
ristipõiki vastuolus nimetatud režissööri seni- 
se loomingu ja eriti just käesoleva filmi taot- 
lustega. Tõlkija kuulub ilmselt nende eestlaste 
kilda, kes prantsuse espriid tituleerib sõnade- 
ga «väga peen». Film aga seda kaugeltki 
polnud. 

Väita, et E. Scola oma prantsuse esprii 
tõlgenduses napisõnaline oleks, kaugeltki ei 
saa. Dialoogi puudumine ei tähenda veel sõna 
puudumist, sõnumist rääkimata. Tegelikult on 
ju sõna laulude fonogrammides, ja geda üpris 
ohtralt. Muidugi jõuab sõna läbi läulu vaid 
prantsuse keelt tundva publikuni, kuid säili- 
tab oma sõnumi ka ülejäänutele, kuna suurem 
osa filmis kasutatud šansoonidest on rahvus- 
vahelise mainega, isegi meil omal ajal šlaag- 


riteks saanud. Üleüldse on muusikaline kujun- 
dus «Balli» tugevamaid komponente. E. Scola 
on selle usaldanud Kosma juuniorile, kes meile 
ehk vähem tuntud kui Joseph Kosma, igi- 
halja «Sügislehtede» meloodia autor. Seni 
kuuldut silmas pidades ei näi Vladimir Kosma 
olevat sugugi nõrgem kui Michel Legrand, 
«Ballis muusika põhjal aga paistab viimasest 
isegi universaalsem. Filmi juhtmotiiviks on 
ta valinud Olivieri-Poterat' laulu“«J'attend- 
rai» («Ootan sind»), mille kaasaegse orkest- 
ratsiooniga filmi alustatakse ja lõpetatakse. 
Laul läheb originaalesituses mängu Teise maa- 
ilmasõja aega kujutavas episoodis, kus kaks 
naist selle «Ootan sind nii päeval kui ööl...» 
järgi omavahel tantsivad. Situatsiooni teeb 
veelgi traagilisemaks Rina Ketty naiivsevõitu 
interpretatsioon ning okupatsiooniaja hinge- 
muserdus osatäitjate olemuses ja käitumises. 
Millise leevendusena järgneb sellele lõpmatule 
ootamisele Notre-Dame'i kellade helin teadus- 
tamaks Pariisi vabastamisest ning rõõmu- 
joovastus Maurice Chevalier* kurikuulsa 
«Fleur de Paris» («Pariisi lill») saatel, milles 
ülistatakse võitu, vabadust ja trikoloorset lip- 
pu. Leian, et just see osa filmist on E. Scola 
sotsiaalsuse ja üldhumanisni tipp. 

Zanrimääratluselt nimetaksin E. Scola fil- 
mi sotsiaalseks epopöaks. Alustades oma 
spektaaklit tänapäevast, viib ta meid oskusli- 
ku trikiga 1936. aastasse, mil vasakpoolsed 
parteid saavutasid valimistel ülekaaluka või- 
du. Rahvusrinde nõrkust ning järeleandmist 
parempoolsele opositsioonile näidatakse fil- 
mis, kui pseudo-Jean Gabin flirdib suurilma 
blondiiniga. Rahva poiss murrab truudust 
Marianne'ile (Marianne — Prantsuse vaba- 
riigi sümbol). Järgnev tants omal ajal kõmu 
teinud laulu «Meil korras kõik, madame la 
Marguise» saatel sümboliseerib Prantsus- 
maa inertsust pärast Saksamaale sõja kuulu- 
tamist 3. septembril 1939. Laul on õpetlik 
mitmeski suhtes, tema pealkiri on saanud 
diplomaatiliseks terminiks, mistõttu seletak- 
sin lühidalt selle sisu. Keegi suursugune daam, 
olles kaugel eemal kodust, saab telefoni teel 
teenrilt teada, et tema lemmikmära on sur- 
nud, kuid muidu olevat kodus kõik vanaviisi. 
Küsimuse peale, kuidas mära suri, vastatakse, 
et mära põles koos teiste loomadega talli sisse. 
Järgneb jällegi küsimus, et kuidas tall põlema 
läks, ja vastus — leegid kandusid lossilt, 
mis lõõmas tulekahjus. Viimases salmis sel- 
gub, et lossi süütas vana markii ise, olles eel- 
nevalt kogu vara maha mänginud, mürki 
võtnud ja kukkudes küünla vaibale pillanud. 
Laul lõpeb sõnadega: «Kuid muidu meil, 
madame la Marguise, on korras kõik, on kor- 
ras kõik.» 

Nii paistis ka kogu Prantsusmaal kõik 
korras olevat, kuni fašisti «heil Hitler!» fil- 
mispektaaklis osalejaid jahmatusest tarduma 
sunnib. Tantsumuusika lakkab. Tantsida, st 

«Ball». «Kolm graatsiat». 


tegutseda, enam ei saa. Kuid siiski! Tantsijad 
hakkavad esialgu küll arglikult, siis aga juba 
julgemalt ja julgemalt jalgadega ühes rütmis 
vastu põrandat trampima. See on juba vastu- 
hakk, millest kasvab välja Rõsistance. Nüüd 
järgneb sõjaaegne episood, millest sai juba 
räägitud. Pärastsõjaaegsele amerikanismile 
paneb punkti mustanahaline sõdur, võttes 
kotist trompeti ja esitades Edith Piafi surema- 
tu «La vie en rose» (eesti k «Ma joobun 
õnnest»). See oleks nagu vihje: «Mida teil 
meilt õppida, olete ju ise meist üle!» Näeme 
veel nn lõnguste aega ja Alžeeria sõda, tunne- 
me ära biitlid ja 1968. aasta maisündmused 
ning olemegi taas olevikus. 

Milline on siis tänapäeva Prantsusmaa 
nähtuna E. Scola ajalookiikri läbi? Erineb 
ta oluliselt läbikäidud etappide, teiste aegade 
Prantsusmaast? Muidugi on riietus, soengud, 
tantsurütmid uued, kuid fonogrammilt tuleb 
endiselt «Ootan sind nii päeval kui ööl...» 
Kuidas saakski teisiti olla, kui Homo sapiens, 
keda režisöör mitme generatsiooni vältel 
mikroskoobiga uurib, on jäänud samaks. Ka 
nüüdisaegset Prantsusmaad asustavad targad 
ja lollid, edevad ja tagasihoidlikud, lühinäge- 
likud ja kaugelenägijad, passiivsed ja ettevõt- 
likud, pugejad ja ausad patrioodid. Inimene, 
nagu ta on, elab oma ajas ja ruumis ning loob 
sellise sotsiaalse situatsiooni, millise ta teatud 
ajaloohetkel on võimeline looma. Selles suhtes 
on E. Scola läinud üldhumanismi teed ja see- 
tõttu ehk lõikabki loorbereid nagu paljud 
teised kunstnikud, kes on just selle raja oma 
loominguks valinud. Kas pole see mitte elu- 
jaatus, mis filmist «Ball» 1983. aastal Prant- 
susmaa populaarseima filmi tegi? Kas mitte 
samal põhjusel ei pingutanud ka tallinlased 
mitme nädala vältel, et endale iga hinna eest 
kinosse «Eha» pileteid hankida. Tunne, et 
mitte ainult Prantsusmaal, vaid paljudes, pal- 

inimesi, kellel ükspuha, milliseid loosungeid 
hüüda, kellega kaasa joosta; kes on võimelised 
nõrgemale viga tegema, teisi alandama, tund- 
ma rõõmu väga tühisest ja üürikesest. Kas 
mitte just see ei tee Scola filmi ääretult 
aktuaalseks ning lähedaseks? 

Eks sel filmil ole teisigi plusse. Ta on 
äärmiselt atraktiivne. Näitlejate mäng ning 
ümberkehastumine on kõrgel tasemel. Muusi- 
ka valik maitsekas; kostüümid, soengud, ma- 
neerid äärmise täpsusega välja peetud. Ja 
veel kord: osatäitjate mäng! Esmakordsel vaa- 
tamisel ei tabagi, et filmi alguses tantsu- 
saali saabujad on hiljem viimane kui üks 
teistes, äratundmatuseni grimeeritud või sis- 
semängitud rollides. Paratamatult küsid en- 
dalt, kust saavad prantslased selliseid näitle- 
jaid? Kust nad tulevad? Käesolevas lavastuses 
pole ju ühtegi tuntud filmitähte! Aga eks 
ikka samast, kust meiegi. Ikka stuudiotest ja 
teatrikoolidest. Kuhu jäävad siis meie tähed? 
Küsin seda kui pedagoog. Oma õpilaste võime- 
test saan rääkida alles teatud õppetsükli möö- 
dudes. Kuidas saab tulevaste näitlejate või- 
meid ühtede katsetega ette öelda? Kas me ei 
saada äkki paljusid andekaid kandidaate 
tagasi ega pane kogemata uut lendu kokku 
keskmistest, kel n.ö hapukurgi olemus ehk 
sündimisest saati hinges ja muuks võimeline 
polegi? Eks ole meil ka tublisid näitlejaid, 
isegi väga häid. Kuid kas küllalt piisavalt, et 
mõnel etendusel kas või episoodiline roll teatri- 
muljet ära ei riku? 


Aga nüüd «Balli» juurde tagasi. Lugesin 
E. Scola filmist välja veel ühe probleemi. 
Tema kangelased tulevad tantsusaali üksi, 
nägudel ootus, lootus, salasoovi täitumise igat- 
sus. Filmi lõpukaadrites lahkuvad nad saalist 
jällegi üksinda, pettununa ja väsinuna. 
Ometigi juhtus vahepeal niivõrd palju. Siin- 
kohal meenub mulle hiljuti loetud Bunini 
novell +Pariisis», kus on öeldud järgmist: 
«Jaa, aastast aastasse, päevast päeva, salajas 
ootad ainult õnnelikku kohtumist lähedase 
inimesega, eladki ainult lootusest sellele koh- 
tumisele ja kõik on asjatu...» 

Tõepoolest, prantsuse vaimust on palju 
räägitud ja kirjutatud. Võib-olla pole teda 
üldse olemas? Ehk on see väljamõeldis, utoo- 
pia? Ma ei usu seda. Ma mitte lihtsalt ei 
usu, vaid ma olen veendunud, et ta eksisteerib. 
Prantsuse vaim on nende prantslaste mõtte- 
laad, kes on end jäädvustanud inimkonda 
rikastanud kunstiteostes, või on lihtsalt head 
inimesed. Seetõttu ületab nähtus kui selline 
ühe rahvuse piirid ja ülemaailmses mastaabis 
võtab endale universaalsema nime — huma- 
nism. Nii et, kas E. Scola on prantsuse espriid, 
vaimu, vaimsust tabanud? Oo jaa! Ja hästi 
tabanud. Ehk sama hästi kui prantslaste endi 
lakooniline kõnekäänd — C'est la vie! 


«Ball». Sõjaaeg. Saksa ohvitser tantsitab kollaboratsionisti. 


«Ball». Üks paljudest ajastutüüpidest filmis — 
Elvis Presley. 


ETTORE SCOLA (1931) on itaalia filmilavas- 
tajate keskmise põlvkonna esindaja. Kui seda 
põlvkonda piiritleda Vittorio Taviani (1929) 
ja Bernardo Bertolucci (1941) nimedega, kuu- 
luvad sinna M. Belocchio, E. Olmi, P. Taviani, 
ka T. Brass jmt. Need režissöörid, kes pole küll 
meie kinokülastajatele kuigi tuttavad, koos 
vanema põlve filmiloojatega — Antonioni, 
Fellini, Rosi, Ferreri — moodustavad selle 
tosinkonna, kes Itaalias suudavad teha filme, 
mis rahuldavad ka väga nõudliku maitsega 
kinokülastajat. (Sel maal toodetakse keskmi- 
selt 200 filmi aastas, neist kümmet (seega 
5 %) peetakse kaasarääkimisvõimeliseks rah- 
vusvahelisel kõrgtasemel.) Itaalias, mida Lää- 
ne massipublik tunneb rohkem ajuvabade 
muusikakomöödiate ning seksi- ja õudusfil- 
mide (nende õudusfilmi-e«klassik» on Dario 
Argento) tootjana, ei ole seega tõsise filmi 
loojaid eriti palju. Alla 40-aastased lavastajad 
(väheste eranditega) ei ole oma töödega mit- 
mel põhjusel ületanud keskmist kommerts- 
nivood. 

Nimetada E. Scolat tõsiseks režissööriks 
saab muidugi naljaga pooleks: ta on ka ise 
märkinud, et teeb «tõsiseid, aga lõbusaid» 
filme. Komöödias köidab Scolat ta oma sõna- 
del siiski alati eksistentsiaalne või ühiskonna- 

gu võtab ta loomingu teemad kokku üks ing- 
liskeelne leksikon. Puudutagu lugu kui tahes 
valusat probleemi, kas või fažismi võidukäiku 
Itaalias, nagu filmis «Eriline päev», pidavat 
režissöör alati suutma vaatajat naerma pan- 
na — see muudab teose inimlikumaks. Scola 
loomingu alaliseks eeskujuks on olnud Vitto- 
rio de Sica. Ta püüab teha filme «vana hea 
Itaalia komöödia» traditsioone järgides: fil- 
mis peab olema ühtaegu nii välist haaravust 


kui ka inimlikku sügavust — seega tahab 
Scola ju lavastada klassikalist head kommerts- 
filmi. 


E. Scola alustas 1953. aastal kaasstsena- 
ristina ja naerutamiskohtade väljamõtlejana, 
teenides samal ajal leiba ka ajakirjanduses, 
näiteks karikatuurisüžeede autorina satiirileh- 
tede juures. Kümne aasta jooksul töötas ta 
rohkem kui 20 filmi kaasstsenaristina; ühte- 
kokku võib Scola nime erinevate, suuremate 
või väiksemate ülesannete täitjana (idee, sü- 
žee, dialoogid jne) leida üle 70 komöödia ja 
tragikomöödia tiitrites. Sellest loomingupe- 
rioodist leidis ta endale pidevad kaastööli- 
sed Ruggero Maccari ja Furio Scarpelli, kelle- 
ga koos on kirjutanud paljude oma filmide 
stsenaariumid. 

E. Scola debüteeris iseseisva režissöörina 
1964 — filmiga «Rääkigem naistest». Järg- 
nes kümmekond enam või vähem edukat ko- 
möödiat, sealhulgas «Komissar Pepe» (1969); 
«Armukadedusdraama» (1970) ja «Kas luba- 
te esitleda? — Rocco Papaleo» (1971). Algu- 
sest peale on Scola filmides mänginud itaalia 
komöödiastaarid Gassmann, Sordi, Tognazzi, 
Mastroianni, Vitti, Manfredi jt. Samas ei põl- 
ga režissöör kasutada algajaid või amatöör- 


näitlejaid, nagu dokumentaal- ja mängufilmi 
piirimail lavastatud töölisfilmis «Trevico — 
Torino» (1972), samuti «Ballis». 

E. Scola loomingu kõrgaeg algab 1970. 
aastate keskpaiku. Kaheteistkümnes film «Me 
armastasime üksteist nii väga» (1974) oli 
menuga meiegi ekraanidel (see pälvis Kuldau- 
hinna IX rahvusvahelisel filmifestivalil 
Moskvas). Järgnesid «Inetud, räpased ja kur- 
jad» (1976), milles autor polemiseeris Pasolini 
lumpenite- ning vaestefilosoofiaga; episood 
kassetis «Elagu Itaalia!» (1977, tehtud koos 
D. Risi ja M. Monicelliga), ja samal aastal ka 
«Eriline päev». Režissööri tähtteoseid on 
«Terrass» (1981), milles ta vaatleb oma põlv- 
konnakaaslaste vaimset kriisi; 1982 valmis 
«Armukirg» (praktiliselt ainus ekraniseering 
Scolal — XIX sajandi kirjaniku Tarchetti ju- 
tustuse «Fosca» ainetel), «Uus Maailm» (ehk 
«Varennes'i öö») ja 1983 «Ball». Viimane 
E. Scola film kannab pealkirja «Makaronid». 

«Balliga» seoses tuleks osutada Scola töö- 
meetodile. Kogenud stsenaristina peab ta lugu 
äärmiselt viimistletud käsikirjast ja ehkki 
«Ballis» suuline kõne tegelaste vahel puudub, 
oli iga näitleja žest ja vastus sellele, n-ö tumm 
dialoog, kirjeldatud väga üksikasjalikult 
400-leheküljelises stsenaariumis. Teisalt pool- 
dab Scola võtteplatsil mõnikord peaaegu et 
kollektiivset filmiloomist, üldiselt ta laseb 
näitlejatel vabalt mängida, arvestab nende 
endi ettepanekuid. Scola jaoks on sageli tähtis 
tema teose otsene dialoog filmiklassikaga, 
teiste režissööride töödega. Küllalt filmielus 
osalenud, meeldib talle kasutada lõike olulis- 
test filmidest, tsiteerida, lasta näitlejatel 
improviseerida vanade filmide teemadel. Sel- 
les seoses tuleb eriti mainida filme «Me ar- 
mastasime üksteist nii väga», «Terrass» (seal 
olid tegelaste hulgas kineastidki) ja muidugi 
«Balli». Muide, režissöör ise arvab viimasest, 
«ajaloolisest diskofilmist», nagu seda nimetas 
ungari kriitik Andräs Schõry, et filmi tegevus 
oleks võinud toimuda sama hästi Itaalias või 
Ungaris kui Prantsusmaal. Siis ta küll oleks 
pidanud valima teised laulud, tantsud 
ning kostüümid, ent inimesi oleks kujutanud 
üsna samamoodi. 


ÕNNITLEME! 


3. aprill — HEINO UUSTAL, 
Pärnu Draamateatri lavas- 
tusala juhataja — 50 


T. aprill — VERONIKA BOBOSSOVA, 
«Tallinnfilmi» asedirektor, 
Eesti NSV teeneline kultuu- 
ritegelane — 60 


8. aprill — ELNA KODRES, 
«Estonia» = kontsertmeister 
— 50 


9. aprill — MARE VOOG, 
endine Pärnu Draamateatri 
näitleja — 75 


16. aprill — PAUL OPER, 
TRA Draamateatri elupõli- 
ne kingsepp — 70 


16. aprill — HELGE UUETOA, 
teatri- ja televisioonikunst- 
nik — 50 


21. aprill — RIHO JOONASE, 
flötist, G. Otsa nim Tallinna 
Muusikakooli õppejõud — 
50 


21. aprill — VIIVE AAMISEPP, 
Rakvere Teatri näitleja — 
50 


21. aprill — AVO PAISTIK, 
joonisfilmirežissöör — 50 


29. aprill — PAULA PADRIK, 
endine «Estonia» ooperiso- 
list, Eesti NSV teeneline 
kunstnik — 60 


30. aprill — PAUL KUUSBERG, 
Eesti NSV -rahvakirjanik 
— 710 

Peter Brook 


KE 


Kümneaastasena palunud Peter Brook 
endale osta kaamera. «Miks käia kinos ja 
kulutada raha teiste tehtud filmide pea- 
le, kui võib vaadata omi?» kõlanud prak- 
tiline seletus, ja küllap ei pannud kuue- 
teistkümneaastane Brook kedagi eriti 
imestama, kui ta pärast kooli lõpetamist 
väiksesse õppefilme tootvasse firmasse 
ametisse astus. Kinohuvi jätkus ka 
Oxfordi ülikoolis, kuhu ta asus õppima 
1942. aastal. Paari aasta pärast andis 
nooruki kinohuvi juba märkimisväärseid 
tulemusi: Brooki asutatud ülikooli ki- 
neastide ühingul valmis oma presidendi 
(ikka sellesama Brooki) eestvedamisel 
film «Sentimentaalne teekond». Üks krii- 
tikutest, kes oli spetsiaalselt läbivaatu- 
sele tellitud, märkis, et elas üle meeldiva 
taaskohtumise noorusega — Brooki teos 
tuletas meelde aegu, mil igasugust vir- 
vendust ekraanil filmiks peeti. 

Sellest hoolimata leiab Brook kohe 
pärast ülikooli lõpetamist koha filmi- 
kompaniis... 

Ei saa väita, et Brooki kinokarjäär 
oleks ebaõnnestunud. Pärast «Sentimen- 
taalset teekonda» väntas ta veel kuus fil- 
mi, mis oma professionaalsusega ületa- 
sid kaugelt tema esimese katsetuse. Aga 
ikkagi on kino suurim teene hoopis sel- 
les, et see juhatas Peter Brooki teatri 
juurde ja siin laabus kõik kohe harva 
nähtava eduga. Samal, 1942. aastal esi- 
mese õppesemestri lõpul, organiseeris 
Brook Oxfordis tudengitest-diplomandi- 
dest asjaarmastajate näitetrupi ja tõi 
nendega välja oma teise teatrilavastuse 
C. Marlow' «Doktor Faustuse». (Jaa, 
Brook alustas kohe teisest lavastusest — 
ei saanud ju vanemaid kaastudengeid in- 
nustada ühisele üritusele ülestunnistu- 
sega, et ta pole iial midagi lavastanud.) 
Lavastust näidati ka Londonis ja see lei- 
dis oma publiku. Seitseteist naela sisse- 
tulekut kanti Nõukogude Liidu abista- 
mise fondi. 

Heatahtliku, ehkki just mitte eriti 
laialdase vastukaja kutsus ajakirjandu- 
ses esile ka J. Cocteau' «Põrgumasin» 
(«Infernal Machine» 1945). Samal aastal 
valmis veel teinegi lavastus: «Pygma- 
lion», mille tellijaks oli sõjaväe kultuuri- 
list teenindamist korraldav organisat- 
sioon. Selle lavastusega sõidab Brook 


oma esimesele välisturneele — äsja sõja- 
masinast purustatud Saksamaale. 

«Pygmalion» avas Brookile ukse suur- 
de teatrisse. Lavastuse peaproovil viibis 
režissöör William Armstrong, kellele 
Birminghami repertuaariteatri asutaja 
ja juht sir Barry Jackson oli äsja teinud 
ettepaneku lavastada B. Shaw' «Inimene 
ja üliinimene». «Aga miks mitte usalda- 
da töö sellele noorele lavastajale?» soo- 
vitas Armstrong. Ja Jackson, Brooki hi- 
lisemas hinnangus — «see täiesti eba- 
tavaline vanake», nõustus! Kahetseda 
polnud põhjust. «Inimesele ja üliinime- 
sele» järgnesid Shakespeare'i «Kuningas 
John» ja Ibseni «Naine merelt». Aasta 
pärast, 1946. a lahkub Brook koos Barry 
Jacksoniga Stratfordi Shakespeare'i Me- 
moriaalteatrisse ja lavastab Shakespea- 
re'i «Asjatu armuvaeva», Watteau ma- 
neeris kujundusega. Selleks ajaks räägi- 
takse temast juba kui nimekast lavas- 
tajast. Aga Brook on vaid 21-aastane, 
Inglise seaduste järgi on ta jõudnud 
täisikka. 


Vaevalt et Simon (Semjon Matveje- 
vitš) Brookis, kes oli 11 aasta eest pojale 
kaamera ostnud, tema kiired edusammud 
erilist imestust äratasid. Need lihtsalt ei 
saanud tunduda liiga varajastena harit- 
lasele, kelle enda tormiline noorus möö- 
dus Dvinskis (nüüdne Daugavpils): juba 
13-aastase poisina avaldas isa Semjon 
kohalikus lehes «kirjasaatjana» kaas- 
töid; vaevu küpsustunnistuseni jõudnud, 
heideti ta türmi — kuuluvuse eest sotsi- 
aaldemokraatlikkusse parteisse. Viimane 
sündmus nähtavasti tingiski asjaolu, et 
poeg Peter Brook sündis juba Inglismaal. 
Venemaal haridust omandada oli võima- 
tu, isa oli sõitnud algul Berliini, seejärel 
Pariisi, rännates lõpuks Liege'i. Siin lõ- 
petas ta ülikooli ja sai oma aja kohta kül- 
lalt haruldase, insener-elektriku kutse. 
1914. aastal algas Saksa vägede peale- 
tung ja nii sattus Brookide pere koos 
paljude teiste belgia põgenikega Inglis- 
maale. Siin sündiski 21. märtsil 1925. aas- 
tal Brookide teine poeg Peter. 


See, et Peter Brook sündis vene pa- 
gulasperes ja hiljem, 1951. aastal abiel- 
lus noore näitlejatari Natasha Parryga, 
kes samuti pärines väljarändajatest, on 
tema eluloos küllaltki märkimisväärne. 
Sest küllap ka seetõttu on Brook kaas- 
aegses Läänes üks paremaid vene teatri 


tundjaid. Stanislavski, Meierholdi, Vah- 
tangovi, Tairovi nimed ei kätke tema 
jaoks mingit eksootikat. Nad ei kõlagi 
üldse võõrapäraselt. Selles peres on säili- 
nud vene keel ja mis tähtsam: vene intel- 
ligentsile omane tundekultuur ning 
vaimne hoiak. 


Oleks väär arvata, nagu püüdnuks 
Brookid iga hinna eest jääda sajandiva- 
hetuse vene intelligentideks. Nad kuju- 
nesid siiski inglise intelligentideks, kuid 
ei võtnud teist kultuuri üle nii,nagu min- 
nakse võõrasse usku, maha salates oma 
tõeline. Nähtavasti ka see on kujundanud 
Brookis veendumust, et meie kaasajal 
sünnivad kõige tähendusrikkamad teat- 
riliikumised eri kultuuride segunemisel. 
Ja küllap siit saab alguse ka 1971. a 
loodud Rahvusvahelise Teatriuurimis- 
keskuse (CIRT) idee. Kuid 1971. aasta on 
1946-ndast veel kaugel. Brook alles alus- 
tab. Samal aastal, mil valmis «Asjatu ar- 
muvaev», lavastab ta «Vennad Kara- 
mazovid» Alec Guinnessi instseneerin- 
gus (Guinness teeb ise kaasa Mitjana), 
aga järgmisest, 1947. aasta kevadest alus- 
tab Brook «Romeo ja Julia» proovidega. 


Nooruskogenematus nendes lavastus- 
tes Brooki ei sega, pigem vastupidi. Ta 
alustab noore romantikuna sõjajärgsel 
lootusi tulvil, justkui noorenenud Inglis- 
maal. Peab mööduma tervelt kümmekond 
aastat, et . küpseks mõru tõde, mille 
1956. aastal ütleb välja John Osborne, 
aga tema järel ka ülejäänud «noored vi- 
hased mehed». Ent praegu on noortel 
vara raevutseda. Neid pole veel keegi pet- 
nud. Oma lootustuhinas lustivad nad elu, 
millest üha enam kaugeneb kuuel sõja- 
aastal võimutsenud kohutav surm. 


Niisiis, lõbus, aval, heleselge oli « As- 
jatu armuvaev». Selline oli ka «Romeo 
ja Julia» Verona. Shakespeare'likult na- 
pid koratsiooniga laval oli ruumi lõbut- 
seda ja trallida. Just selles lavastuses sai 
ilmuda täiesti eriline, poeetiline Mer- 
cutio, kelle Mab'i-monoloog kõlas kui 
usutunnistus. Mercutiot mängis Paul 
Scofield ja nii, et temast sai lavastuse 
kesksemaid kujusid. Kuid üldist rõõmu 
varjutas siiski juba surm. Mercutio, kes 
suri, vandesõnad huulil, needis sõda. 
Julia hauakamber meenutas varemeid 
pärast õhurünnakut. Montecchid ja Capu- 
lettid olid ilma jäetud leppimisvõimalu- 
sest finaalis... 


W. Shakespeare'i «Suveöö unenägu» 1970. a lavastus Royal Shakespeare Company's. 


Käsitõõliste stseen. 


Kriitikud kuulutasid üksmeelselt 
«Romeo ja Julia» läbikukkumiseks. Kuid 
vähehaaval selgus, et just selle lavastu- 
sega tabas Brook mõndagi olulist sõja- 
järgsest lavaesteetikast. Pärast «Romeot 
ja Juliat» hakati Brooki kutsuma 
«nooreks maavärisemiseks». Ta ei and- 
nud mahti toibuda. Iga järgnev lavastus 
otsekui eitas eelmist. 

Brook pole kõiketeadvate lavastajate 
hulgast, vastupidi, tema jõud on — mit- 
teteadmises. Ta ei tea, kuidas lavastada 
Shakespeare'i ja otsib seda iga uue näi- 
dendi puhul uuesti (aga Shakespeare'i 
on ta lavastanud kuueteistkümnel kor- 
ral). Ta ei tea, kuidas lavale panna 
Anouilh'd, Sartre'it, Eliotti, Weissi, Dür- 
renmatti jt. Iga lavastuse individualisee- 
rimise püüd, mis sai alguse kunagisest 
noorusromantismist, jääb Brooki juures 
määravaks. Ja siiski on varase ning hili- 
sema Brooki loomes üks oluline erinevus. 

Teater on Brookile alati olnud piira- 
matu oma võimalustes, kuid esimesel 
etapil realiseerus see vabadus veel üks- 
teisega sidumata suletud esteetilistes 
süsteemides, erinevate vormide vaheldu- 
misel, Iga uus lavastus kujunes omaette 
ekspeditsiooniks, varustatuna kõige eri- 
nevamate vahenditega (sõltuvalt seatud 
ülesandest), leidmaks veel mõnd paika 
teatrikaardil. Tuli ette, küll mitte eriti 


70 tihti, et Brook suundus otsima seni avas- 


tamata maid. Sagedamini kuulutas ta 
valgeteks laikudeks näiliselt ammu avas- 
tatu ja tõestas, et eelkäijad pole leidnud 
neis kaugeltki kõike. Teisel etapil jäi 
püüdlus samaks, kuid vahendid uuene- 
sid. Liikuvuse garantiid kunstis ei näi- 
nud ta enam võtete ja süsteemide üksteist 
eitavas vaheldumises, pigem ühtses, kuid 
mahukamas esteetikas. 

Üldiselt ei peeta lavastajateatrit näit- 
lejaloomet eriti soodustavaks. Näitleja 
kammitsemises süüdistati ju ka Stanis- 
lavskit ja Meierholdi ning ridamisi tei- 
sigi. Ometi on iga suur lavastaja, kellele 
«näitlejateatri» kaitsjad agaralt kallale 
tunginud, pärandanud teatriloole oma 
koolkonna nimekaid, aga vahel ka legen- 
daarseid näitlejaid. Brook on üks vähes- 
test lavastajatest, kes seda sorti süüdis- 
tustest on pääsenud. Tema näitlejaar- 
mastus avastati kohe ja sellele leiti ka 
hiljem mitmeti kinnitust. Ent ometi ei 
kavatse Brook lavastajana «näitlejas sur- 
ra» ja nähtavasti ka ei usu sellisesse või- 
malusse. Ta mõistab, et nimelt lavasta- 
jas ühenduvad kõik etenduse jõujooned, 
kuid sealjuures püüdleb ta iga oma la- 
vastusega jõuda «kollektiivse loomin- 
guni». 

Kui Barry Jackson 1945. aastal ilmu- 
tas ennekuulmatut julgust ja kutsus 20- 
aastase noormehe Birminghami reper- 
tuaariteatrisse lavastama B. Shaw'* üht 


raskemat näidendit, tutvustas ta Brooki 
peaaegu sama noore, vaid kolm aastat 
vanema näitleja Paul Scofieldiga. Sealt- 
maalt on nad koostööd teinud ligikaudu 
veerand sajandit. Scofield on mänginud 
üheteistkümnes Brooki lavastuses ja ka- 
hes tema filmis. See koostöö on Brookile 
palju tähendanud. Õnnelik juhus viis ta 
kohe alguses kokku näitlejaga, kelles 
ühendus mõistuslik ja emotsionaalne al- 


ge, seesmine isemeelsus ja oskus jõuda 
lavastaja taotlusteni. Scofield on rääki- 
nud Brookist, et kogu oma seesmise otsu- 
sekindluse juures on ta hämmastavalt 
vastuvõtlik välistele mõjutustele. Midagi 
sellelaadset leidis Brook ka Scofieldis. 
Tõepoolest, need kaks inimest leidsid 
end teineteises. 

Ja ikkagi püüab Brook viimased küm- 
me aastat oma näitlejais välja kujun- 


«Suveöö unenägu». Stseen lavastusest. 


dada teist, scofieldlikust erinevat laadi. 
Scofield on näitleja, kes jõuab läbiela- 
miseni tehnika kaudu. Praegu suunab 
Brook näitlejaid saavutama tehnikat lä- 
bielamise kaudu. Muidugi varieerib ta se- 
da lähenemisviisi, pöördudes tagasi läh- 
tumisele tehnikast, kuid siis juba ebahar- 
jumuspärasest, näiteks tsirkuse või Jaa- 
pani nõ-teatri omast. 

Suurte kunstnike biograafias ei ole 
harilikult väga järske jõnkse, siin on kõik 
omavahelises sõltuvuses, iga protsess 
kulgeb aegamisi, peidetult, juurdudes 
sügavalt andelaadi ja elu seaduspära- 
suste omavahelistesse seostesse. Kuigi 
pealtnäha võib miski tunduda ka täieliku 
ootamatusena. 

Selliseks ootamatuseks inglise kriiti- 
kutele sai 1964. aastal Kuningliku Sha- 
kespeare'i Teatri juurde tütarettevõttena 
loodud eksperimentaalstuudio «Julmuse 
teater». Brook kogus sinna noori, veel 
tunnustamata näitlejaid. 1964. a eksperi- 
ment oli selle tee alguseks, mis viis rah- 
vusvahelise uurimiskeskuse loomisele. 
Inglise teatriringkondades oli selleks 
ajaks juba kinnistunud teadmine, et 
Brook «suudab kõike». Nüüd tahtis 


Brook omada kõike suutvaid näitlejaid. 
Ei, mitte «kõike teadjaid» vaid suut- 
jaid. Kõiketeadev näitleja on Brookile 
sama vastuvõetamatu kui kõiketeadev 
lavastaja. 

Tänaseks väidavad teatriloolased, et 


Brook sooritas oma esimesed julmuse- 
teatri katsetused juba 1946. aastal, ajal, 
mil selle suuna alusepanija veel elas (An- 
toine Artaud suri 1948. a), kuid ei olnud 
veel laialt tuntud. Tõsisemalt hakkas 
Brook Artaud' ideedega tegelema siiski 
1960. aastatel, kui julmuseteater sai kon- 
tinendil tõeliseks tuulepuhanguks. Koos 
Charles Marowitzi ja uue stuudioga asuti 
tööle programmiga, mis koosnes minu- 
tilisest sürrealistlikust visandist «Vere- 
joad» ja J. Ardeni lühinäidendist «Ars 
longa, vita brevis». Publik lahkus eten- 
duselt täielikus hämmingus. Retsensen- 
did leidsid, et Brook on langenud moe 
ohvriks. Kuid Brook ei lahku Artaud'st. 
Ta lavastab samu võtteid proovides veel 
ühe näidendi — P. Weissi «Marat'/Sa- 
de'i», kusjuures lülitab sellesse etendusse 
mitu stseeni eelmisest tööst — ja saavu- 
tab ennekuulmatu menu. 

Mis on Artaud* poole pöördumise ja 
kahe lavastuse kummaliselt erineva saa- 
tuse põhjus? 

Artaud' julmuseteatrit segatakse tih- 
tipeale ära ohjeldamatu propagandaga 
ekraanidel ja teatrilavadel, mis kutsub 
otseselt vägivallale ja soodustab seda 
igapäevaelus. Seda sorti «julmuste» tea- 
ter, täiesti vastuvõetamatu nii Brookile 
kui ka Artaud'le, on kommertsteatri üks 
alaliike. Artaud*' raamat «Teater ja tema 


eIkid». Thöätre Bouffes du Nord, 1975. 


teisik» sündis protestist sellise teatri vas- 
tu. Loomulikult pole Artaud' vaated ühe- 
selt tõlgendatavad, kuid neis väljenduv 
II maailmasõja õuduste eelaimus ja veen- 
dumus, et kogu maailm jääb endiselt 
nakatatuks, olid Brookile ja tema mõtte- 
kaaslastele kaaluka tähendusega. 

Aegamööda said aga Brookile määra- 
vamaks Artaud* näitleja intuitiivse alge 
otsingud. Selles nägi ta olulist täiendust 
Brechti õpetusele. Artaud liitus Brooki 
kunstisüsteemiga täiendamaks Brechti. 
«Marat'/Sade'i» edu pärast Artaud' stii- 
lis julmuseteatri programmi läbikukku- 
mist seletubki viimasega. Brook vajas 
Artaud'd Brechtile kontrastiks. Sellel põ- 
himõttel ta nad «Marat'/Sade'is» ka 
ühendas. 

«Brechti «võõrituses» nähakse harili- 
kult Artaud' vahenditule, subjektiivsele 
kaemusele rajatud teatri täielikku ei- 
tust. Ma pole kunagi seda arvamust ja- 
ganud. Mulle tundub, et teater on nagu 
elugi — lakkamatu konflikt näivuse ja 
määratuse, hälbimise ja leidmise vahel, 
mis oma vaenulikus hoiakus on ometi la- 
hutamatud,» kirjutas Brook 1965. aastal. 
(Tsitaat pärineb J. C. Trewini raama- 
tust «Peter Brook», London, 1972.) 

Kuid nii Brechti «eepiline» kui ka Ar- 
taud* «vahetu» teater ei asenda Brookile 
shakespeare'likku teatrit. Shakespea- 
re'lik elutunnetus kogu oma täiuses ja 
kontrastsuses, traagilise ja koomilise 
groteskses vaheldumises, on Brooki arva- 
tes saavutatav vaid teatris, mis väljub 


W, Shakespeare'i «Kuningas Lear» Paul Scofiel- 


diga peaosas. 1962. a lavastus Royal Shakes- 
peare Company's. 1964. a nägi seda lavastust ka 
Moskva ja Leningradi teatripublik. 


piiritletud raamidest. Shakespeare'liku 
teatri nüüdisaegseks sünonüümiks valib 
Brook «totaalse teatri». «Totaalne tea- 
ter» on kõikehõlmav ka professionaal- 
ses mõttes. Stanislavski ja Meierholdi 
nimed on Brookile ühtviisi kallid. Ta on 
veendunud, et kumbki neist avas tähtsa 
lõigu ühest ja samast reaalsusest. Võrd- 
selt sümpaatsed on talle ka teised lavas- 
tajad, keda nende eluajal peeti võistle- 
jaiks. Samas on Brook kaugel sellest, et 
meelevaldselt valitud võõrastest elemen- 
tidest rajada mingit uut süsteemi. Ta ei 
kuulu eklektikute hulka ning ei looda eri- 
nevate kunstiliste vormide sõbralikule 
kooseksisteerimisele. Vastupidi, ta rajab 
oma arvestuse nendevahelisele konflikti- 
le. Seepärast võivadki erinevad vormid 
olla esindatud mitte ainult neis võima- 
lustes, mis lubavad üleminekuid ühelt 
süsteemilt teisele, vaid ka sisuliselt üks- 
teist täiesti eitavates variantides. 

Brook on nii «rämeda» kui ka «pühas 
teatri poolt. Teater peab olema eluvor- 
miks ja ühendama inimesi, nii nagu tegi 
seda kunagi usk, nagu ühendas ja ülen- 
das Shakespeare, kes oli üldrahvalik selle 
mõiste kõige paremas tähenduses, sest te- 
ma rahvalikkus rajanes humanistlikul 
kultuuril. 

Peter Brook pole kunagi tegelnud 
Shakespeare'i ümbertegemisega. Ta on 

olnud vaid interpreteerija. Kui kriiti- 
kud toibusid esimesest šokist pärast «Ro- 
meot ja Juliat», avastasid nad, et kär- 
peid ja ümbertegemisi on tühisel määral, 
hoopis vähem, kui oldi seni harjunud. Ja 
ometi oli leidnud uue mõtestatuse pea- 
aegu kõik. Tavatu julgus ja teisiti tõl- 
gendamise veenvus üllatas vaatajaid ka 
«Suveöö unenäos» (1970). Olgugi et see 
lavastus oli tõeline režissöörisaavutus, 
oli see ka veel ehe näide lavastaja ja dra- 
maturgi koostööst. 


Shakespeare'i lava on Brook nimeta- 
nud «täiuslikuks filosoofi masinaks» 
(perfect philosopher's machine). Selleks 
on püsiv ehitis, mille kolm tasandit vas- 
tavad ühiskonna vertikaaltasandile kesk- 
aja maailmapildis: jumalik taevas, 
õukond, rahvas. «Suveöö unenäo» lava 
saab Brooki juures «filosoofi masinaks». 
On taastunud kolm tasandit: avanstseen, 
tõstetud tagalava ja lõpuks — pikk ga- 
lerii selle kohal. Seegi galerii kujutab 
taevast. Ainult selles taevas olid seekord 
peremeesteks näitlejad, mitte jumalad. 
Siin avanes teater oma argisuses. Kõik 
toimus vaatajate silme all: näitlejad 
riietusid siin kostümeerijate abiga, lõd- 
vestusid enne etteastet ja tuhisesid siis 
köitega lavale nagu ongi teatrijumala- 
tele kohane. Lavastus hõlmas tsirkuse ja 
õpetusmängu elemente, oli maine ja sa- 
mas filosoofiline. Peen, tuhande märgi ja 
vihjega etendus vallutas mitmetuhande- 
lise publikuhulga. Millega? Demokratis- 
miga. Kummaline tekstiedastamine ei 
eksitanud tähelepanu probleemidelt, pi- 
gem rõhutas neid. Aga probleemid olid 
sellised, mis argielus igaüht puudutavad. 
Lavastuses väljendusid need rõhutatult 
maiselt, omandades õige pea häbitu gro- 
teski, et tõusta sealsamas poeesitasan- 
dile. «Suveöö unenägu» oli millegi poo- 
lest üldinimlik. Ta oli kõige üldinimli- 
kumast tundest — armastusest. 

1971. aastal loodi Brooki eestveda- 
misel Pariisis Rahvusvaheline Teatri- 
uurimiskeskus — Centre International 
de Recherche Thöätrale (CIRT). Siin ei 
seisnenud eksperiment ainult uue näitle- 
jatehnika otsinguis, vaid erinevate teat- 
rikultuuride ühendamises. Sel teel otsis 
Brook oma teatrit, mis oleks vastavuses 
eluga. Intervjuust «New York Times'ile» 
20. jaanuaril 1974: «Meie kaasaegne tea- 

on klassiliselt piiratud ning tema vorm ja 
sisu ei luba süüvida rikkasse ja vastuolu- 
lisse inimkogemusse. Iga traditsiooniline 
teatrivorm, muusikalisest komöödiast 
no-teatrini, avab meile vaid tühise nur- 
gakese üldpinnast. Seepärast tundubki 
rahvusvaheline eksperiment nii vajalik. 
Sest eri maade näitlejad on koostöös või- 
melised lõhkuma stampe, mis valitsevad 
erinevates kultuurides. Nende abil tekib 
võimalus kohtuda tõeliselt rahvuslike 
kultuuridega, mis seni on suletud ting- 
likkusse. Teater on just selline võimalus, 
kus iselaadsete osadega mosaiigist sün- 
nib uus ühtne kujund.» 


1971. aasta juunist septembrini töötas 
CIRT Iraanis. Vana-Pärsia pealinna Per- 
sepolise varemeil näitas Brook suurejoo- 
nelist näitemängu kahes osas. Esimene 
oli rajatud müüdile Prometheusest, teine 
oli Aischylose «Pärslaste» töötlus. La- 
vastuse koondnimeks sai «Orghast». See 
sõna tähendab päikest. Siiski on seda 
kasutu sõnastikust otsida. Selle on poeet 
Ted Hughes Brooki jaoks spetsiaalselt 
välja mõelnud, nii nagu keelegi, mis sai 
sama nimetuse. Lisaks kasutati veel va- 
nakreeka ja ladina keelt. Kas loodeti, et 
publik peaks sellest Paabelist jagu saa- 
ma? Loomulikult mitte. Brookile oli täh- 
tis välja selgitada, mil määral on publik 
võimeline sisu haarama vaid visuaalsete- 
le ja helilistele kujunditele toetudes. 
Lähtudes rituaalsetest vormidest, püüdis 
Brook saavutada rituaalset mõjujõudu. 
Lavastuses ei antud vähimatki voli 
improvisatsioonile. Kuni pisimate detai- 
lideni oli kõik fikseeritud. Liikumisjoo- 
nis kinnistati nagu balletis, helid nagu 
muusikateoses. 


Detsembris 1972 siirdus trupp uuele 
reisile, mis oma raskusastmelt polnud 
esimesega võrreldav. Kolme kuu jooksul 
läbiti Aafrikas üle kaheksa ja poole tu- 
hande miili, valides etenduspaikadeks 
külasid, kus varem polnud keegi sõna 
«teater» isegi mitte kuulnud. Brook eelis- 
tas neisse külakestesse saabuda ootama- 
tult, kedagi hoiatamata ja juba koha- 
peal etenduse suhtes kokku leppida. Va- 
hel aga laotasid näitlejad lihtsalt vaiba 
maha ja alustasid mängu, tõmmates sel- 
lega endale inimeste tähelepanu. Ei va- 
rem omandatud teatrimaitse ega esineja- 
te nimekus saanud siin vaataja ega näit- 
leja vahele tõusta. Ühes külas esitles kü- 


P. Brooki viimane lavastus, india eepose ainetel valminud *Mahabharata». Esietendus toimus 1985. a 
Avignoni festivalil. «Mahabharata» ingliskeelne variant valmib selle aasta Avignoni festivaliks, seni 
aga kutsub trupp kõiki huvilisi Pariisi, vaatama lavastuse prantsuskeelset varianti 

lavanem Brooki kui «tuntud tsirkusedi- 
rektorit», teisal kui «rändpostijaama 
ülemat» ... 

Seekord huvitus CIRT imprivosatsioo- 
nitehnikast. Kolme kuu jooksul ei män- 
gitud ühtegi näidendit — ainult stseeni- 
kesi, mis sündisid kohapeal, teel olles. 
Kaks etteastet valmistas trupp ette ka 
Pariisis, kuid neist oldi sunnitud loobu- 
ma: uued tingimused juhatasid õigema- 
tele teemadele ja elavamale lahendusele. 
Brooki jaoks oli selle sõidu peaeesmärk 
leida loomulikumaid ja kindlamaid suht- 
lemisvahendeid publikuga. Seda sorti 
emotsionaalsed kontaktid pidid aitama 
jõuda omamoodi «universaalse teatrikee- 
leni», leida teatraalsuse algvorme. 


1973. aastal sooritab CIRT oma 
Ameerika-turnee lavastusega «Lindude 
nõupidamine», mis põhines samanimeli- 
se vanapärsia legendi töötlusel. Ja uues- 
ti etendused kõige erinevamates tingi- 
mustes, erineva publikuga; etendused, 
mida ei saa liigitada improvisatsiooni- 
deks — nad lähtusid kindlast tekstist —, 
samal ajal ka mitte määratleda tradit- 
sioonilise etendusviisiga. Seekord pidi 
iga järgnev erinema eelmisest. See, et 
etendus muutub ja areneb sõltuvalt pub- 
likust ja näitlejate seisundist, oli ette pla- 
neeritud. Etenduste individualiseerimise 
printsiip oli siin viidud loogilise piirini: 
Sellest, mis tundus tavateatrile teatud 
määral ohtlikuna, püüdis Brook teha 
väärtuse... 


Brookil oli põhimõte, et iga eksperi- 
mendiseeria peab kinnistuma kokkuvõt- 
vas töös. Selline aeg saabus 1974. aastal, 
mil ta alustas tööd Pariisi teatris 
Les Bouffes du Nord. 

Les Bouffes du Nord on tõeliselt «vae- 
ne teater». Seinad kestendavad, krohv 
on koorunud, rekvisiite kasutatakse mi- 
nimaalselt, dekoratsioone peaaegu üldse 
mitte. Pariisi kriitikud ristisid selle 
«teatrivareks». Piletihinnad pole rikaste 
jaoks. Parterisse, kus kohad on nummer- 
damata ja näitlejad mängivad keset pub- 
likut, võib pääseda kümne frangi eest, 
loožikoht maksab kakskümmend. Selles 
teatris lavastab Brook sama trupiga 
(koosseis küll mõnevõrra muutus) Sha- 
kespeare'i «Timoni Ateenast» ja 1975. 
aastal «Ikid» (näidend ühe Aafrika sugu- 
haru saatusest). Siin huvitab Brooki 

tuse, puhastades ja kinnitades näitlejate 
improvisatsioone talle vajalikul teemal. 
Brook väldib seletamast lavastuse ideed 
kogu proovitöö vältel ja isegi selle lõp- 
pedes. Sellises funktsioonis liigub Brooki 
trupp «kollektiivse alateadvuse» suunas. 
1977. aastal esietendub «Ubu», mille 
teksti koostas Brook Alfred Jarry näi- 
denditsükli «Kuningas Ubu» põhjal. Siin 
püüab ta samuti uuendada oma teatri- 
vahendeid, saavutada tegevuse prioritee- 
ti sõna üle. «Ubu» pidi demonstreerima 
kõike sel teemal eelnevalt eksperimentee- 
ritut. Mõnes mõttes ongi iga Les Bouffes 
du Nord'i lavastus mitte lihtsalt järje- 
kordne Pariisi esietendus, vaid režissööri 
loomepõhimõtete demonstratsioon. 


Alles 1978. aastal naaseb Brook Strat- 
fordi ning lavastab «Antoniuse ja Kleo- 
patra» Glenda Jacksoniga peaosas. Ingli- 
se publiku ja näitlejate jaoks oli see kaua- 
oodatud sündmus. Ja kuigi lavastus ter- 
vikuna loeti õnnestunuks, ei tõusnud see 
võistlema Brooki varasemate šedöövrite- 
ga 60. aastatest. 

1979. aastal Avignoni festivalil näi- 
tas Brook uut versiooni «Lindude nõu- 
pidamisest». 1981. aastal Pariisis esi- 
etendunud Tšehhovi «Kirsiaed» tõi aga 
kaasa tõelise triumfi. Kriitikud leidsid, 
et Brooki loomingus on tegemist uue tõu- 
superioodiga. Selles lavastuses saavuta- 
sid näitlejad üllatava tõepärasuse ning 
eluläheduse täiesti tinglikul laval, kus 
peaaegu puudusid dekoratsioonid või 
mööbel — kui muidugi mitte arvestada 
«lugupeetud kappi», mille poole pöör- 
dub Gajev... 

Samal sügisel lavastas Brook tohutu 
menuga «Carmeni». See polnud tema esi- 
mene ooperilavastus. Senised edusam- 
mud muusikateatris jäid lihtsalt draa- 
malavastaja oreooli varju. Nüüd õnnes- 
tus ooperis läbi viia omamoodi «revo- 
lutsioon». Ühel kohtumisel publikuga 
selgitas Brook: «Inimlik teater — see on- 
gi peamine. Mitte kunstilised võtted, mit- 
te esteetika, need sünnivad ise, vahetult, 
nagu kulgeb elu. Seepärast lähtuvad 
meie etendused prooviprotsessis sündi- 
nud improvisatsioonidest ja -etüüdidest. 
Jah, me oleme säilitanud demokraatliku 
põhimõtte misanstseneerimisel, kui nii 
võib väljenduda. Lavastaja ei tohi esita- 
da liigseid piiranguid näitlejate lavali- 


sele olekule. Mis puutub lauljatesse, siis 


kohe algusest peale püüdsime loomulik- 
kuse poole. Tegime sel otstarbel spet- 
siaalseid etüüde ja improvisatsioone. 
Kõik me suhtume miskipärast ooperisse 
kui kunstlikku kunsti, ometi on laulmine 
kõige loomulikum tegevus. Kui talumees 
laulab, et mõtle ta kunstist, lauldes pole 
inimene üldse mingis erilises, pigem kõi- 
ge loomulikumas olekus. Ja muidugi 
püüdlesime selle poole, et saavutada pub- 
likuga ühine väli, et meid miski ei eral- 
daks.» Tulemus näis niivõrd õnnestu- 
nuna, et esietendusel nähti Brooki skan- 
deerivale publikule kummardamas, mida 
ta oli varem hoolikalt vältinud. 

1985. aasta Avignoni festivaliks val- 
mis Brookil uus lavastus, milles kajas- 
tus kogu eelnenud eksperiment ida teatri 
valdkonnas — ammu meeles mõlkunud 
«Mahabharata», üheksatunnine vaba- 
õhulavastus kolmes jaos, mis kestis päi- 
keseloojangust .päikesetõusuni. India 
eeposes on palju motiive ja lugusid, kuid 
läbivaks teemaks kujuneb noore kunin- 
ga jutustus, mille käigus too püüab mõis- 
ta oma rolli elus. Allegooriliselt tähen- 
dab tema püüd saada heaks kuningaks 
teed selleni, kuidas saada täiuslikuks ini- 
meseks. Teisest küljest on see ka lugu elu 
säilitamise tähtsusest. Maailmas, mis ba- 
lansseerib pidevalt katastroofi ja kaose 
piiril, on üha keerulisemaks muutunud 
«hingespüsimise» oskus. Sellise varjun- 
diga on Brookil antud ka kõige sen- 
suaalsemad eepose motiivid. Jutustami- 
ne, millel euroopalikes maades ei ole 
enam oma ühendavat sotsiaalset funkt- 
siooni, vaid mis on sulgunud tubase lu- 
gemislambi äärde, sai Brooki lavastuses 
tagasi algupärase mõjujõu, vallandades 
etenduse lõppedes publiku vaimustuse- 
tormi — sõnumist kantud suhtlemis- 
energia. 

Brook ise nimetab lavastust 1970. aas- 
tal Rahvusvahelises Teatriuurimiskesku- 
ses alustatud tsükli kulminatsioonipunk- 
tiks. Lavastus meenutab oma olemuselt 
«Lindude nõupidamist», ehkki «Mahab- 
haratas» ei kordu täpselt ükski detail ega 
vormivõte, ometi esindavad mõlemad la- 
vastused otsekui küpse Brooki pöördu- 
mist varasemate tööde poole. «Kogu maa- 
ilm on Shakespeare'i universaalseks tun- 
nistanud. Shakespeare'i tegelased on 
mõistetavad inimestele ka kõige kauge- 
matest maailma paikadest, ehkki tema 
teoste juured asuvad Warwickshire'is. 


Aga nii on ka «Mahabharataga»,» väi- 
dab Brook. «Te peate küll süvenema va- 
nasse Indiasse, hinduismi ja vedadesse, 
kindlaks tegema pinnase, kus asuvad sel- 
le loo juured. See on küll India teos, kuid 
nii rikas ja arusaadav, et selles peegeldub 
kogu ülejäänud maailm. Ning seal ei 
peegeldu ainult üksikindiviidi, vaid kogu 
maailma tänased probleemid, kuni või- 
durelvastumiseni välja.» P. Brook: «Ei 
ole võimalik põgeneda ilmsete parallee- 
lide eest. Sõjakirjeldused «Mahabhara- 
tas» on täpselt sama tähendusega nagu 
Hiroshima — need on tuumasõja kirjel- 
dused. Ja selles pole midagi üllatavat. 
Ei näitekirjanik Jean Claude Carrier ega 
mina pole neid paralleele sinna sisse su- 
runud. Need on seal sees. Kui te loete ori- 
ginaali, siis veendute.» 

Pöördumine India eepose poole sai jät- 
kuks lavastaja senistele otsingutele näit- 
lejatehnika rikastamisel. Brook, mõistus- 
likem ja konkurentsitu tänapäeva Lääne 
teatri kujundaja,pole ikkagi unustanud, 
et teatri algosa on näitleja. Just see «tra- 
ditsionaalsus» sunnibki Brooki otsima 
üha uusi ja uusi väljendusvahendeid, 
sellega on seletatav ka tema eksperimen- 
tide püsiv viljakus. 

Brook pole kunagi olnud. «alustugede 
kõigutaja». Tundub, et ta on kogu aeg 
üritanud nende juurde tagasi jõuda. Ja 
mitte vana imiteerimise või pretensioo- 
nika stilisatsiooni kaudu, vaid teatri alg- 
impulsse ja ühiskondlikku funktsiooni 
tunnetades. Traditsioone hülgamata on 
ta neid vaid puhastanud (vt ka tema enda 
raamatut «Tühi ruum» (1968); eesti k 
1972, vene k 1976). 

Raske on kohata mõnd suuremat näit- 
lejat, lavastajat või teatrikriitikut, kes 
Brookiga kokku puutudes ei tahaks väl- 
jendada tema kohta oma arvamust. Broo- 
ki bibliograafia on hiiglaslik, ja kasvab 
veelgi. Brooki ilmudes tunnistasid isegi 
need, kes teda vastu ei võtnud, et tegu on 
erakordselt omapärase lavastajaga. Hil- 
jem hakati Brookist rääkima kui tähele- 
panuväärsest lavastajast. Ja nüüd räägi- 
takse suurest lavastajast, ühest nende 
hulgast, kelle järgi hakatakse hindama 
XX sajandi teatrit. 


BORISS KAGARLITSKI 
Tõlkinud ja täiendanud 
TOOMAS LÕHMUSTE 

Parimate lavastuste dominant: rahvuslik mälu 


MAREMEID TBILISI TII 


ÜLELIIDULISELT NOORSOOLA VASTUSTE 


FESTIVALILT 


Hetk 1985. a Tbilisi 11 üleliidulise noorsoolavastuste 
festivali avamiselt. Kõneleb NSV Liidu rahvakunstnik 
Veriko Andžaparidze. 


Mu eelmisest Tbilisi-sõidust on möödas viis aas- 
tat. Tookordne reis oli seotud kogu gruusia 
teatrikunsti suure pidupäeva — nüüdseks maa- 
ilmakuulsa Š$. Rusthaveli nim teatri 100-aasta- 
seks saamisega. Tol korral oli mul õnn näha 
praegu juba legendaarseid Robert Sturua lavas- 
tusi «Kaukaasia kriidiring» ja «Richard Ill» 
ning Themur Tšheidze «Eilseid». Tundub, et het- 
kel on selle teatri kaugele kõlav triumf asen- 
dunud ajutise vaikusega — juba õige mitu aas- 
tat käib neil põhihoone rekonstrueerimine, 
etendusi antakse üsna ebamugavas ja kesklin- 
nast kaugel asuvas ametiühingute kultuuripalees. 
Et ühtki selle teatri noorsoolavastust miskipä- 
rast festivaliprogrammis ei olnud, siis õnnestus 
näha vaid nende üht monoetendust — William 
Luce'i «Amhersti kaunitari», ameerika luuletaja 
Emily Dickinsoni saatusest Gruusia NSV rahva- 
kunstniku Zinaida Khverentšhiladze filigraanses 
esituses. (Muide, see näidend on ka meie Draa- 
matfeatri repertuaariplaanides.) 

Peoperemeeste poolt oli festivaliprogrammis 
kolm lavastust: pealinnast K. Mardžanišvili nim 
teatrilt L. Thabukašvili «Teed sinu juurde» (la- 
vastaja D. Andguladze) ja perifeeriast Thelavi 
ning Tšhiaturi teatrilt R. Inanišvili «Minu salude 
ja põldude hääled» (lavastaja A. Kantaria) ning 
V. Arro «Kõrgeim määr» (lavastaja L. Svanadze); 
väljaspool programmi näidati veel «Gruusiafil- 
mi» juures asuva stuudioteatri poeetilist, folk- 
looril põhinevat kompositsiooni «Muutlik maailm 
on nii» (lavastaja N. Lorthkhiphanidze). Üldse 

MARINA OTSAKOVSKAJA 


ÜLKNÜ Keskkomitee poolt Gruusia NSV Kul- 
tuuriministeeriumi ning Teatriühingu abiga kor- 
raldatud 11 üleliidulisel noorsoolavastuste festi- 
valil 20 draama, muusika-ja draamateatrit ning 
lasteteatrit 12 liiduvabariigist. Nagu näha festiva- 
li nimetusest, kogunesid meie maa teatrid teist 
korda Tbilisi, et tutvustada vastastikku oma 
noorsoole adresseeritud loomingulisi saavutusi 
ja demonstreerida ühtlasi ka noorte lavajõudu- 
de osa teatriprotsessis. Mida siis seekordne üle- 
vaatus näitas? 


Mihhail 


Tumanišvili juhendamisel «Gruusiafilmi» 
juures töötava stuudioteatri lavastus, gruusia rah- 
valuule, vanasõnade, nalja- ja tavandilugude järgi 
seatud kompositsioon «Muutlik maailm on nii» (la- 
vastaja N. Lorthkhipanidze). Stseen lavastusest. 


]. Rõdaljova fatod 


Kahjuks on viimasel ajal prestiižikaid teatri- 
foorumeid retsenseerides juba tavaks saanud 
kasutada väljendeid nagu «argipäine pidu» või 
«töine festival» (muide, see käib ka eelmise, 
1985. aasta Balti teatrikevade kohta). Ja kuigi sõ- 
na «festival», nagu teada, tähendab ju pidu, ei 
saanud kahjuks ka kõnesolev festival uute avas- 
tuste pidupäevaks. Andis aga aimu mõnest päris 
tähtsast suundumusest üldises teatrisituatsioonis, 
situatsioonis, mis praegu paljusid rahutuks teeb. 

Kunstiliselt veenvate noorte kangelaste puu- 
dumine, tänapäevaautorite, ka noorte autorite 
näidendite vähesus festivalikavas (enamik näh- 
tust olid instseneeringud), klassika, ja peamine, 
eksperimendi puudumine, mis teatris alati ju noo- 
rusliku stuudiovaimuga seotud ... «Praegu ei ole 
noorusliku stuudioliikumise aeg, on akademismi 
aeg» — nii võttis selle festivali lõppkonverent- 
sil kokku kriitik Veera Maksimova. Imelisest 
stuudiovaimust, lavastuse kollektiivsest loomisest 
rääkis ta Leningradi Väikeses Draamateatris Lev 
Dodini lavastatud «Vennad ja õed» (F. Abramovi 
järgi) puhul. Seda meile aga kahjuks ei näida- 
tudki, kuigi ta algselt oli programmis kirjas. 
Üldse torkas Leningradi puudumine festivalilt 
silma, samuti ka niisuguse teatrivabariigi nagu 
Leedu loobumine. Viimase eemalolekust oli seda 
enam kahju, et eelmine kord sai Vilniuse Noor- 
sooteatri etendusest «Pirosmani, Pirosmani...» 
festivali avastus. 

Ometi algas festival eksperimendist... Ei, 
see sõna pole siinkohal hoopiski mitte kirja- 
oskamatus. Tõepoolest avati festival Moskva 
Leninliku Komsomoli nimelise Teatri lavastusega 
«Teeme eksperimenti», autorid B. Tšernõhh ja 
M. Zahharov. Nähtavasti oli see mõeldud noor- 
soolavastuste ülevaatusele tooni andma. Tükk on 
rajatud praegu väga aktuaalsele, noorte toot- 
misjuhtimisest aktiivse osavõtu teemale ja lahen- 
datud M. Zahharovi paljudele lavastustele ise- 
loomulikus silmatorkavas plakatlikus maneeris, 
mida muide nii vaatajad kui ka arvustus 
hindasid üsna kriitiliselt, pidades seda juba tolle 
teatri stambiks. 

Moskva oli esindatud veel kahe lavastusega, 
mis nii oma täpselt läbitöötatud psühholoogilise 
režii, noorte näitlejate hea mängukultuuri kui 
(minu meelest!) ka mittestandardsete kunstiliste 
avastuste puudumise poolest omavahel 
suguluses olid. Ja nimelt: V. Ježovi ja G. Tšuhrai 
lüüriline fragmentaarium «Aljoša» (G. Tšuhrai 
kuulsa filmi «Ballaad sõdurist» teatrivariant) 
Laste Keskteatri peanäitejuhi A. Borodini lavas- 
tuses ning Moskva Kunstiteatri kammerlik, kodus 
väikesel laval mängitav G. Jepifantsevi «Sõbrad» 
noore režissööri G. Jalovitši lavastuses. 

Balfimailt tõid lätlased Tbilisi M. Abelevi 
«Dessandi» 4). Rainise nim teatrilt (lavastaja 
K. Auškaps) ning «Printsi ja kerjuse», muusika- 
lise lavastuse M. Twaini järgi A. Upitsi nim 
teatrilt (lavastaja E. Freibergs). Kummastki la- 
vastusest ei saanud festivali sündmust. Eriti hei- 
deti «Printsile ja kerjusele» ette traditsioonili- 


sust, lahenduse triviaalsust ja illustratiivsust. Ning 
kuna lastelavastusi oli festivalil vähe, juhtuski 
nii, et eeskujuks hakati seadma meie Nukuteat- 
rit, kelle «Imeline imik» tekitas elavat huvi nii las- 
tes kui ka täiskasvanuis. (Meenutagem, et eelmi- 
sel festivalil pälvis menu ja teenitud tunnustuse 
meie Noorsooteatri «Olen 13-aastane» Merle 
Karusoolt.) 

Noore dramaturgi Ilmar Trulli «Imelises imi- 
kus» (lavastaja Eero Spriit Noorsooteatrist) tõs- 
tatab Nukuteater vaimukas, ajuti klounaadini 
küündivas vormis tõsise ja aktuaalse probleemi 
noorte infantiilsusest, kuid ei tee seda mitte 
manitsevalt, kõiketeadja poosi sisse võttes, vaid 
lõbusalt ja vaimukalt, kasutades nii nuku- kui 
ka draamateatri, isegi estraadi vahendeid. «See 
lavastus kasvab nukuteatri eetikast üle ja õigus- 
tab sisuliselt oma avatud poleemikat ning stilis- 
tikat. See on tänase päeva kunst.» Nii hindas 
arutelul meie nukuteatri tööd Moskva teatri- 
teadlane A. Afanasjev. Peen huumor, fantaasia- 
rikas ja elav lavastajatöö, näitlejate plastilisus 
ja kõrge muusikakultuur ning lavastuse adres- 
seeritus mitmele vaatajakategooriale said kriiti- 
kute üksmeelse kiituse osaliseks. Siinkohal on 
sobiv rääkida ka teatri peanäitejuhi Rein Aguri 
rollist edu saavutamisel. Just nimelt rollist, sest 
ühtaegu põhitükiga mängis tema oma väikest 
etendust — oli end eeslaval mugavalt sisse 
seadnud ja kommenteeris vene keeles (mitte ei 
andnud sõnasõnalist tõlget) kergelt, täpselt, 
vaimukalt kõike laval toimuvat. Ning tihtipeale 
läks väikeste vaatajate, mis siin salata, meiegi 
tähelepanu Agurile, tema aga rõhutas väga 
konkreetselt ja pealetükkimatult, tihti vaid into- 
natsiooniliselt just seda, mis sel hetkel parajasti 
kõige tähtsam oli. See oli andekas improvisat- 
sioon. Tahtis nüüd Agur seda või tuli iseenesest 
niimoodi välja, aga see rõhutas üht tähtsat asja- 
olu kollektiivi töös — tähtsat eriti Tbilisi fes- 
tivali jaoks — tema transformatsioonivõimelisust. 
Kui kasutada Peter Brooki terminit, siis viitas see 
«elavale teatrile» — erinevalt kahjuks paljudest 
«surnud» lavastustest, mida kümne pika päeva 
jooksul näha sai. Pean silmas nii korralikult teh- 
tud, kuid teisejärgulise kesise mulje jätnud omsk- 
laste lavastust «Allakäigutrepist üles» (G. 
Trostjanetski dramatiseering ja lavastus Bel 
Kauffmanni järgi), asjatu akadeemilisuse järele 
lõhnavat «Printsi ja kerjust» kui ka noore lavas- 
taja R. Marholia poolt Lvovi Nõukogude Armee 
Teatris psühholoogiliselt paika pandud, kuid 
näidendi peateema — aegade sideme — kaota- 
nud lavastust A. Tšervinski «Minu õnnest». Dra- 
maturgia amorfsuse ja lavastajaabituse tõttu olid 
ilmsed ebaõnnestumised Turgai muusika- ja draa- 
mateatri (Kasahhi NSV) «Alia» ja Jerevani Kam- 
merteatri «Raudtee». 

Ehkki festivali kava oli kirju, oli ometi ka mi- 
dagi ühist, mis tõstis mitmeid lavastusi esile 
ja andis võimaluse teha järeldusi, mis minu mee- 
lest peaksid pakkuma huvi ka meie vabariigi 
teatrielu seisukohalt. Kui püüda lühidalt for- 

muleerida, milles oli nende lavastuste edu pant, 
siis piisab kahest sõnast: rahvuslik alge. La- 
vastused, mille rahvuslik poeetika ja mütoloo- 
gia, rahva maailmatunnetus polnud üldteatraal- 
sete võtetega maha kustutatud, vaid hoopiski 
rõhutatud, hakkasid uutmoodi mõtestatult kõla- 
ma, pälvisid austuse ja professionaalse tunnustu- 
se. 

Tõeliseks avastuseks oli P. Oiunski nim Ja- 
kuudi Draamateatri «Mu igatsetud helesinine 
kallas», A. Borissovi lavastus T. Ajtmatovi jutus- 
tuse «Kirju koer, kes jookseb mere kaldal» järgi. 
Selles kasutati palju rahvuslikke kombetalitusi, 
olulised olid inimese ja looduse ühtsuse tunne- 
tus, jakuutide rahvusmälus hoolikalt säilitatavad 
süvaarusaamad inimese noorusest, küpsemisest, 
mehistumisest. Niisugune oli see lavastus kirjan- 
dusliku algmaterjaliga oma lüüriliselt ja filosoofi- 
liselt tasemelt võrdväärne ja näitas, et teatri vali- 
tud tee üldinimlikult tähtsate probleemide poole 
pöördumisel on viljakas. Sellega seoses on mõ- 
tet ära tuua T. Ajtmatovi oma sõnad rahvus- 
kultuuride ja -keelte säilitamise ning arengu 
kohta (ajakiri «Teatr» 1985, nr 6): «Ma pean 
silmas keelt kui ühe kindla kultuuri traditsioo- 
nide sees väljakujunenud kunstiliste kujundite 
süsteemi, tolle rahva kujundlikku poeetilist mõt- 
lemist (...). Ent kunstnik ja kogu kultuur peavad 
pidevalt pöörduma üldtähtsate, rahvuslikest raa- 
midest üle ulatuvate probleemide poole.» 

Tuletan meelde, et Ajtmatovi jutustuse sünd- 
mused on ülimal määral eepilised: vanaisa rää- 
gib pojapojale unenägusid ja legende Kala- 
naisest; poiss on esimest korda merele kaasa 
võetud; täiskasvanud hukkuvad piimjas udus, 
lähevad surma, et viimane joogivesi jääks poisile; 
laps jääb imekombel ellu. Näib nagu poleks 
võimalik seda eepikat laval edasi anda. Ent 
lavastaja A. Borissov teeb seda hämmastava 
kujundlikkuse ja teatraalsusega, kasutades kasi- 
naid, täpseid ja harukordselt väljendusrikkaid 
maa, mere, õhu hingust edasiandvaid lavalisi 
lahendusi (kunstnik G. Sotnikov). Tegevuse kesk- 
mes on paat kui kalurite elu sümbol, nende 
töövahend ja tugi, kodu ja maa kehastus. 
Ümberringi heljuvad aga hallvalged kangad, 
mis loovad kestva illusiooni ääretusest, valgusest. 
Kord on see paat omapärase eesriide funkt- 
sioonis, siis, hoogsal lennul valgusjoas, annab 
muusikakõma saatel suurepäraselt edasi Ajima- 
tovi kujutatud maismaa ja veestiihia, pimeda 
kurjuse ja suuremeelse headuse suurt vastassei- 
su. Ses lavastuses on mõjuvad nii poeetiline 
alge režiis, nii näitlejamängu tõeliselt mehine 
lihtsus kui ka ilma vähimagi võltstoonita poissi 
mängiva noore näitleja J). Stepanovi üdini tun- 
giv puhas dramatism. Ning mis veel väga väär- 
tuslik: vabastatud lavaruumis plastiliselt liikuvad 
näitlejad oskavad kõrgelt hinnata ja meile tunda 
anda ka Ajimatovi teksti nähtamatut filosoofilist 
ruumi. Selle poolest meenutas kauge Jakuudi- 
maa teater mulle leedulase E. Nekrošiuse pare- 

Lõppkonverentsil jakuutide tööle vaimustu- 
nud hinnangu andnud gruusia lavastaja Grigori 
Lorthkhiphanidze võrdles seda lihtsuse ja elutar- 
kuse poolest Peter Brooki «Kuningas Leariga» (!). 

Mõnevõrra ootamatult — poliitilistel eesmär- 
kidel — kasutati rahvuslikke jooni ka Valge- 
vene NSV Riiklikus Vene Draamateatris Vassili 
Bõkavi «Häda märgi» järgi tehtud dramaati- 
lises poeemis (peanäitejuht V. Masljuki lava- 
dekoratsioon ja lavastus).* Valgevene rahva 
hinge juurdunud humanistlik vastuseis fašis- 
mile kõlas noore lavastaja töös suure üldistus- 
jõuga. Nagu jakuutidegi töö püüab ka see lavas- 
tus avada rahvuslikku karakterit, mõtestada rah- 
vusliku eksistentsi aluseid, rahvuslikku kõlblus- 
tunnet. Kuid erinevalt A. Borissovi lavastusest 
iseloomustab seda äärmiselt keerukas stiil. 
Karm realism ja poeesia kahe lihtsa valgevene 
taluinimese, Stepanida ja Petroki (mitmeplaani- 
liselt mängisid neid rolle O. Klebanovitš ja 
A. Tkatšenko) sõjaaegse igapäevaelu kirjeldami- 
sel olid kõrvuti kangelaste minevikuga, sõja- 
eelse dramaatilise kollektiviseerimisperioodiga, 
mida kujutati metafoorset, tinglikku valgevene 
folkloorielementidele rajatud teatrikeelt kasu- 
tades. Praegune ja möödunu, reaalsus ja süm- 
boolika olid ses lavastuses orgaaniliselt ühen- 
datud, tekkis kunstiteos, mida kandis valu rahva 
saatuse pärast. Samasugune armastus oma rahva 
vastu, nukra huumoriga segatud valu oli tajutav 
ka ühes teises lavastuses, sedakorda juba gruusia 
sõjaaegsest külaelust — väljaspool festivali- 
programmi nähtud Gruusia noorsooteatri «Ühe 
küla inimesed», autor M. Džapharidze, lavastaja 
S. Gatserelia. Mis tuuled küll puhuvad praegu 
teatris, et sama hästi kui ühel ajal sünnivad 
nende pöörises «Häda märk» Valgevenes, «Ühe 
küla inimesed» Gruusias ja «Pilvede värvid» 
Eestis — sarnased ja ometi nii erinevad lavas- 
tused, kusjuures erinevad isegi mitte lihtsalt 
tegijate andelaadide ja otsingute, vaid ka eri 
rahvuste maailmatunnetuse poolest? 

Hoopis teisiti oli rahvaloominguga ümber 
käinud «Gruusiafilmi» juures töötav stuudio- 
teater, kes festivali lõpus näitas meile gruusia 
rahvaluule, vanasõnade, kõnekäändude, nalja- ja 
tavandilaulude järgi seatud kompositsiooni 
«Muutlik maailm on nii». See ongi nüüd teater, 
mille lõi suurepärane lavastaja ja pedagoog 
Mihhail Tumanišvili pärast lahkumist Rusthaveli- 
nimelisest teatrist**, viimastel aastatel on sel 
trupil Gruusia kõige huvitavama ja elavama 
loomekollektiivi maine. . Mõistujuttu-tõsilugu 
«Muutlik maailm on nii» kannab mõrkjas-helge 
tunne, et meie viibimine ses igaveses maailmas 
on ajutine, meie tunded aga ajatud. Noore 
režissööri Nugzar Lorthkhiphanidze rahvuslikule 
karakterile ning olustikule ehitatud lavastus ja 


* Sama lavastus esindab Valgevenet sel kuul Tallin- 
nas Balti teatrikevadel. — Toim. 

"= Vi, M. Tumanišžvili. «Lavastaja lahkub teat- 
rist». TMK 1985, nr 3. 


hiljuti Gruusia teatriinstituudi lõpetanud noorte 
näitlejate hasartne mäng kandsid ootamatult elu- 
tarkuse pitserit — mitte isikliku, vaid geneeti- 
lise, rahvaliku tarkuse märki, luues niiviisi kauni 
ja väljendusrikka aluse lavastusele, mis meenu- 
tab meile peamist — inimeksistentsi mõtet. 

Gruusia on ammu võitnud teatrimaa kuulsuse, 
tema teatritega on seotud meie teatriajaloo 
paljud olulised ja kaunid leheküljed. Nende 
festivalietendused tõestasid veel kord, et tunnus- 
tatud meistreile, nagu M. Tumanišvili, G. Lorth- 
khiphanidze, R. Sturua, T. Tšheidze (nimetan vaid 
lavastajaid, ja kaugeltki mitte kõiki), on nii pea- 
linna kui ka perifeeriateatritest taas peale kasva- 
mas huvitav vahetus. 

Sajandivanuse ajalooga Thelavi teatrit juhib 
juba kaks aastat üks meie maa nooremaid pea- 
näitejuhte, kahekümne kuue aastane Alekhsand- 
re Kantaria. See kollektiiv peaks muide tallin- 
lastele tuttav olema, 1984. aasta suvel oli ta 
meil külas. Kahjuks jäid need külalisetendused 
tookordses teatrielus üsna märkamatuks, ja nagu 
mulle tundub, täiesti ilmaaegu. See on väga 
huvitav ja elav teater, kel on olemas oma loo- 
minguline nägu, teema ja just temale omane 
stiil. Festivalist võttis see teater osa A. Kan- 
taria lavastusega «Minu salude ja põldude hää- 
led» Revaz Inanišvili novellide järgi. Jälle on 
meie ees kodumaatunnet sisendav teatrieten- 
dus, oma maad ja selle minevikku austav lavas- 
tus. Mõnes mõttes kujutab selle loo süžee para- 
fraasi kadunud poja legendile: Sandro läheb oma 
Kahheti kodukülast võõrsile õnne otsima, ent 
Kodu ei lase teda vabaks ja ilmutab end 
aina mälestustes. Lõpuks sunnib see Sandrod, 
kes polegi õnne ega rikkust leidnud, pärast 
pikki vintsutusi Koju tagasi pöörduma. Lavastus 
on äärmiselt muusikaline ja teatraalne, ehitatud 
kahele — lüürilisele ja eepilisele — struktuu- 
ritasandile. Eespool mainitud rahvuslikest lavas- 
tustest erines see teatava akommunikatiivsuse 
poolest. Mittegrusiinile osutus lavastus ras- 
keks pähkliks, sest tema metafooride keel nõudis 
suurt hulka taustteadmisi. Arutelul hinnati väga 
kõrgelt Sandro Koju tagasipöördumise vaikseid 
lüürilisi stseene, ent eepilises võtmes, meile 
tihtipeale arusaamatus märksüsteemis lahendatud 
Sandrole «võõra» maailma pildid tekitasid mit- 
meid erinevaid arusaamisi. Gruusia teatraali- 
dele osutus lavastus olevat põhimõtteliselt täh- 
tis ja kallis, seda rääkis tükki analüüsides üks 
gruusia juhtivaid teatriajaloolasi Natella Uru- 
šadze. Ning see, kuidas lavastust võtsid vastu 
gruusia noored, kinnitas tõde, mida me vahete- 
vahel unustama kipume: on olemas lavastusi, 
mida ei saagi eksportida, näidata teises rahvus- 
keskkonnas. Nii juhtus kõnesoleva lavastusega 
Tallinnas, sama lugu oli muide mõni aasta tagasi 
meie Draamateatri «Tuulte pöörisega» Tbilisi- 
gastrollidel... 

Näib, et noore dramaturgi A. Thabukašvili 
näidendi «Teed sinu juurde» on K. Mardža- 
nišvili nim teatri noor režissöör D. Andguladze 


lavastanud gruusia teatri uhkusele, suurepära- 
sele näitlejale Medea Džapharidzele mõeldud 
peaosa pärast. Huvitavalt tutvustasid end ses 
lavastuses ka noored näitlejad N. Dumbadze ja 
R. Tšhikvišvili, kes mängisid ühes ja samas 
keeles — ma pean silmas teatrikeelt — kuulsa 
näitlejannaga. 

Ootamatu kingitus festivalist osavõtjaile oli 
teatriinstituudi tudengite etendus «Anne Franki 
päevik» instituudi õppeteatris. Huvitav lavastus 
(lavastajaks oli kursuse juhendaja G. Žordania) 
tõi esile noorte näitlejate oskuse püsida ansamb- 
lis ja oma rollis. Lavastus, kus mängiti noorus- 
liku frotsi, temperamendi ja kirega ning kus 
teiste hulgast paistis silma Nana Huskivadze 
juba väga professionaalselt mängitud Anne 
Frankina, ei jätnud kedagi ükskõikseks ning 
ennustas homsele teatrile pidupäeva. Usun, et 
see saabub, kui noored süvenevad neisse järel- 
dustesse, mida tegid lõppkonverentsi ettekanne- 
tes tuntud teatriteadlased T. Šahh-Azizova, 
V. Maksimova, V. Kališ ning mitmed kuulsad 
teatriinimesed. Ehk pole siis enam tarvis sõnale 
«pidu» ette panna nukrat lisandit «argine». 

Ning artikli lõpetuseks tahaksin öelda veel 
järgmist. Juba teist korda pälvisid meie lavastu- 
sed Tbilisi noorsoolavastuste festivalil lugupida- 
vat ja heatahtlikku suhtumist. Seda võib juba 
nagu traditsiooni sünniks pidada. Ka festival 
ise tõotab traditsiooniliseks saada. Mulle tundub 
väga tähtis saavutatut mitte käest lasta ja tule- 
vikus üha julgemalt valida festivalil osalevaid 
tõid. See aitab kaasa eesti teatrikunsti propa- 
geerimisele väljaspool meie vabariiki. 


Kalju Komissarovi 


suviseid teatrimälestusi Lyonist 


Juunis 1985. aastal toimus Prantsusmaal Lyonis 
viies laste- ja noorsooteatrite rahvusvaheline 
kohtumine (RITEJ — Rencontres Internationales 
Theätre Enfance Jeunesse). Kohal olid Brasiilia, 
Hollandi, Itaalia, Jaapani, Portugali, Šveitsi ja 
Tšehhoslovakkia teatritrupid, peale selle muidugi 
Prantsusmaa trupid. Ürituse korraldaja oli Lyoni 
noorsooteater — Theätre des Jeunes Annšes 
(TJA). Sellised rahvusvahelised teatrikohtumised 
on toimunud nüüd juba 10 aastat. Kokku saadakse 
iga kahe aasta tagant. Mängitakse teatrimajades, 
tänavatel, väljakutel, aga ka lihtsalt selleks 
üüritud tubades. 


Hommikuti toimusid kollokviumid, järgnes 
päevane etendus, jälle kollokvium, ja õhtune 
etendus. Ühe niisuguse kollokviumi teema, kus 
ka mina osalesin, oli «Mis segab teatritegemist?» 
Väga üus teema: mis segab kunstilise kavatsuse 
realiseerimist? Ettekande tegi Belgia sotsioloog 
Roger Deldime. Mees, kes on uurinud kogu 
maailma teatrit, jõudis lõpuks järeldusele, et 
tegelikult ainuke võimalus teha teatrit nii, et 
miski ega keegi ei segaks, on teha teatrit ainult 
oma naise ja paremal juhul veel ka mõne sõbraga, 
aga muul juhul .,. Näiteks segab see, et üks 
näitleja ei taha mängida nii, nagu sina tahad, 
valgustaja ei taha valgust panna nii, nagu sina 
tahad. Niimoodi viis see Belgia sotsioloog asja 
sisuliselt absurdini, kuni üks Kanada daam kar- 
gaski püsti ja küsis, et mis siis teatrist järele 
jääb — kui kõik need segajad kõrvaldada, siis 
taandubki asi sellele, et mina ise, üksi, olengi 
teater? 


Probleemide ring on muidugi väga erinev. 
Kohutavalt keeruline on olukord terminoloo- 
giaga. Üht ja sama asja nimetatakse meil 
Nõukogude Liidus ühtmoodi, seal aga hoopis 
teisiti. Alati peab pikalt seletama, mida sa ühe 
või teise asja all mõtled. Põhiline aeg, 99 prot- 
senti, kulub terminoloogia täpsustamisele ja alles 
siis saab hakata millestki sisuliselt rääkima. 


Kollokviumil, kus aktiivselt arutati, kas täna- 
päeva teatrile on autorit vaja või mitte, olin 
seisukohal, et võib nii ja võib ka naa, et mõlemad 
võimalused mahuvad teatri sisse. Rääkisin Merle 
Karusoo «13-aastaste» tegemisest. See äratas 
suurt huvi. Ameeriklased ja inglased palusid 
saata endale «13-aastaste» teksti. Aadressid on 
vahetatud ja nüüd peaks hakkama tonnide viisi 
saabuma Ameerikast ja Inglismaalt noorsoo- 
näidendeid. 

Ühel päeval esines Prantsuse kultuuriministri 


g2 asetäitja. Pidas väga uhke kõne sellest, mis 


kõik on plaanis. Aga ütles siis, et majandus- 
kriis on nii tugev, et mitte midagi teoks teha 
ei saa. Oli kangesti uhke, et valitsus suutis 
leida 3 miljonit franki toetuseks noorte- ja 
lasteteatritele. See kõlab ilusasti — kolm miljonit 
franki! Aga kui see nüüd rubladesse «ära tõl- 
kida», siis on see umbes 300000 rubla, mis 
on Nõukogude Liidus ühe teatri aastadotatsioon. 
Ja see kolm miljonit jagati kõigi noorte- ja 
lasteteatrite toetamiseks! Raha, raha, raha — 
sellest rääkisid portugallased, prantslased, bra- 
siillased ja kanadalased. 

Näha on, et lastega tegelevad ikka niisugused 
inimesed, kellele on see väga tähtis ja lähedane 


asi. Et maailmas põhineb kogu ASSITEJ- 
liikumine suures osas metseenlusel — rikkad 
ameerika miljonäriprouad toetavad igavusest 
lapsukesi ja neile kunstitegemist —, siis on 


teatripilt muidugi kohutavalt kirju, alates väike- 
sest «Volkswagenist», millega sõidetakse kolme- 
kesi mööda Euroopat, pannakse vaip maha ja 
mängitakse, ning lõpetades täissuure teatriga, 
aga neid on siiski suhteliselt vähe. Enamasti 
kujutab lasteteatri põhivorm ikka rändiruppide 
etendusi, Ja seepärast polegi suuri dekorat- 
sioone, kõik püüavad läbi ajada lihtsate 
vahenditega. Näitlejate tehniline tase on aga 
kõrge: kõik tantsivad, laulavad, räägivad korrali- 
kult, Ilmselt ei saaks muidu üldse tööd. 

TJA-teater Lyonis on väga uhke ja kaasaegne. 
Ta on tfransformeeritav klassikaliseks teatriks, 
võib teha ka tubateatrit; võib isegi lava tagant 
hoopis lahti teha. Klassikalises variandis on saalis 
650—700 kohta... 650000 elanikkonnaga linnas 
on aga külastatavus ainult 30 000 inimest aastas. 
Eestimaal ei saaks ükski teater niimoodi 
eksisteerida. 

Palju räägiti sellest, et piletid on kallid — 
30—70 frangini. See on meie rahas 3—7 rubla. 
Võrdluseks olgu öeldud, et kinopilet maksab 
20—50 franki. Teater on muidugi natuke kallim, 
sest tegemist on ikkagi vahetu vaatemänguga, 
elusa esinejaga. (Mitte nii nagu meil, et laste- 
etenduse pileti hind on odavam kui kinopilet.) 
Maailmas orienteerutakse praegu sellele, et töö- 
tada odavas koolis käivale lapsele, mitte privi- 
legeeritud klasside lastele. TJA-teatri juht 
Maurice Yendt aga avaldas arvamust, et kui 
nad ka täiesti tasuta etendusi annaksid, ega 
aastas ikka rohkem kui 30000 vaatajat teatrisse 
tuleks. Plaanis on nüüd ka Prantsusmaal üld- 
hariduskoolidesse kunsti ja kultuuri algõpetus 
sisse seada, kus oleks ka teater eraldi 
programmis. 


Bolek Polivka Brno pantomiimiteatri Divadlo ra Provasku lavastuses «Kuninganna narr». 
Stseen lavastusest. 


Hollandlaste vabaõhuetendus «Imagomania II» 

Pidevalt sattusin ma piinlikku olukorda, kui 
minult küsiti: «Mis kassetid sul kaasas 
Sel teatrikohtumise! töötas non-stop videcoteek, 
kus võis valida umbes 300 lavastuse hulgast, 
mida vaadata. Ükskõik millist maailma teatrit! 
Ainus osalev maa, mille teatrit videoteegis pol- 
nud, oli Nõukogude Liit. Mitte ainsatki meie 
etendust, kuigi meil on peaaegu 300 teatrit, 
kus spetsiaalselt tehakse etendusi lastele ja 
noortele, ja nende laset pole vaja häbeneda. 

Eestimaal on palju räägitud teatrietenduste 
jäädvustamisest. Me räägime ja kakleme siia- 
maani, et kinolini on kallis, vähe pildistatakse 
etendusi, reklaamfiimi tööhinded on väga kõr- 
ged Mujal maailmas on see kõik ammu 
lahendatud — amatööri tasemel võid kõik video- 
lindile jäädvustada. Võtsin minagi ühe proov: 
lindile, kui ma Soomes lavastamas käisin. Tõs: 
küll, seda eelkõige seepärast, et näitlejad ise 
end vaadata-kuulata ja kontrollida saaksid, kuna 


on?» 


Itaallaste «Teatrikoobas». Näitleja Giovanni Moretti: 
avastab koos lastega teatrimaailma. 


Ameeriklase Evan, H. Rhodese romaani ainete! va! 
minud «Central Park» Lyoni Theatre des Jeunes 
Annšes' esituses. Stseen lavastusest. 


mina lavastajana soome keelt täiuslikult ei valda. 
Aga kõik tükid on neil muidugi videolindile 
võetud. Arhiiv! See on nüüd küll üks niisugune 
asi, mida meilgi tingimata tarvis oleks. Peaks 
selle küsimuse ministeeriumi, Teatriühingu või 
mõnel muul tasandil ära lahendama. Asi on 
ju aparatuuris, 6000—10 000 rublas, kui tahta 
üks jaapani süsteem ära osta. Ja olekski jääd- 
vustamise mure murtud. 


Lyonis nägin kümmet etendust. Vaieldamatult 
oli festivalil kõige parem lugu Brno teatri 
Divadlo na Provasku etendus «Kuninganna narr». 
Selle teatri kõik lavastused nägin ma ära üle- 
möödunud talvel Prahas — nad olid seal paras- 
jagu gastrollidel. Teatrit peetakse praegu Tšehhi- 
maa kõige huvitavamaks teatriks, ja teatri juhtnäit- 
lejat Bolek Polivkat kõige tugevamaks miimiks. 
Teater ongi välja kasvanud pantomiimirühmast. 
Polivka on abielus prantslannaga ja leidus 
Tšehhoslovakkiaski neid, kes kangesti kartsid, 
et nüüd sõidab ta ära Prantsusmaale, aga Bolek 
Polivka on aus tšehh edasi ja naine elab tema 
juures. «Kuninganna narris» puudub tekst, kuid 
ometi on tegemist mõtisklusega näitleja elu- 
kutsest, tema suhetest võimuga. Ja võimude 
omavahelistest kokkulepetest. Isegi haigena, 
rõhutuna, halvas tujus peab kuninganna narr 
olema valmis lõbustama kuningannat ja tema 
alamaid. Läbi veiderdamise, nalja ja naeru jõu- 
takse sotsiaalsete suhete avamiseni. 


Kuigi selle teatri etendustes ei räägita ühtki 
sõna ja näitlejad on kõik endised pantomiimi- 
näitlejad, on see siiski kõige ehtsam psühholoo- 
giline realism. Ei mingit Marcel Marceau või 
Fialka või Adolf Traksi pantomiimi, vaid kõik 
on elulised tegevused. Tšehhoslovakkias nägin 
näiteks üht sellesama teatri etendust, kus õudses 
pohmellis politseinik paneb endale kaksküm- 
mend minutit pintsakut selga ja kakskümmend 
minutit suudab rahvas naerda. Niimoodi jätkub 
story kaks ja pool tundi — ilma tekstita. Kui 
politseinik on jõudnud nii kaugele, et saab 
pintsaku selga, saapad jalga, leiab üles oma 
püstoli, paneb pähe inglise politseiniku kiivri 
ja kavatseb ära minna, kukub kapist välja naiste- 
rahva laip. Tegevus käivitub uue hooga — 
kes? kus? miks? kuidas ära peita? On see mõrv? 
Kõik sünnib ilma ühegi sõnata meie silme all: 
kuidas ta mõtleb välja neid versioone, püüab 
laipa istuma panna, et selgusele jõuda, mis 
siin juhtuda võis. See näitlejanna, kes laipa 
mängis, oli tõepoolest kontideta inimene, teda 
võis panna ükskõik kuidas ja kuhu. Ja kogu 
see tegevus on kohutavalt naljakas, nii et publik 
mõirgab vahetpidamata naerda. Kui politseinik 
on enda meelest surma põhjuse tuvastanud ja 
tahab taas minema hakata, kukub teisest kapist 
välja veel üks naisterahva laip. Saab ka kolmanda 
laibaga asjad ühele poole ja võiks ära minna, 
aga televiisorist hakkab pihta kriminaalfilm ning 
see on nii põnev, et ta jääb vaatama. Kuidas 
näitleja mängib kolme laiba vahel seda, et film 


on nii jube, mistõttu ta unustab ära laibad ja 
püüab neilt tuge ning kaitset otsida! 

Nagu juba öeldud, nägin ma seda lavastust 
Tšehhimaal, «Kuninganna narri» vaatasin nüüd 
Lyonis juba teist korda ja selle etenduse aru- 
telul vaieldigi, kas teatrisse ikka on üldse vaja 
teksti autorit või ei. Pooled vaidlejaist väitsid, 
et üldse pole enam mingit teksti vaja, et see 
on teatri surm, eilne päev. Rahulikumad inimesed 
leidsid, et Shakespeare'i ei ole ikka mõtet ära 
visata, see võib ka väga kasulik olla. 

Huvi äratas veel Hollandi trupp Amsterdamist. 
Oma «Imagomania ||» etendasid nad linna kesk- 
väljakul. Etendus koosnes üksiknumbritest. Olid 
kohutavalt uhked ja suured dekoratsioonid — 
hämmastavates mõõtmetes tiibadega (ühe tiiva 
siruulatus 5 meetrit) ja karkude peal tantsiti 
paabulindude armutantsu. Kogu etendus lõppes 
sellega, et tiivad põlesid, bengali tuled len- 
dasid, paukpadrunid ja plahvatused ... Segu 
tsirkusenumbritest, rituaalidest, keskaja müstee- 
riumidest ja kaasaegsetest abstraktsetest konst- 
ruktsioonidest. «Punk». Aga millest see 
etendus oli, seda ma küll seletada ei suuda. 
Oli lihtsalt palju huvitavaid asju — muusikat, 
tantsu, laulu, mängiti kõiksuguseid pille. 

Täielikuks pettumuseks osutus see, mida 
pakkusid välja jaapanlased. Nad püüdsid seekord 
Euroopa teatrit teha, või õigemini — Ameerika 
teatrit. Lugu jutustas sellest, kuidas poiss tuleb 
koolist, teel tungivad talle tuulepoisid kallale 
ja kannavad ära. Siis satub ta kokku heade 
inimestega ja halbade inimestega ja lõpuks too- 
vad tuulepoisid ta samasse kohta tagasi. Ta 
saab aru, et peab edaspidises elus väga hea 
poiss olema. Euroopalik-ameerikalik oli kõik: 
mängulaad, kostüümid, dekoratsioonid, välja 
arvatud kaks tuulemasinat — niisugused imelikud 
ehtsad jaapani riistapuud; minu arvates kõik 
neid masinaid ainult vahtisidki, ei midagi muud. 

Mis mulle meeldis ja mille üle sai oma 
gruusia kolleegiga vaieldud, oli itaallaste «Teatri- 
koobas». Etendus toimus ühe laguneva maja 
kuue-seitsmetoalises korteris, mis oli kõikvõima- 
like vanade teatridekoratsioonide, maalitud taga- 
seinte ja küljeakside abil jaotatud koridorideks 
ja labürintideks. Korraga mahtus sinna korterisse 
paarkümmend inimest, mitte rohkem. Kõik algas 
täielikus pimeduses. Roniti sinna koopasse sisse. 
Kogu etendust viis läbi näitleja Giovanni Moretti, 
kes valgustas taskulambiga ennast ja lapsi, tegi 
seinale varjujänkusid ja muid loomi. Aga siis 
muutus asi tõsiseks — Moretti hakkas rääkima 
ajaloost, vahele näitas slaide. Edasi jõuti järg- 
misse tuppa, kus oli vana marionetiteatri kõik- 
võimalikku kola, veeuputuseelseid puunukke. 
Jälle räägiti lastele, mismoodi need kõik liiguvad 
ja käivad ja seal said ka lapsed ise nende 
nukkudega mängida — ühesõnaga seal siis tehti 
see teatrimaailm lahti, näidati kõike seestpoolt, 
kuidas kõik tegelikult käib. Teater kui näitus, 
ekspositsioon, = seiklus, poeetiline = labürint. 

Mu grusiinlasest kolleeg väitis, et see kõik 


on kole paha, sest laps hakkab selles koopas 
hirmu tundma, et lapsel peab säilima distants 
teatri suhtes. Mulle see aga kõik meeldis — 
seal ei tulistatud, ei röögitud, ei karjutud, eten- 
dus kestis umbes 50 minutit, kogu aeg liiguti 
ühest toast teise, vahepeal tuli fonogrammi pealt 
saatemuusikat — kõik kokku oli kangesti tore 
ja mul tekkis mõte, et kas järsku ei saaks ka 
meie lastele Eestimaa ajaloost midagi selletaolist 
teha. 

Kollokviumidel vaieldi, kas see on tänapäeva 
teater või ei ole. Ühed väitsid, et see on 
ainuke tee, kust teater saab edasi minna, teised, 
et see on täielik nonsenss, õige teater on Shakes- 
peare ja Molišre. Jälle oli ka niisuguseid viisa- 
kaid inimesi, kes ütlesid, et need võimalused 
võivad ju kõik korraga ka maailmas eksisteerida. 
Need kolme- kuni seitsme-kaheksa-aastased põn- 
nid, kes etendust vaatasid, imesid näppu, said 
kõigest aru ja neil polnud häda midagi. Aga 
teoreetikutest onud-tädid ... Kui püüaks seda 
formuleerida, mida ma nägin — siis oli see 
kõige puhtamal kujul teatraliseeritud didaktika, 
millegi õpetamine teatraliseeritud vormis. 

Eraldi võiks veel rääkida Lyoni enda teatrist, 
sellesama TJA lavastusest «Central Park». See 
on ameeriklase Evan H. Rhodese romaani instse- 
neering, mille on lavastanud Maurice Yendt. 
Romaan on kirjutatud tõestisündinud loo alusel. 
Üks viieteistaastane New Yorgi poiss Jay-lay 
tüdineb oma vanematest, õpetajatest ja koolist 
ning võtab kätte ja läheb Central Park'i tamme 
otsa elama, hakates endale tõestama, et ta suu- 
dab ise oma elu üle otsustada, sellele mõtet 
ja otstarvet leida. Kogu etendus kujutabki tema 
kohtumisi ja konflikte ümbritseva maailmaga, kuni 
ta leitakse sügisel puu otsast surnuks külmununa. 
Minu meelest on see lugu midagi niisugust, mida 
Nõukogude Liidu teatrites kohe mängima haka- 
takse. Mitte ainult sellepärast, et väike poiss 
seal koledas Ameerikas puu otsas ära külmub. 
Tegemist on kindlasti hea, vaimuka tekstiga. 
Rahvas saalis reageeris väga elavalt. 

Kokkuvõttes võiks öelda, et muidugi oli see 
teatrikohtumine väga huvitav, aga teiselt poolt — 
ega meil mitte midagi häbeneda ka ei ole. 
Ma ei pea silmas siin ainult meie Noorsoo- 
teatrit. Nõukogude teater võiks täiesti võrd- 
väärs It selles ürituses osaleda, kaasa män- 
gida ... Seda saigi Moskvas räägitud, et kahe 
aasta pärast sõidaks NSV Liidust siiski juba 
mõni trupp, mõni etendus RITEJ-le. 

Esimene Eesti naisprofessor — 100 


Antropoff-Hoerschelmann = aastal 


Eesti professionaalse muusikahariduse ja kon- 
servatooriumi rajajate üldtunnustatud ple- 
jaadis peaks leiduma auväärne koht inime- 
sele, kelle nimi ja tegevus on paraku meie ajal 
vähestele teada. Ometi on tegemist naismuu- 
sikuga, kes kahekümne aasta vältel (1919— 
1939) pühendas Tallinna Konservatooriumi 
klaveriõppejõuna oma teadmisi, jõudu ja an- 
net noorte muusikute kasvatamisele ja võttis 
interpreedina elavalt osa ka Tallinna kontser- 
dielust. 

Kõne all on Talinna Konservatooriumi 
esimene naisprofessor Sigrid von Antropoff- 
Hoerschelmann, kes 2. aprillil (20. märtsil vkj) 


86 pühitseb oma 100. sünnipäeva. Oma kõrgele 


VEERA LENSIN 


eale vaatamata jätkab ta, tänu oma erakord- 
sele mälule ning haruldasele kuulmisele ka 
praegu interpreeditegevust, mitte küll enam 
avalikel kontsertidel, vaid kitsas kuulajate 
ringis. 

Sigrid von Hoerschelmann on rahvuselt 
sakslane, tema vanemad pärinesid perekon- 
dadest, kes olid Saksamaalt Venemaale üm- 
ber asunud: isa Edwin von Hoerschelmanni 
esivanemad XVIII sajandi algul Türingist, 
ema Luise Amalia Bätge esivanemad Lübe- 
ckist. Ernst von Hoerschelmann sündis Haap- 
salus lossikiriku õpetaja perekonnas, alustas 
seal ka oma haridusteed, lõpetas seejärel Tartu 
Ülikooli saksa ja vanade keelte alal. Pärast 
ülikooli asus ta tööle Revali esinduslikemas 
saksa poeglaste gümnaasiumis (Dom Schule) 
keeleõpetajana ja ajalehe «Revaler Beobach- 
ter» toimetajana. 

Amalia von Hoerschelmann oli pärit tun- 
tud kaupmehe ja bürgermeistri Ernst Karl 
Friedrich Bätge perekonnast. Tänu perekonna 
majanduslikule jõukusele sai ta tolle aja mõis- 
tes väärika humanitaarse ja muusikalise ha- 
riduse. 

Hoerschelmannide perekond kuulus Tallin- 
na saksa intelligentsi kõrgemasse kihti: osati 
mitmeid võõrkeeli, tunti tõsist huvi kirjanduse 
ja muusika vastu. Ema mängis hästi klaverit, 
oskas hulgaliselt klassikalist repertuaari. Isal 
oli ilus lauluhääl, ta laulis meeskvartetis ja 
ka kooris «Revaler Liedertafel», oli isegi koori 
president. Nii kasvas üheksaliikmeline laste- 
pere muusika keskel: kõik lapsed laulsid, män- 
gisid pilli. Sigrid von Hoerchelmann sündis 
perekonna neljanda lapsena ja oli juba vara- 
kult väljapaistvalt musikaalne. Aastasena 
ümises ta viisikesi, mis olid tema kõrvu ula- 
tunud, kuigi rääkida ta veel ei osanud; kahe- 
sena ronis ise klaveri juurde ja otsis viisid 
kuulmise järgi üles. Ema, nähes, et tegemist on 
eriti andeka lapsega, hakkas ise tema muusi- 
kahuvisid suunama. Koolipõlves oli S. Hoer- 
schelmanni juhendajaks suurte kogemustega 
Tallinna muusikaõpetaja, Peterburi konser- 
vatooriumi kasvandik Alice Segal. 17-aastase- 
na (oktoobris 1903) sooritas ta sisseastumis- 
eksamid Berliini Kuninglikku Kõrgemasse 
Muusikakooli Clara Schumanni õpilase Ernst 
Rudolfi klaveriklassi. Kompositsiooni õppis 
ta Max Bruchi ja Eikkeni klassis. 


Berliini Muusikakooli õpilasena debüteeris 
S. Hoerschelmann 1905. aastal sünnilinnas 
Tallinnas kahe klaverikontserdiga, mängides 
sümfooniaorkestriga Griegi ja Bachi kontser- 
te, vastavalt Suurgildi ja Mustpeade klubi 
saalis. Kahjuks ei ole nende kontsertide ka- 
vad ega ka arvustused säilinud. 

Juulis 1907 sai S. Hoerschelmann Berliini 
Kuningliku Kunstiakadeemia diplomi kui in- 
terpreet ja pedagoog. Tema kunstilist ande- 
kust hinnati väga heaks, hoolsust kiiduväär- 
seks. Klaverimängus oli diplomandi iseloomus- 
tatud kui suure ja raske repertuaari valdajat, 
kes on musikaalne ja kel on hea maitse, are- 
nenud meisterlikkus, mis annab kindluse eel- 
seisvaks tegevuseks. Kompositsiooni alal hin- 
das M. Bruch oma õpilast kui andekat, hool- 
sat, mõningate töödega lootust äratavat. Muu- 
sikaajaloos omandas diplomand põhjalikud 
teadmised. 

Sellise teadmiste tagavaraga alustas pia- 
nist oma iseseisvat tegevust Ateena konser- 
vatooriumi klaveriõpetajana ja esines paral- 
leelselt ka interpreedina. Kahe aasta pärast 
katkestas tema tegevuse Ateenas tüüfus ja ta 
pidi abi paluma vanemalt õelt Herdalt, kes 
elas mehega Šveitsis. Tervenedes siirdus 
S. Hoerschelmann aastaks Pariisi, kus täien- 
das end kuulsa prantsuse pianisti Raoul Pu- 
gueau juures impressionistliku muusika tõl- 
gendamisel. Seejärel töötas ta aasta Erfurdi 
muusikakoolis klaveriõpetajana. Tõenäoliselt 
paremate töötingimuste otsinguil siirdus ta 
seejärel Jaroslavli, kus töötas ühe aasta õppe- 
jõuna Vene Muusika Seltsi Jaroslavli Osa- 
konna Muusikakoolis ja esines ka kontserti- 
del. Kui ta sellelt töökohalt lahkus, kirjutas 
õppeasutuse direktor iseloomustuses: «... te- 
ma klassi õpilased näitasid eksamitel 3. mail 
1913. aastal eeskujulikke tulemusi ja tema esi- 


nemised pianistina (solistina ja ansamblites) 
Jaroslavli Muusikaosakonna kontsertidel said 
alati teenitult suure menu osaliseks...» 

Järgmiseks elukohaks sai Peterburi, kus 
S. Hoerschelmann teenis endale ülalpidamist 
eratundidega, esines palju erasalongides, män- 
gis solistina ka «Tsaarikoja orkestriga» 
Wachflichi juhatusel kord Pugueau Klaveri- 
kontserti e-moll, teine kord Beethoveni Kla- 
verikontserti c-moll. 1914. aasta märtsis ja 
1916. jaanuaris andis pianist iseseisvad kont- 
serdid ka Tallinna kuulajatele. Nii võis «Päe- 
valehest» (7. III 1914) lugeda: «Bachi-Busoni 
Chaconnas esitles Sigrid von Hörschelmann 
oma muusikalist jume ja usutunnistust: in- 
telligent, loomuline and, distsiplineeritud ja 
kaalutlud esitus. On kooli, on maitset, on tõ- 
sist muusikalist luuletunnet, mis reprodut- 
seerides ühtlasi loob, mille läbi ka tuttavate 
asjade käsitus uusi varjendusi omandab, ning 
mõnusalt võidab ja ei väsita... 

Võib-olla on see isiklik joon, või tundub 
Prantsuse kool Sigrid Hörschelmanni muu- 
sika käsituses ja dünaamises maitses: tal on 
enam mõõtu kui jõudu, enam espriit kui sü- 
gavust, enam temperamenti kui iseloomu. 
Peaasi Sigrid von Hörschelmann huvitab, ta 
mäng suudab ka paljunõudlikku tähelepane- 
mist siduda, kuigi mitte igas tükis rahuldada, 
ta meeldib, kuigi ta igakord sind ei võida. Kõi- 
ge paremini selgus see kõige täielisemalt esi- 
tatud Liszti «Metsakohinas» ja iseäranis Rah- 
maninovi Barcarolles ja Debussy impressio- 
nistlises «Jardin sous la pluie». Esines Sig- 
rid von Hörschelmann ka heliloojana, ja mitte 
sugugi hoopis halvasti: tema «danse fan- 
tastigue» esimene lause laseb omapärast loo- 
vat annet tulevikus oodata.» Alla on kirju- 
tanud -a (J. Luiga?). 


Sigrid von Antropoff-Hoerschelmanni isa, ema ja abikaasa. 


1916. aasta jaanuarikuise kontserdi kohta 
kirjutas P. Olak («Tallinna Teataja», 14. I 
1916): «Sigrid v. Hörschelmannil on anne ja 
kool, mis ka mujal, kus mingisuguseid «peh- 
mendavaid asjaolusid» ei tunnistata, võib läbi 
lüüa. Tal on head käed, mis võimise poolest 
nõutavas tasakaalus, paras-mahlakas ja selge 
löök, väledus ja korralik pedaal. 

Mis ettekantavate toodete mõistmisesse ja 
tõlgitsemisse puutub, siis, arvan ma, kuulub 
neiu von Hörschelmann nende kunstnikkude 
hulka, kes helilooja üle kõige austavad, «aja- 
loolist tõde» pühaks peavad ja selle kõrval 
ennast õige väikesel määral püüavad maksma 
panna. Niisugused kunstnikud lähenevad ise- 
äranis vanematele meistritele teatud lapseliku 
aukartusega ja on siis sagedasti natuke liig 
hästi kasvatatud. Neid võib hoida kuivaks ja 
võrevaeseks saamast ainult suur loomulik 
temperament ja kirg, mis ka kõige paksemast 
«korralikkuse nunnamantlist» läbi hõõgub ja 
kuulajate südameid soendab. Neiu von 
Hörschelmann on seda. 

Eeskavast oleks iseäranis nimetada Cesar 
Franki «Prelude, Choral ja Fuge», mis suure 
tõsiduse ja sügava tundega kuuldavale toodi, 
ja Mac Dowelli «Etude artistigue», mille esitu- 
ses rohkeste elegantsi ja tehnikalist säravust 
oli. Liszti 13 rapsodia tundus natuke liig 
mõistlikuna, peaaegu flegmaatilisena. 

Lõpuks improviseeris kunstnik publikumi 
seast antud teemade üle ja näitas sellejuures, 
et ta peale eruditsiooni ka vaimukat loomise- 
või vähemalt järelloomise võimu “omaks võib 
nimetada...» 

Aastatel 1917—1919 elas pianist Helsin- 
gis, kus toimusid ka tema avalikud soolokont- 


Professor L. Hellat-Lemba, professor A. Papmehl, 
professor $S. Antropoff, konservatooriumi di- 
rektor J. Aavik, taga professor A. Lemba. 1936(?). 


serdid. 1919. aastal algab aga tema peda- 
googitöö Tallinna Kõrgemas Muusikakoolis, 
hiljem Tallinna Konservatooriumis. S. Hoer- 
schlemannist sai populaarne õpetaja, kes tun- 
dis oma õpilaste psüühikat ja oskas neile indi- 
viduaalselt läheneda. Seetõttu laabus tal 
koostöö nendega, nii et iga õpilane võis saada 
oma eeldustele vastava maksimaalse meister- 
likkuse. Ehk seepärast ongi jäänud tema endis- 
tele õpilastele meelde rõõm, millega õpetaja 
oma teadmisi jagas, ja tema hea suhtlemis- 
oskus. Mitmetest tema õpilastest said meie 
uue muusikapõlvkonna aktiivsed kasvatajad: 
Tarsina Alango, Nõmme Lastemuusikakooli 
õpetaja Leida Tippel-Luberg, Paide Lastemuu- 
sikakooli õpetaja Adelia Variksoo-Kleisman, 
Tallinna Koreograafiakooli kontsertmeister 
Ester Kljas-Hanson jpt. 

Õige pea alustas S. Hoerschelmann Tal- 
linnas ka kontserttegevust, 1920. aasta algu- 
ses sai pianist kutse esineda 12. sümfoonia- 
kontserdil Beethoveni Kolmanda kontserdiga, 
dirigeeris Mihkel Lüdig. Ajalehe «Vaba Maa» 
arvustaja «Komes» (3. II 1920) kritiseeris 
dirigenti, eriti koosmängu solistiga, öeldes, et 
orkester pidevalt segas solisti, kuna hilines 
sisseastumisega, aeglustas temposid, mängis 
liiga tugevasti. «Pr. Hörschelmann väärib pa- 
remat saadet. Tal on haruldane tuschee, tema 
jooksud on kerged, puhtad ja ühtlased, tema 
esitus on lihtne, ilma valede efektideta ja stiil- 
ne, mis on eriti hinnatav klassikaliste teoste 
esitamisel, eriti Beethoveni teoste esitami- 
sel.» 

2. märtsil 1920 esines S. Hoerschelmann so- 
listina meeskoori «Revaler Liedertafel» kont- 
serdil «Estonia» kontserdisaalis, kavas Sjög- 
reni Extieon, Chopini Impromptue Fis-duur, 
Liszti «Metsakohin»; 7. mail meeskooride 


«Liedertafel» ja «Männergesangverein» ühisel 
kontserdil, mängides Palmgreni «Sõda», De- 

bussy «Jardin sous la pluie» ja Rahmaninovi 
Valssi; 16. märtsil 1921 mängis ta Chopini 
Fantasie-Impromptue'd ja Moszkowski Valssi. 

1920. aasta mai alguses valmistas $S. 
Hoerschelmann ette iseseisva soolokava Bachi, 
Schumanni ja Chopini teostest. Artur Lem- 
ba («Vaba Maa» 8. V 1920) nimetab pia- 
nisti tugevat tehnilist taset ja eeskujulikku 
interpretatsiooni, selle loovat joont, oskust 
tervikut luua, võimet panna kuulajat tänu in- 
terpretatsiooni selgusele ja ilmekusele usku- 
ma tema poolt loodud kujundit. S. Hoerschel- 
mann improviseeris ka kuulajate poolt antud 
Wagneri teemadel, milles ta helilooja muusika 
iseloomu arvestades lõi huvitavad muusika- 
pildid ja näitas oma interpretatsioonilist leid- 
likkust. 

Veel käis ta mais 1921 meeskoori solistina 


Soomes, mängis Helsingi ülikooli aulas 
Schumanni Novelletti, Chopini Impromptue'd 
Fis-duur, ° Rahmaninovi —Barkarooli ja 


Moszkowski Valssi. Mai lõpul esines ta ka 
noore andeka viiuldaja Saima Dvormaniga. 
1921. aastal abiellus Sigrid Hoerschel- 
mann insener Sergei von Antropoffiga, kes oli 
suur muusikasõber, mängis hästi altviiulit, 
esines kammermuusika seltsi kvartetiga sage- 
H ka kammermuusika kontsertidel. Sigrid 
Antropoffi avalikud esinemised aga jätkusid: 
21. oktoobril 1922 toimus Sigrid Antropoffi ja 
viiuldaja Alfred Papmehli kontsert, kavas 
Francki Sonaat viiulile ja klaverile, seejärel 
mängis pianist Brahmsi Skertsot e-moll, Liszti 


+«Gondoliere'i», Schumann-Liszti «Pühen- 
dust», Debussy «Kuuvalgust», lisapalana 
Sigrid von Antropoff-Hoerschelmann õpilaste 


keskel. Tagareas vasakult kolmas Tarsina Alango. 


Brahmsi Romanssi ja väikest pala oma loo- 
mingust. 6. detsembril 1922 esines ta koos 
laulja Ella Brandt-Wittrockiga, kavas Schu- 
berti, Schumanni, Brahmsi, Wolfi ja Straussi 
laulud. 

1923. aasta jaanuari alguses mängis $S. 
Antropoff kammermuusika kontserdil Schu- 
berti A-duur sonaati ja «Forellide kvinteti» 
klaveripartiid. Novembri lõpul esitas ta koos 
prof. J. Paulseni ja D. Greiffenhageniga 
Tšaikovski Trio, 15. jaanuaril 1924 Mendels- 
sohni klaveriloomingut, 9. mail 1924 «Män- 
nergesangvereini» 75. aastapäevakontserdil 
Brahmsi Capriccio't cis-moll, Liszti Etüüdi 
Des-duur, Palmgreni Eksprompti B-duur, Wag- 
ner-Brassini «Feuerzauberit». 14. juunil 1924 
võttis S. Antropoff osa kontserdist, millel 
prooviti esimest Eestis valmistatud tiibklave- 
rit «Astron». Õhtul osalesid veel Artur Lem- 
ba, Theodor Lemba ja Hermann Bieck. Laval 
seisid kõrvuti «Astron» ja «Bechsteini» kont- 
sertklaver. Pianistid mängisid kordamööda 
mõlemal klaveril, et võrrelda nende kõla kva- 
liteeti. Kontsert lõppes nelja pianisti koosmu- 
sitseerimisega kahel klaveril. 

1924. aasta suvest 1930, detsembrini oli 
Sigrid Antropoffi interpreeditegevuses paus: 
1925. aastal sündis tütar Renata. Pedagoogi- 
töö aga jätkus. Siiski mängis S. Antropoff 
17. aprillil 1926 «Männergesangvereini* pe- 
rekonnaõhtul Schumanni Skertsot, Liszti 
«Consolation'i» ja Chopini Valssi. Pärast pike- 
mat vaheaega tõi ta detsembris 1930 laiema 
kuulajaskonna ette iseseisva kontserdikava: 
Schumanni Fantaasia kava esimeses pooles ja 
Debussy, Brotkiewitschi ja Palmgreni palad 
teises pooles. T. Lemba kirjutas («Päevaleht» 
22. XII 1930): +... kõik loetletud helitööd 


leidsid kuulajate elavaid kiiduavaldusi ja lisa- 
palade nõudmisi ...». 

29. aprillil 1932 esines Sigrid Antropoff 
Eesti Akadeemilise Helikunsti Seltsi kammer- 
muusikakontserdil koos tenor Rudolf Jõksiga 
ja sama aasta 12. detsembril Griegi 25. surma- 
aastapäevale pühendatud kontserdil esitas 
koos professor Raimond Bööckega Griegi So- 
naadi tšellole ja klaverile. Suvel 1935 esines 
pianist Šveitsi kuurordis «Cademario» koos 
lauljatar Else Schürhofiga. 


1936. aastal sai Sigrid Antropoffist Tal- 
linna Konservatooriumi professor. Sel puhul 
kirjutas professor T. Lemba («Päevaleht» 
1. TV 1939): +... kuna ühes pr. Antropoffi 50. 
sünnipäeva pühitsemisega toimus ka veel tei- 
ne sündmus — nimelt tema edutamine profes- 
soriks, siis toonitas ka haridusministeeriumi 
esindaja oma tervituskõnes kunstiteaduskon- 
na direktor Koljo, et seega osutub pr. Sigrid 
Antropoff esimeseks eesti nais- 
professoriks.» Pidulik aktus peeti kon- 
servatooriumi saalis, ametlikule osale järgnes 
kontsertosa, kus S. Antropoff mängis Brahmsi 
g-moll ballaadi, kahte Brotkiewitschi prelüüdi, 
Batoni ja Niemanni palu ning improviseeris 
eesti rahvaviiside ainetel. Artur Lemba kirju- 
tas («Vaba Maa» 1. IV 1936): «Aktuse lõpul 
mängis juubilar Rene Batoni ja Niemanni 
klaveritükke ning oma improvisatsiooni eesti 
rahvaviisidel, milles ta osutas mitte ainult 
hästiarenenud tehnikat ja muusikalist väljen- 
dust ettekandes, vaid ka leidlikud motiivide 
maitsekal kokkuseadmisel ühes mitmekesiste 
modulatsioonidega. Rohkearvuline kuulajas- 
kond võttis ettekanded suurte kiiduavalduste- 
ga vastu. Liigutatud juubilar tänas kõiki osa- 
võtjaid. Palju õnnitlusi oli tulnud telegraafi 
teel.» 

1938. aasta juuli lõpust pärineb märge pia- 
nisti esinemiste kohta Šveitsi kuurordis «Ca- 
demario». Itaalia ajalehe «Corriero Del Tici- 
no» arvustaja kirjutas: «Prof. Sigrid von 
Antropoff esines oma iseseisval kontserdil, 
milline kutsus välja arvulise ja nõudliku kuu- 
laja ees elava vaimustuse [...] Eriti naudi- 
tavad olid Chopini, Schumanni ja Schuberti 
teosed, millised olid esitatud erilise emotsio- 
naalse intensiivsusega [... ] Igale palale järg- 
nes palav aplaus ja kordamise nõudmised.» 

Sigrid Antropoffi tegevus Tallinnas lõppes 
1939. aastal, mil toimus baltisakslaste üm- 
berasustamine Saksamaale. Ta elas alguses 
Gdynias, kus rasketele elutingimustele vaata- 
mata esines 1940. aasta märtsis baltisaks- 
laste koondkontserdil, millele järgnes ülistav 
arvustus kohalikus ajalehes «Danzinger Vor- 
posten». Järgmiseks elukohaks sai Posen 
(Poznan), kus ta esines iseseisva kontserdiga, 
teenides kohalikus lehes positiivse arvustuse. 
Sigrid Atropoff tegutses ka pedagoogina seal- 
ses muusikakoolis 1943. aasta sügiseni. 


Sigrid von Antropoff-Hoerschelmann, tema tü- 
tar Renata Jung mehe ja tütrega. 


Antropoffite perekonna sihtpunktiks sai 
Lübeck, kus oli juba pikemat aega elanud 
kunstniku vend Arvin. Selles linnas, mis väli- 
selt sarnaneb Tallinnaga, töötas S. Antropoff 
muusikakoolis õppejõuna ja lektor-interpree- 
dina rahvaülikoolis, kus ta aastatel 1947— 
1955 viis läbi 51 loengkontserti, pajatades 
kuulajatele muusikaajaloost ja seda ise muu- 
sikaga illustreerides. Lübeckis tegeles ta ka in- 
terpreeditööga. Traditsioonilised olid pianisti 
«kodused kontserdid», kus esimesed uued 
kontserdikavad esimesed ristsed said. Tihti 
mängis ta ka Šveitsi «Cademario* kuuror- 
dis ja Zürichis. Oma avalikud esinemised 1õ- 
petas pianist 76-aastasena 1961. aastal suure 
kontserdiga «Cademario» kuursaalis. 

Kaotanud Lübeckis oma mehe ja venna, ot- 
sustas Sigrid Antropoff Hamburgi asuda, kus 
juba aastaid elas tema tütar Renata Jung pe- 
rekonnaga. Uueks eluasemeks sai pansionaadi 
mugav toake, kuhu klaver siiski sisse ei mah- 
tunud. Nii peab ta musitseerima saalis pianii- 
nol, kus- toimuvad 1979. aastast tema esine- 
mised pansionaadi elanikele ja töötajatele, mi- 
da on olnud juba seitse, 25—80 kuulajale. 

Oma 99. sünnipäeva pühitses professor 
Sigrid Antropoff tütre perekonnas. Kuna 
sünnipäev langes Bachi 300, sünniaastapäeva 
eelpäevale, mängis ka Bachi teoseid. Järgne- 
sid teiste juubilaride, Händeli ja Scarlatti 
teoste ettekanded. Pika ja keerulise elu peale 
vaatamata on kunstniku vitaalsus ja väsimatu 
aktiivsus hämmastav. 

TEATP. MY3bIKA. KHHO. AIIPEJIB 1986 


JKYPHAJI MHHHCTEPCTBA KYJbTYPbI, TOCYHAPCTBEHHOTO KOMHTETA TO 
KHHEMATOTIPADHH, COFKBA KOMIIO3HTOPOB, COF3A KHHEMATOTPADHCTOB H 
TEATPAJIPHOTO OBIIIECTBA JCTOHCKOH CCP. 


TEATP 
A. BHJJIEP — Ilepsan xosonra (3) 


M. BHCHAII — Kro xkoro oõm=xaer? (43) 


PenengenT AHAJM3HPyET CHEHHUECKYIO TDAKTOBKY 
MByx mponasenennii T. Mõcena B nallnx TeaT- 
pax — «Ilpnsnaenmua» B ToCcyaaperBeHHOM MO- 
JOxe%%HOM Tearpe 9CCP /perxnccep M. Yar/ n 
«Hopa» B BMJPAHAHCKOM +«Vrana+ /pe:xHcecep 
B. Cannpe/. na 0õonHxX NOCTAHOBOK XAPAKTEPHEI 
HEHOCTATOK HETKOCTH pexkncecepekof HHTEPNpe- 
TAHHH H TOYHOCTU B paõore C AKTEPAMH, XOTA 
BHELIHE CNEKTAKJH OCTABAAOT BIIOJHE KEHOCTHOEL 
grevaryenue. TIOCTAHOBIIHKH CTPEMMJIHCb JATb HO- 
Byl0 TDaKTOBKy npomssenennä Mõcena, HO CTpaH- 
HBIM OÕpaSOM BHAAAT B NPOTHBOPeMEe C ABTOPC- 
KHM TEKCTOM. 9TO BBI3BAJIO OMKHUBREHHYIO HOJEMHKY 
gs named rearparkuoh kpuTuke o npecax Mõcena, a 
HE CHEKTAKAX. 


Kro? IIHTEP BPYK (68) 


Bopuc Karapunukui 3nakomuT MWnrarened €C 
XHUSHPIO H TBOPYECTBOM AHTJIHÄCKOrO pexxnccepa 
Tlmrepa Bpyra. IlpwsonnTca 0Õ30p STANHBIX IOCTA- 
HOBOK Pe:KHCCEPA, HOBOTOPCKHX ONEITOB H IIOHCKOB 
B OÕNACTH Teartpa. Bonee NoApoõHo paccMATpu- 
BAGTCA A MOCAENHAA MOCTAHOBKA BpyKA, ANAMAACA 
9 wacos «MaxaõxaparTa», COSHAHHAA NO MOTHBAM 
HHAMÄCKOTO SIIOCA, IIPEMEepa KOTOpolt COCTOAACB B 
1985 rony Ha ABHHBOHCKOM GecruBale. 


M. OHAKOBCKAR — Jomumanra Nyamnx HOC- 
TAHOBOK: HAHHOHAAEHAR NaMAT, (78) 


Tearparenöiit KPDWTHK, sasauT TOCYAAPCTBEHHOFO 
pycckoro (paMaTtmwweckoro Tearpa 9CCP Mapnna 
ÕÜvakoBcka AeEJATCA BnevaTrennamu 0 11 Bece- 
COfO3HOM (GecTHBAJE MOJOHEKHEIX NOCTAHOBOK B 
TõuwnHCH, B KOTOPOM yacrsosa10 20 Tearpos n3 12 
COoWO3HBIX pecryõnnk. Ha (ecrnsane TEATPBI 
BSAHMHO NPEACTABAANH NOCTAHOBKH, AAPECOBAH- 
HEI8 CBoe MOJONS?KXH, HO 3TO MeponpuaTrHe HE 
CTaAO NPAJAHHKOM HOBBIX OTKkpeiruä. Ha necrpoii 
IPOrPAMMEI PECTHBATA BHABHHYJIHCb TE MOCTAHOB- 
KU, B KOTOPBIX MOMMHHMPOBAJH HAUHOHAJBHHIE 
merokm: «Ilermit nec, Õerymindi KkpaeM Mop» 
HU, AÄTMATOBA B TOCTAHOBKE FHkyTCKkoro ApaMa- 
TAHECKOrO Teatpa nm. II. Olynckoro, «SHak Õe- 
abt» B. Beikoba — CrIrEKTAKJIB TOCyAAPCTBEHHOTO 
pycckoro jpamaTmueckoro Teartpa Benopycckoit 
CCP, «Onnmocenetane» M. /Iwanapunse 8 Tpysmnc- 
KOM MO'OJE:XHOM TeaTtpe n «Poul M nonei MOHX 
ronoca» P. Mnannusmim B TeyaBcKOM TeaTpe. 
Hauty peecnyõnnky NpeacTasnai Ha (ecrnsane 
Tocynapcersenunoft KYKOJbHEHI TEATD mocTanmoskoli 
«Vamsnrentenetii kpouwika» H. Tpynna /pex. 9. 
Cnpnir;. 


Jernue TEATDAAPAEIE BOCNOMHHAHHA H3 Jimona 
K. Kommccaposa (82) 


B mrone 1985 rona Bo Dpanmnnu B JIkOHe COCTOA- 
JaCb HATAA MEXKAYHAPOAHAA BCTPEYA AETCKHX H 
rlonolmeckux Tearpos (RITEJ — Recontres Inter- 
nationales Theatre Enfance Jeunesse) s koropoii 
YAACTBOBAJI H perxHCcep TOCyAAPCTBEHHOTO MOJIO- 


aexnoro Tearpa 9CCP, sasezyomnä xkadenpoii 
cgemnueckoro mckyccrsa TTK K. Kommnccapos. On 
AENHUTCA CBOHMM BIICHATASHHAMHU 0 CHEKTAKAAX K 
KOJLIOKBHyMax. IIpocMOTpPeB BBICTYNEHHA TEAT- 
paibkntix Tpynn Bpasmawn, Tonnanann, HrTaymu, 
Anonun, Ilopryrannn, Illseünapuu n Dpanunu, 
K. KomnccapoBs CUHTaeT, 40 Ha (ecrnBsane CNe- 
AYIolLero roa MOrza ÕBi CMEJIO BBICTyIIHTB KAKAA- 
14Õ0 TEATPANBHAA Tpynna Coserckoro Coro3A. 


MY3bIKA 


T. CHHATAH — Huxronayc Xapnonryp (11) 


CTATbA JHAKOMHT C ONHUM M3 ocnosarere HoBol 
HOCNONHHTEIBCKOH UIKOJBI MY3BIKH ÕAPOKKO, CE Bhl- 
AAVUIHMCA NPAKTHKOM (OCHOBATEJEM H PYKOBOJIH- 
Terem amgcamõng «Concentus Musicus») 4 aKTHB- 
memm maeosorom HwkosaycoM XapHoHkypoM, 
ero HCNOJHHTEJIBCKOH KEATEJIBHOCTBIO H TBOPYECKH- 
MH Hpuuunnamu. B NyÕJUKANMA BEHETCA HONEMUKA 
C COMHHTEJIPHBIMUH TOKOBAHHAMH Barnanos H. 
XAPpHuOHKYyPA, OCOÕEHHO C JOKHBIMH IOHHMAHHEM 
T. H. TPEÕOBAHHA «BEPHOCTU NPOHSBEXEHHIO». 


Coxposumnnua metcnm: HHKOJAYC XAPIO 
KYP — ?Kusof A3EIK 12 HeOÕEAcCHMMoOro (1-1) 


BEIACP?XKH HI BOHHCTBHOILHX NyÕnmkaumä BBIAIO- 
IMETOCA COBPEMEHHOTO HCHOJHHTENA MY3bIKH Õa- 
pokko. OCHOBHOÜ HX 11851650 MO?KHO CIHTATE HOBVIO 
IO CYIIECTBYy, BO MHOTO PAB ÕONGSE AKTHBHYIO CBABb 
MY3BIKAHTOB H CuyllaTere C Npok3BELCHHAMH, 
OTNANEHHBIMH OT COBPEMGHHOCTH BEKAMH. ÄBTOD 
ASNAET CCHIAKY HA OCTPBIE NPOTHBOPENHA B COBPe- 
mennol egponeiickoi My3bIKAJBPHOH 2KUSAH, IPH3BI- 
BRET OTKASATPCR OT MYy3EIKH KAK CpeacTBa ykpa- 
WMEeHHA M BOSPONHTB ÕBIBUIYIO ÕYHKIUHIO MYSBIKH B 
KaHecTBe OAHOTO H3 OCHOBHBIX CTONNOB 3KHIHH. 


J1. HOPMET — 0 «Kaxnesane» kar 0 Myasike (20) 


«Kanegane» KAK 2OCY CBOÄCTBEHHEI OTCYTCTBHE 
HaTypaaneruueckod KOHKPETHOCTH, SAMEALJEHHOEL 
NAPANNENASMAMU HIHOMEHHE MUÕHAECKAX COÕEI- 
Tui, BCNEACTBHE VErO H3 BHIOB HCKYCCTB My3bIlka 
ÕuMke K Heli, vVEM ApaMa WIIH KUHO, ÕAJET ÕIMKE, 
ueM onepa. PuTM NOAAEPKXHBAET CyTECTHBHOCTb. 
Kopuun «Kanesasei» kak oõmero snoca npmuõa'i- 
THÄCKHX ÕHHAHOB NPOHHKAIOT BO BPEMeHH B TAIYy- 
ÕHHEI HOCKOJIBKUX TErICNUeNETHA. - ÜYBCTBYIOTCA 
CBR3H C BEJAKHMH KyJIETypamn Hassmero Bocro- 
KA, OXBAT 2110CA KOCMOrOHHUMEH. B CTATEE paccMAT- 
PpuHBAWOTCI NPoHSBENGHHA MHOTHX SCTOHCKHX H 
ÜÕHHCKHX KOMIIOSHTOPOB, KHCNMpAposanntre «Ka- 
nesanolt», MOCTMXKEHHE B HHX AYXA H AYXOBHOCTH 
amoca. 


B. JEHCHH — Hepsoüž acronckot xenmune- 
mpodeccopy — 100 (86) 

2 maa ncnonmaerca 100 ner Cnrpna Don Xoapilene- 
Mau-Agrpon0oddb, koropaa 8 1936 rony crana 
rrpodeccopoM no knaccy doprennano Tannmuexo 
kongcepeaTopun. C 1919—1939 rr. ona sannMaJack: B 
Tannnue negarormueckol MEATOJBHOCTBIO M ÕBIJA 
KOHMEPTHPyOWEeÄ NHAHHCTKOK, B HACTORITEE BPEMA 


MpoxnBaeTr B TAMÕypre, rae HECMOTPA HA HPEKNOH- 
Holt BOSPacT BEICTYNAET KAK NHAHHCTKa B Y3KOM 
KPYTy- 


KHHO 


B. PYYC — «J. Jaäyc —A. Hxo 8 norpanmunoi 
gone» (32) 

PenenzgenT Guubma «Hrpei 214 mered UIKOJEHOTO 
gospacra», /cmezapncr M Illenryxosa, pexxnccep 
JI. Maityc, copexxmcecep n oneparop A. Hx0, KOMIIO- 
gnTop JI. Cymepa, MyseikaHuTei JI. Caapcany, T. 
Tlaynyc; +«Tanmamõusem 1985/, MOCBAIEHHOrO 
CoBpeMeHHoli TeMEe, CONOCTABIAET KAPTHHY C MOJIO- 
AeKHEIM poMaHoM 60-x ronos «Mavexa» /C. Panma- 
mMaa/, MOCIy2/KABIIHM OcHoBo Gu/bma. Ba NOKYy- 
MEHTAJPHBIM CTHAEM KAPTHHEI OHIVJILAETCS CHM- 
BOJMKaA NPOCTPAHCTBA H CBETA; HAPAAV € HaTypa- 
NHETHAECKOTO CKAAA HIHEIO OTKPOBEHHOE AB- 
TOPCKOE OTHOIUEHHE B ÕHILME NepenaeT HMIIPOBH- 
gAUMOHHAA N2XasoBaa Myaspika: B. Pyyc cunTaeT 


ÕHILM VAABIUHMCA BO BCEX OTHOIMEHHAX H MEHAET. 


BBIBOJL: TAK KAK 3CTOHCKAA KHHEMATONPADHA NO 
CHX NOP ÕBLJA OTKPBITA AJA APYTHX BHAOB HC- 
KYCCTB, TO HASPEBAET NPONECC NPOHHKHOBEHHA 
KHHOHCKYCCTBA B IIPOYHE BHIBI HCKYCCTBA. 


T. TOOMET, 4. KAHJIHHCKH — +«3anyrannrrii 
MOTOK npawmn Kaponmusi, HAH CKA3KA, KAK MBl ee 
monmmaem» (55) 


Penenana ma nercknii Ouybm «Cepeõpanmaa npaxa 
Kaponmuti» /cmerapncrei X. Mypamaa n B. Kop- 
Kell, pexxnccep X. Mypamaa, oneparop A. Hx0, 
KOMNO3HTOp 0. 9xalla, B PAABHEIX porrgax K. Bara- 
za, M. Beügmann; «Tanunnõusem» 1984/, 1oay- 
umpmmä npaa na BcecorosuoM KHHOMecTHBAJE 
«Cxazxa» /1986/. ABTOpBI CUHTAIT, WTO JTOT 
ÜÕHAEM, HECMOTPA HA HEKOTOPOL TArOTEHHE K ATT- 
PAKTMBHOCTA, OTPAKAET TEHAEHUMIO OTKaABA OT 
CIOXKeTA, HECYIME[O HASIO, OPTAHHUHBAACB BHELI- 
HHMH oõoekrTaMH, TEHAEHUMIO, CBOHCTBEHHYIO 
DCTOHCKHM HETCKHM XVAOKECTBEHHBIM MH TEJHEBH- 
3HOHHBIM ÕHJEMAM TOCJIEAHErO Bpemenn. +Ce- 
peõpanas npaa KaponmHbi» CTPOHTCA 110 CyIIECT- 
BY HA HOMEpax pPeBiO, C1a50 CBAZAHHEIX MEKAV 
co6ok, “ro Beger k meesaocrkasaunoi õyrTadop- 
HOCTH. CyenoBagne DIHHUECKHM 3AKOHAM HCTOPH- 
MECKH CHOKHBIIGÄCA Kuracewaeckol CKA3KH, KOTO- 


peie coopmyamposeax A. OpaiHk, HOHO ÕE HA 
1101163)  PeJBEPDHOCTH H NETKOCTH KOMIIOSHIIHH 
TAKOTO pona ODHJIBMOB. 


T. CAPB — Bosmoxnocru memoro nmaxnora (60) 
Penenana T. Capsa ma Gwiem 9. Cxona «Bai» 
HMEeeT IONEMHNECKYIO HANPABJEHHOCTP: MOKET JH 
TAHLEBANPHBIH SA KAK TAKOBOH CJY:KHTb IJ0C- 
KOCTEIO AJ KDYIIHEIX O6oõuenmi. 


1. JJEI3H — 
nrTankanma»+ (62) 
PenensenT BnaguT 8 Gdunnbme 9. Ckonra «Ban» 
COHLMAIEHYO 3NONEIO, TAE HCTOPHYECKHÄ TIPOHEce 
-M3MEHEHHA MY3BIKH W KOCTIOMOB TECHO B3AHMO- 
CBÄBAH CO CTATMUecko pexxncecepexoh konmenunelt 
HPOCTPAHCTBA H KEHOBEKA. ABTOP PEHEHSUH AaHANH- 
SUPYET PONb TEKCTA NECEH B TFyMAHHCTHMECKH-yHH- 
gepcarpuof Kkonmermunn (GHIbMA, HOANEPKHBAA 
dpanuyacknä nyx «Bana». 


«Jcnpu = ÕPAHNYSOB rAAJAMU 


PA3HOE 


Orsenaer 3J1b]10P PEHTEP (5) 


Tnasnstž xyaoxnuk TAT +«Jcronna», Haponnsiit 
aprucr 92CCP 3nenop PenTep rOBOPHT 0 TeaTpasib- 
HBIX BIICYATJEHHAX CBOELTO METCTBA, yYEÕE B XYAO- 
KECTBEHHOM HHCTHTYTE, HEPBEIX PpaõOTAX NO CIE- 
nmorpadmn. Paõora 9. Penmrepa Bcerga Õea CBA3a- 
HA B OCHOBHOM C OPOPMAEHHEM TOCTAHOBOK MY3BI- 
KAJPHOTO TEATDA, KDOME «ICTOHHH» OH paõoTaA HB 
Tearpax Bunbnroca, Puru, Kaynmaca n np. B nH- 
TEPBBIO XYAOKHHK TOBOPHT H 0 CJO7KHOCTAX cpoeli 
paõoTei: HECOBEPIIEHCTBE CLHEHHYECKOH TEXHHKH, 
HEXBATKE NPODECCHOHANBHBIX XYAO?KHHKOB-ILEKO- 
paTopos n np. Becezy sen K.-A. IlioitmaH. 


M. KAHACAAP — Kocrrom n mu. TonsmBsya 
30-x ronos (96) 

Kommepuecxnä knnemaTorpad Tonnngsyaa 30-x ro- 
AOB YCMATPHBA B KOCTIOME BAKHBIN BH3VAJIPHEI 
KOMIIOHEHT, PHTYAJBHOE ONEKAHE, IPHSBAHHOE pa3- 
JHAATB ZBESAKI OT OÕKEIKHOBEHHBIX CMEPTHEIX, C03- 
AABATL MHG. FKCTPABArAHTHEIE OLEKABL, HACBI- 
MaBIIMe PAIBJEKATEJEAHE ÕHJIBMEI BIAOTB 10 
PpoTecKa, Cy2KHJIH HHCTDYMEHTOM BOSIEÜCTBUA 
Ha apureyre H OTDAXKAET B CBOEM pole COSAABIIEE 

HX OÕILECTBO, ETO BKYC H CTH/Ib- 


Aapec peaakUHH: 
Jconcraa CCP, 
200090 Tannnn, n/a 51 

THEATRE 
J. VILLER. The leading article (3) 


M. VISNAP. Who does whom an injustice? (43) 


The reviewer discusses the interpretations of two 
works by Ibsen in our theatres: Ghosts in the 
State Youth Theatre of the ESSR (directed by 
M. Unt) and Nora (A Doll's House) in the Ugala 
Theatre in Viljandi (directed by V. Saldre). Both of 
these productions have one common characte- 
ristic — they lack the clarity of interpretation and 
the precision of direction, although on the sur- 
face they seem to be artistically whole. The 
directors have tried to offer a new interpretation 
of Ibsen's works, but, strangely enough, these 
prove to be at variance with Ibsen's texts. This has 
triggered a heated discussion among our theatre 
critics about Ibsen's plays, but not productions. 


Who's who? PETER BROOK (68) 


Boris Kagarlitsky presents the life and work of 
Peter Brook, British theatre and film director. A 
survey is given about the landmark productions 
by the director, his theatrical experiments and 
searches. The author reviews in more detail the 
latest production by Brook, the 9-hour-long Ma- 
habharata, made on the basis of the Hindu epic, 
which had its premiere on the 1985 Avignon 
festival. 


M. OCHAKOVSKAYA. The dominant feature in 
the best productions: national memory (78) 


Marina Ochakovskaya, theatre critic, literary 
director in the State Russian Drama Theatre of the 
ESSR gives her impressions about the 2nd Soviet 
Theatre Festival of productions for the young 
people, Tbilisi 1985, in which 20 theatres from 12 
union republics participated. The theatres presen- 
ted works meant to appeal to young people, but 
this event was not a celebration of new discoveries. 


From a widely varied festival programme one could: 


single out only some productions and those had a 
strongly national basis: T. Aitmatov's A Spotted 
Dog Running at the Seaside from the Yakut 
F. Oiunsky Drama Theatre, V. Bykav's A Sign of 
Distress from the Byelorussian State Russian 
Drama Theatre, M. Dzhaparidze's The Villagers 
from the Georgian Youth Theatre and R. Inanish- 
vili's Sounds from My Forests and Fields from the 
Telav Theatre. Estonia was represented by the 
State Puppet Theatre with 1. Trull's A Wonderful 
Babe (directed by E. Spriit). 
K. Komissarov's theatrical recollections from 
Lyon in summer (82) 


In June 1985 the International Festival of 
Children's and Youth Theatres (RITEJ) was held in 
Lyon, France. K. Komissarov, director of the State 
Youth Theatre of the ESSR and Head of Drama 
Department of the Tallinn State Conservatoire 
gives his impressions about the performances and 
colloguies. Having watched the performances gi- 
ven by Brazilian, Dutch, Italian, Japanese, Portu- 
guese, Swiss and French theatrical companies, 


94 K. Komissarov concludes that one of Soviet 


theatres could also participate in the festival 
next summer. 


MUSIC 


T. SHTAN. Nikolaus Harnoncourt (11) 


An introduction of Nikolaus Harnoncourt, one of 
the creators of a new school of Barogue music 
performance, an outstanding practitioner (the 
founder and leader of the Ensemble Concentus 
Musicus), an energetic advocate of the new ideas. 
His work as a performer and the principles 
which guided him are discussed here. Also, some 
of the misinterpretations of N. Harnoncourt's 
views, especially that of the concept of werktreue 
(fidelity to the composition) have been taken 
under critical evaluation. 


The treasury of thought. NIKOLAUS HAR- 
NONCOURT. A vivid language for describing 
the indescribable (14) 


Excerpts from militant writings of N. Har- 
noncourt, a distinguished modern performer of 
Barogue music. In those writings he seeks an 
essentially new, moe active relationship of 
musicians and audiences to music distant in time 
to modern man. He refers to sharp contradictions 
in modern European musical life, urges to give up 
the practice of music as adornment, to restore the 
former function of music as one of the main 
supports of life. 


L. NORMET. Kalevala and music (20) 


Kalevala, an epic, is defined by the avoidance of 
naturalistic reality, the slowing down of mythical 
action by means of parallelisms and it is, 
conseguently, closer to music than drama or film, 
closer to ballet than to opera. Its rhythm induces 
suggestiveness and enchantment. The roots of 
Kalevala as the common epic of the Baltic-Finnic 
people go back to the depths of several millenia. 
The links with the great cultures of the Far East 
are discernible, the grasp of the epic is cosmo- 
gonic. The article deals with many compositions 
by Finnish and Estonian composers inspired by 
Kalevala and the reflection of the spirit and 
mentality of the epic in them. 


V. LENSIN. The first Estonian woman profes- 
sor — 100 (86) 

On 2nd May Sigrid von Hoerschelmann-Antro- 
poff will celebrate her centenary. In 1936 she 
became Professor of piano in the Tallinn Conserva- 
toire. She was active as teacher and concert pianist 
in Tallinn between 1919 and 1939, now resident of 
Hamburg, she is still, regardless of her advanced 
age, performing as a pianist to smaller audiences. 


—— ai 
CINEMA 

V. RUUS. L. Laius and A. Iho in the borderland 
(32) 


The reviewer who discusses the feature Keep 
Smiling (script by M. Sheptunova, director — 


L. Laius, codirector and photography — A. Iho, 
music by L. Sumera, musicians — L. Saarsalu, 
T. Paulus, the Tallinnfilm studio, 1985) which 
portrays contemporary life, compares it with the 
children's book Stepmother (by S. Rannamaa) on 
which the film is based. Although documentary in 
nature, one can perceive the symbolism of space 
and light; the naturalistic reality and the intro- 
duction of improvisational jazz music connote an 
overt attitude of the authors. The reviewer thinks 
that the film is a success and concludes that, as 
Estonian film has always been open to other forms 
of art, the absorption of the motion picture into 
other arts is in the process now. 


T. TOOMET, J. KAPLINSKI. Caroline's skein of 
wool in a tangle or the fairy tale as we understand 
it (55) 

A review of the children's film Caroline's Silvery 
Wool (screenplay by H. Murdmaa and V. Korzhets, 
directed by H. Murdmaa, photography by A. Iho, 
music by 0. Ehala, in the leading roles — Ch. Baga- 
la, M. Veinmann; the Tallinnfilm studio, 1984), 
prizewinner at the Soviet Film Festival «A Fairy 
Tale» (1986). The authors think that, in spite of 
some fitful claims on attractiveness, the film 
shows a tendency present in Estonian films and 
television programmes for children in the last 
years not to develop the story line with its basic 
ideas but to restrict itself to glamorous effects. The 
film Caroline's Silvery Wool is made up of 
loosely connected revue acts which leads to a 
pseudo-fairy-tale-like meretriciousness. The 
observance of the epic laws of classical fairy tales, 
asputdown by A. Olrik, would benefit the films by 
better outlining the plot so that it could be followed 
more easily. 


T. SARV. The possibilities of a silent dialogue (60) 


T. Sarv's review to E. Scola's film Le bal (1983) is 
polemic: is it possible to make sweeping generali- 
zations from thw level of a dancing hall? 


L. LEESI. French esprit in the Italian eyes (62) 


The reviewer looks at the film Le bal as a= 
social epic where the historical changes of 
music and costume counterpoint to the director's 
static concept of space and man. The reviewer 
analyses the significance of lyrics in the humanistic 
and universal message of the film emphasizing the 
French character of the film. 


Sd 


MISCELLANEOUS 


ELDOR RENTER answers (5) 


Eldor Renter, the People's Artist of the ESSR, 
chief designer of the State Academic Estonia 
Theatre talks about his theatrical experiences in 
childhood, studies in the Art Institute, his first 
commissions as a theatrical designer. E. Renter 
has mainly designed for musical productions. 
Apart from the Estonia Theatre he has worked in 
the theatres of Vilnius, Riga, Kaunas, etc. In the 
interview he also discusses some problems of his 
work: insufficiency of technology, shortage of 
trained scenic painters, etc. Interviewed by K. A. 
Püüman. 


M. KANASAAR. Costume and myth in the Holly- 
wood of the thirties (96) 


The makers of Hollywood commercial films in the 
thirties regarded costume as an imporjant visual 
component, as a ritual robe which distinguished 
stars from ordinary mortals, which created a 
myth. The gorgeous costumes which saturated the 
popular entertainment films up to the point of 
being grotesgue were implemental for influencing 
the audiences, they reflect, in their own way, the 
society which had created them, its taste and style. 

KOSTÜÜM JA MÜÜT. 30. AASTATE HOLLYWOOD 


MARI KANASAAR 


«Ka kõige kommertslikumat osa filmitoodangust võib vaadelda kui maitse ja stiili 
peegeldust... Ei ole paremat peegelpilti ühiskonnast kui fantaasiad, mis ta endast 
leob, ja täiuslikumat illusiooni kui kino,» ütleb inglise kunstiteadlane Philippe 
Garner. 

Kui 1975. aastal New Yorgi Metropolitan'i Kunstimuuseumis avati staaride 
garderoobide näitus, kus eksponeeriti rahalistesse raskustesse sattunud stuudiote 
oksjonitelt filmifanaatikute kätesse, erakogudesse ja muuseumidesse laiali pudene- 
nud kostüüme, materialiseerus külastajate pilkude ees osake hiilgeaegade Hollywoo- 
dist. Kunagi kinolinal nähtud mustvalge illusioon osutus säravaks, hiilgavaks ja vär- 
viliseks (!) tõelisuseks. Luksus osutus ehtsaks. Ehtsad olid kallihinnalised bro- 
kaadid ja pitsid, polaar- ja hõberebased, soobli- ja tšintšiljanahad, jaanalinnu- 
sulgedest boad Mae Westi tualetil ja peenim pärlitikand Joan Crawfordi puna- 
sel kleidil. Hämmastasid peenelt töödeldud detailid ja finessid, millest kaamera kiretu 
silm oli üle libisenud, meisterlik käsitöökunst, mis vaid momendiks oli kaadrisse 
sattunud või hoopiski varjatuks jäänud (nagu ehtsad pitsid Greta Garbo Anna 
Karenina kostüümi alusseelikutel). 

Hollywoodi kostüüm oli rituaalne rüü, mis pidi eraldama staare harilikest 
surelikest, looma müüti. 20.—30. aastate Hollywoodis ei hoitud kokku dollareid 
loomaks seda erilist atmosfääri, mida tavatsetakse iseloomustada sõnaga glamour — 
millele Websteri sõnaraamat annab (lühendatult) järgmise seletuse: «Maagiline 
võlu, nõiduslikkus, müstiline külgetõmbejõud ... ahvatlev romantiline hurm, taba- 
matu nõiduslik sarm ... ebahariliku füüsilise ja seksuaalse kütkestavusega isiku- 
pära...» Rõivaste maagilist mõju osati Hollywoodis ära kasutada juba esimestest 
tummfilmidest alates. Kostüümis nähti tähtsat visuaalset komponenti, mis peale ka- 
rakteri iseloomustamise aitas luua ka soovitavat emotsionaalset atmosfääri, ja seda 
mitte ainult filmis, vaid ka võtteplatsil. Mitmed stuudiote bossidest olid nooruses 
olnud käsitöölised: Mayer — kingsepp, Goldwyn — kindategija, Zukor — köösner, 
nad orienteerusid hästi rõivastusküsimustes, tundsid publiku maitset, luksuse ja 
ekstravagantsi ahvatlevat mõju ning nõudsid seda režissööridelt. Hollywoodi meele- 
lahutusfilmide illusoorne maailm oli groteskini küllastunud uhketest rõivastest, 
autodest ja luksuslikust kitšist, milles ületamatuks meistriks peetakse De Mille'i. 

Stuudiod arendasid välja oma moetööstuse, kus õmbluskunst oli viidud per- 
fektsuseni ja ületas isegi Pariisi haute-couture'i. Moejoonelt viimasest sõltumatu, 
lõi Hollywood oma stiili, milles pearõhk oli rõivaste fotogeenilisusel. Arvestati, 
et kui kostüümilt võtta värv ja kolmas dimensioon, siis peab selle tasa tegema 
dramaatiliste must-valge kontrastide ja dekoratiivsusega. Tummfilmide liialdatud 
paatosele vastavalt oli filmimood eklektiline ja ekstravagantne. 

Staaride kostümeerimisel lähtuti sageli rõivastuse erootilisest printsiibist, mille 
järgi riietuse peamist eesmärki nähakse naise võimalikult ahvatlevaks muutmises. 
Alustanud jämedavõitu grimmiga Theda Baraga ja lõpetades kosmeetilised meta- 
morfoosid läbi teinud rafineeritud Marlene Dietrichiga, andis Hollywood terve galerii 
erineva varjundiga meestevõrgutajaid. Meeldejäävamaks kinokostüümiks on peetud 
Dietrichi femme fatale'i kostüümi «Shanghai ekspressist» — tuhm must liibuv krepp- 
kleit sätendava pärlitikandiga, süngelt läikivatest kukesulgedest kaunistused, nägu 
varjav loor, kindad. Ihaldusväärse naise- alati mõjuv atribuutika on teatavasti 
sätendavad kalliskivid, karusnahad, suled, aga ka travestiahõngulised maskuliinsed 
vihmamantlid ning pidžaamad. Ja muidugi make-up. Iidsetest aegadest vaate- 
mängude juurde kuulunud näomaaling-mask on paljutähenduslik visuaalne märk. 
Illusoorse lumma tehnoloogiat valdavad Hollywoodi jumestuskunstnikud lõid omad 
maskid, kujundasid ja kultiveerisid erutavalt salapäraseid naisetüüpe. Stuudiod 
lõid gigantse kosmeetikatööstuse, mis peale ilu etalonide andis miljonitele ilujanu- 
listele naistele loendamatul hulgal erinevaid jumestusvahendeid, juustevärve ja 
pleegitajaid, valeripsmed ja -küüned ning veel palju muud. 30. aastate moežurnaalid 
kogu maailmas püüdsid analüüsida Hollywoodi filmikangelannade glamour'i, lahen- 
dada Garbo või Dietrichi nõidusliku sarmi saladust. Jääb ju siiani jumestuskunsti 
ületamatuks saavutuseks Garbo ebamaine make-up — «lumest mask... ühtaegu 
perfektne ja efemeerne» (Roland Barthes). 

Praegu tundub, et tollane Hollywood teeb Läänes jälle ilma. 70. aastate ökoloo- 
gilise kriisi pleekinud džiinidele ja luitunud maikadele vastandab 80. aastate kesk- 
paiga mood elegantse: rõivastusstiili — jällegi smokingites härrasmeeste ja sulg- 
boades daamidega, androgüünidja travestiaga. 


Keep Hedy Lamarri kostüümile filmis «Simson ja Delila» (1949), kunstnik Edith Head. 

